(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ Λ΄

Δευτέρα, 25 Νοεμβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας των Βουλευτών κ.κ Σ. Πέτσα, Κ. Καραμανλή, Θ. Ρουσόπουλου, Θ. Θεοχάρη και Π. Γερουλάνου , σελ.   
2. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το 20ό Δημοτικό Σχολείο Ευόσμου Θεσσαλονίκης, από το Γυμνάσιο Σκάλας Λακωνίας, σελ.   
3. Αναφορά στη Διεθνή Ημέρα για την Εξάλειψη της Βίας κατά των Γυναικών, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:  
 α) Προς τον Υπουργό Εξωτερικών:  
 i. με θέμα: «Η προοπτική των ελληνοτουρκικών συνομιλιών στον απόηχο της πρόσφατης επίσκεψης του Τούρκου Υπουργού Εξωτερικών, Χακάν Φιντάν, στην Αθήνα»., σελ.   
 ii. με θέμα: «Η εκ νέου δημοσιοποίηση του «Στρατηγικού Σχεδίου για τον Απόδημο Ελληνισμό, 2024-27» από τον Πρωθυπουργό και το Υπουργείο Εξωτερικών»., σελ.   
 β) Προς τον Υπουργό Υγείας:   
 i. με θέμα: «Για την μετατροπή των συμβάσεων των εργαζομένων στην υπηρεσία καθαριότητας και ιματισμού του νοσοκομείου «Ευαγγελισμός» σε αορίστου χρόνου χωρίς εργολαβικές εταιρείες και μεσάζοντες»., σελ.   
 ii. με θέμα: « Έλλειψη προσωπικού και προβλήματα στον κτιριακό εξοπλισμό σε 29 Νοσοκομεία και 14 Κέντρα Υγείας της Βόρειας Ελλάδος». , σελ.   
 γ) Προς τον Υπουργό Ανάπτυξης με θέμα: «Παραπλανητικές εκπτώσεις κατά την περίοδο της black Friday»., σελ.   
 δ) Προς τον Υπουργό Υποδομών και Μεταφορών με θέμα: «Τα ηχητικά του 112 εκθέτουν την Κυβέρνηση για τα Τέμπη και το μοιραίο φορτίο»., σελ.   
 ε) Προς τον Υπουργό Παιδείας, Θρησκευμάτων και Αθλητισμού:  
 i. με θέμα: «Πανεπιστημιοποίηση της Ανώτατης Σχολής Παιδαγωγικής και Τεχνολογικής Εκπαίδευσης (ΑΣΠΑΙΤΕ) χωρίς συνθήκες υποβάθμισής της»., σελ.   
 ii. με θέμα: «Παρατάσεις, καθυστερήσεις, παλινωδίες σχετικά με τη διαδικασία συγγραφής, αξιολόγησης και εισαγωγής του πολλαπλού βιβλίου στα σχολεία της χώρας»., σελ.   
 δ) Προς τον Υπουργό Ψηφιακής Διακυβέρνησης:  
 i. με θέμα: «Αδιέξοδο με την καταληκτική ημερομηνία 30/11/2024 υποβολής δηλώσεων στο Κτηματολόγιο»., σελ.   
 ii. με θέμα: «Επιτακτική ανάγκη παράτασης της διαδικασίας κτηματογράφησης στην Κέρκυρα»., σελ.   
 ε) Προς τον Υπουργό Δικαιοσύνης, με θέμα: «Στις πόσες γυναικοκτονίες θα κάνετε κάτι;»., σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου: Οι Υπουργοί Εργασίας και Κοινωνικής Ασφάλισης, Εθνικής Οικονομίας και Οικονομικών, Εσωτερικών, Παιδείας, Θρησκευμάτων και Αθλητισμού, Ανάπτυξης, Δικαιοσύνης, Κοινωνικής Συνοχής και Οικογένειας, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, Επικρατείας, καθώς και ο Αναπληρωτής Υπουργός Εθνικής Οικονομίας και Οικονομικών κατέθεσαν στις 22.11.2024 σχέδιο νόμου: «Ενσωμάτωση της Οδηγίας (ΕΕ) 2022/2041 του Ευρωπαϊκού Κοινοβουλίου και του Συμβουλίου της 19ης Οκτωβρίου 2022 για επαρκείς κατώτατους μισθούς στην Ευρωπαϊκή Ένωση - Αναπροσαρμογή μισθών προσωπικού δημοσίου τομέα - Ρυθμίσεις για τον καθορισμό κατώτατου μισθού για τα έτη 2025, 2026 και 2027». , σελ.   
2. Κατάθεση Εκθέσεως Διαρκούς Επιτροπής: Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Ψηφιακής Διακυβέρνησης «Ενσωμάτωση της Οδηγίας (ΕΕ) 2022/2555 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2022, σχετικά με μέτρα για υψηλό κοινό επίπεδο κυβερνοασφάλειας σε ολόκληρη την Ένωση, την τροποποίηση του Κανονισμού (ΕΕ) 910/2014 και της Οδηγίας (ΕΕ) 2018/1972, και την κατάργηση της Οδηγίας (ΕΕ) 2016/1148 (Οδηγία NIS 2) και άλλες διατάξεις»., σελ.

ΠΡΟΕΔΡΕΥΩΝΤΕΣ

ΚΩΝΣΤΑΝΤΙΝΟΠΟΥΛΟΣ Ο. , σελ.

ΜΠΟΥΡΑΣ Α. , σελ.

ΟΜΙΛΗΤΕΣ

Α. Αναφορά στη Διεθνή Ημέρα για την Εξάλειψη της Βίας κατά των Γυναικών:

ΑΚΡΙΤΑ Έ. , σελ.   
 ΑΣΗΜΑΚΟΠΟΥΛΟΥ Σ. , σελ.   
 ΒΑΤΣΙΝΑ Ε. , σελ.   
 ΔΑΓΚΑ Π. , σελ.   
 ΚΟΥΡΟΥΠΑΚΗ Α. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΜΠΟΥΡΑΣ Α. , σελ.   
 ΠΑΠΑΚΩΣΤΑ - ΠΑΛΙΟΥΡΑ Α. , σελ.   
 ΣΥΡΕΓΓΕΛΑ Μ. , σελ.   
 ΦΩΤΙΟΥ Θ. , σελ.   
 ΧΑΛΚΙΑΣ Α. , σελ.   
  
Β. Επί διαδικαστικού θέματος:  
  
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΜΠΑΡΚΑΣ Κ. , σελ.   
 ΜΠΟΥΡΑΣ Α. , σελ.   
  
Γ. Επί των επικαίρων ερωτήσεων:  
  
 ΑΘΑΝΑΣΙΟΥ Μ. , σελ.   
 ΓΕΡΑΠΕΤΡΙΤΗΣ Γ. , σελ.   
 ΓΕΩΡΓΙΑΔΗΣ Σ. , σελ.   
 ΔΗΜΗΤΡΙΑΔΗΣ Π. , σελ.   
 ΘΕΟΔΩΡΙΚΑΚΟΣ Π. , σελ.   
 ΚΑΖΑΜΙΑΣ Α. , σελ.   
 ΚΑΡΑΜΕΡΟΣ Γ. , σελ.   
 ΚΥΡΑΝΑΚΗΣ Κ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΚΩΤΣΗΡΑΣ Γ. , σελ.   
 ΛΑΜΠΡΟΥΛΗΣ Γ. , σελ.   
 ΜΑΚΡΗ Ζ. , σελ.   
 ΜΠΑΡΚΑΣ Κ. , σελ.   
 ΜΠΟΥΓΑΣ Ι. , σελ.   
 ΝΙΚΗΤΙΑΔΗΣ Γ. , σελ.   
 ΟΙΚΟΝΟΜΟΥ Β. , σελ.   
 ΠΑΡΑΣΤΑΤΙΔΗΣ Σ. , σελ.   
 ΤΖΑΝΑΚΟΠΟΥΛΟΣ Δ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ Λ΄

Δευτέρα 25 Νοεμβρίου 2024

Αθήνα, σήμερα στις 25 Νοεμβρίου 2024, ημέρα Δευτέρα και ώρα 14.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ.**

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, καλησπέρα και καλή εβδομάδα. Αρχίζει η συνεδρίαση.

Θα γίνει κατ’ αρχάς αναφορά στη Διεθνή Ημέρα για την Εξάλειψη της Βίας κατά των Γυναικών.

Κυρίες και κύριοι συνάδελφοι, η Γενική Συνέλευση του ΟΗΕ με απόφασή της στις 17 Δεκεμβρίου 1999 ανακήρυξε την 25η Νοεμβρίου ως Παγκόσμια Ημέρα για την Εξάλειψη της Βίας κατά των Γυναικών, με στόχο την ανάδειξη της σοβαρότητας και της έκτασης ενός προβλήματος με παγκόσμια διάσταση. Η σημερινή ημέρα γίνεται αφορμή για να προτάξουμε την αντίδραση της πολιτείας και της κοινωνίας απέναντι σε μια μάστιγα απλωμένη σε ολόκληρο τον σύγχρονο κόσμο.

Δυστυχώς, η ημέρα αυτή έρχεται να μας θυμίσει τη βία την οποία έχει υποστεί μία στις τρεις γυναίκες παγκοσμίως. Η βία αυτή εκδηλώνεται με πολλούς τρόπους. Μπορεί να είναι σωματική, ψυχολογική, σεξουαλική, οικονομική και συναισθηματική κακοποίηση. Η βία κατά των γυναικών δεν κάνει διακρίσεις με βάση το ηλικιακό, μορφωτικό, κοινωνικό, οικονομικό, εθνικό, θρησκευτικό, γλωσσικό επίπεδο. Όλες οι γυναίκες είναι ίσες απέναντι σε οποιαδήποτε μορφή βίας που μπορούν να υποστούν κάποια στιγμή της ζωής τους. Το γυναικείο φύλο γίνεται αποδέκτης αυτού του ανεξέλεγκτου φαινομένου, το οποίο συχνά οδηγεί τις γυναίκες στο να χάσουν την αυτοεκτίμησή τους.

Τώρα πια, όμως, δεν ζούμε στην άγνοια. Οι γυναίκες - θύματα διαλύουν τη σιωπή, μιλούν με γενναιότητα και καταγγέλλουν παρενοχλήσεις, κακοποιήσεις, ακόμα και βιασμούς. Η πολιτεία κινητοποιείται και η κοινωνία ενεργοποιείται. Η λέξη κλειδί είναι «εμπιστοσύνη», εμπιστοσύνη των θυμάτων στη δυνατότητα της πολιτείας να τα προστατεύσει, εμπιστοσύνη δική μας στα θύματα και ευθύνη βαριά, ώστε όταν θα έχουν το θάρρος να μιλήσουν, να ξέρουν ότι θα στρέψουμε όλη μας την προσοχή και όλη μας τη φροντίδα όχι μόνο να τα ακούσουμε, αλλά και να κάνουμε ό,τι περνά από το χέρι μας, ώστε από τη μια να τιμωρήσουμε τους υπεύθυνους και από την άλλη να βοηθήσουμε στο να θεραπεύσουμε αυτές τις πληγές.

Ας μην ξεχνάμε ότι η βία κατά των γυναικών αποτελεί βασική παραβίαση των θεμελιωδών ανθρωπίνων δικαιωμάτων όσον αφορά την αξιοπρέπεια, την ισότητα και την πρόσβαση στη δικαιοσύνη. Βασικό και πρωταρχικό, λοιπόν, μέλημά μας πρέπει να αποτελεί η προάσπιση των δικαιωμάτων των γυναικών.

Το πρόβλημα όμως αυτό δεν θα λυθεί ούτε εύκολα ούτε γρήγορα, γιατί είναι εξαιρετικά σύνθετο και έχει πολλές και διαφορετικές αιτίες και γι’ αυτό και απαιτεί έναν συνολικό και οριζόντιο σχεδιασμό. Η πολιτεία μας έχει εφαρμόσει σημαντικά εθνικά σχέδια δράσης για την καταπολέμηση του φαινομένου, ξεκινώντας από τον εντοπισμό, την αυστηρή τιμωρία των δραστών και καταλήγοντας στη φροντίδα των γυναικών - θυμάτων κακοποίησης. Ένα από αυτά αποτελεί και η εφαρμογή του κουμπιού πανικού, panic button, σημαντικό όπλο στη φαρέτρα της Αστυνομίας, που μπορεί να εντοπίζει ταχύτατα τα σημεία που εκδηλώνονται περιστατικά άσκησης βίας και να επεμβαίνει. Σημαντικό επίσης εργαλείο είναι και η εθνική γραμμή 15900 κατά της βίας των γυναικών, προσφέροντας συμπαράσταση στα θύματα όλο το εικοσιτετράωρο.

Η 25η Νοεμβρίου, η Διεθνής Ημέρα για την Εξάλειψη της Βίας κατά των Γυναικών, αποτελεί αφορμή για αφύπνιση και ευαισθητοποίηση. Η δράση και η αντίδραση όλων μας είναι το κλειδί για την πάταξη της βίας. Η σιωπή και η ανοχή είναι συνενοχή. Οφείλουμε, λοιπόν, να χτίσουμε έναν κόσμο που αρνείται να ανεχθεί οποιαδήποτε μορφή βίας κατά των γυναικών. Η ασφάλεια και η αξιοπρέπεια είναι αναφαίρετο δικαίωμα κάθε γυναίκας, αλλά και κάθε ανθρώπου.

Ταυτόχρονα, σήμερα εμείς οι Έλληνες γιορτάζουμε και την Ημέρα της Εθνικής Αντίστασης κατά των δυνάμεων της κατοχής 1941-1944, κατά του ναζισμού και του φασισμού, για την οποία η Ολομέλεια της Βουλής των Ελλήνων θα αφιερώσει ειδική συνεδρίαση προσεχώς.

Σας ευχαριστώ πολύ για την προσοχή σας.

(Χειροκροτήματα)

Τώρα θα προχωρήσουμε στη διαδικασία που πάντα κάνουμε σε αυτές τις περιπτώσεις. Θα λάβουν τον λόγο συνάδελφοι Βουλευτές που έχουν οριστεί από τις Κοινοβουλευτικές Ομάδες.

Θα αρχίσω καλώντας στο Βήμα την κ. Μαρία Συρεγγέλα, Βουλευτή Β2΄ Δυτικού Τομέα Αθηνών από την Κοινοβουλευτική Ομάδα της Νέας Δημοκρατίας.

Κυρία συνάδελφε, έχετε τον λόγο.

**ΜΑΡΙΑ ΣΥΡΕΓΓΕΛΑ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, η βία κατά των γυναικών είναι μια κατάφωρη καταπάτηση των ανθρωπίνων δικαιωμάτων και σαφώς οι αριθμοί πολλές φορές αποκαλύπτουν την αλήθεια.

Σύμφωνα με τον Οργανισμό Ηνωμένων Εθνών, μία στις τρεις γυναίκες παγκοσμίως έχει δεχτεί ψυχολογική ή σωματική βία τουλάχιστον μία φορά στη ζωή της και κάθε ώρα που περνάει πέντε γυναίκες ή κορίτσια κατά μέσο όρο παγκοσμίως δολοφονούνται από κάποιο μέλος της οικογένειάς τους. Όλες και όλοι έχουμε ακούσει στο παρελθόν φράσεις όπως «τη σκότωσε γιατί την αγαπούσε», «ας φάει και καμμιά να στρώσει», «τα ’θελε και τα ’παθε», «τι ήταν αυτά που φορούσε», «ήταν έγκλημα πάθους», «ήταν έγκλημα τιμής», όταν μιλούσαμε για γυναικοκτονίες.

Ως εδώ, όμως. Η κοινωνία μας βάζει φρένο σε κάθε μορφή βίας και παρενόχλησης και σαφώς αυτή τη μάχη, όπως έχω πει πολλές φορές, δεν τη δίνουν μόνο οι γυναίκες. Πρέπει να τη δίνουμε γυναίκες και άνδρες μαζί. Είναι μια μάχη για τα ανθρώπινα δικαιώματα, δεν είναι μια μάχη μεταξύ των φύλων. Είναι μια μάχη που μας χρειάζεται όλες και όλους.

Η Κυβέρνηση του Κυριάκου Μητσοτάκη από την πρώτη στιγμή το 2019 ξεκίνησε αυτή τη μάχη, ώστε καμμία γυναίκα να μη μένει μόνη απέναντι στον εφιάλτη της βίας, είτε αυτή είναι σωματική είτε λεκτική είτε ψυχολογική είτε σεξουαλική είτε όλες οι μορφές μαζί. Είχα τη χαρά και την τιμή να υπηρετήσω και ως αρμόδια Γενική Γραμματέας Ισότητας των Φύλων και στη συνέχεια ως πρώτη Υφυπουργός με το αντίστοιχο χαρτοφυλάκιο από το 2019 ως το 2023.

Πριν καλά-καλά η Κυβέρνηση κλείσει έναν χρόνο ζωής, κληθήκαμε να παλέψουμε με ένα θεριό. Ήταν αυτό της ενδοοικογενειακής βίας που γιγαντώθηκε λόγω του lockdown για τον COVID-19.

Μάλιστα, σαν χθες θυμάμαι να μας ενημερώνουν οι ειδικοί από τα συμβουλευτικά κέντρα, οι ψυχολόγοι, οι κοινωνικοί λειτουργοί, για τον κίνδυνο που φτάνει στη χώρα μας, αφού είχε προηγηθεί μια αύξηση του φαινομένου της έμφυλης βίας κυρίως στη Γαλλία, η οποία είχε επιβάλει lockdown πριν από εμάς. Δεν αφήσαμε, λοιπόν, στιγμή να πάει χαμένη και με καταιγιστικούς ρυθμούς, με σπουδαίες πρωτοβουλίες και συνεργασίες τόσο με τον ιδιωτικό τομέα όσο και με την κοινωνία των πολιτών ενώσαμε τις δυνάμεις μας και ενισχύσαμε το δίκτυο προστασίας για τις γυναίκες δημιουργώντας και έκτακτα καταλύματα. Η γραμμή SOS, τα συμβουλευτικά κέντρα, οι ξενώνες βρίσκονταν σε εγρήγορση και όντως είδαμε, δυστυχώς, και στη χώρα μας να καταγράφονται πολλά περιστατικά.

Όμως, αυτά τα περιστατικά δεν ήταν μόνο αύξηση της βίας από τη μια μέρα στην άλλη. Ήταν βία που προϋπήρχε και στο παρελθόν την κρύβαμε και κάτω από το χαλί. Οι γυναίκες δεν έβγαιναν να μιλήσουν είτε γιατί φοβούνταν το ευρύτερο οικογενειακό ή φιλικό περιβάλλον, είτε για να μη -μέσα σε εισαγωγικά- «χαλάσουν» την οικογένειά τους, είτε γιατί δεν είχαν οικονομική ανεξαρτησία για να φύγουν, είτε γιατί πολλές φορές δεν εμπιστεύονταν και τους θεσμούς.

Πετύχαμε λοιπόν -και αυτή την επιτυχία που αυξάνεται διαρκώς μέχρι σήμερα την καταφέραμε με Υπουργό τη Σοφία Ζαχαράκη και την αρμόδια Υφυπουργό Κατερίνα Παπακώστα- οι γυναίκες να αρχίσουν να εμπιστεύονται και να ζητούν βοήθεια, ώστε να σπάσουν αυτόν τον κύκλο της σιωπής. Όμως, δεν μείναμε μόνο εκεί. Εξελίξαμε το δίκτυο δομών εξασφαλίζοντας στις γυναίκες αυτές πέρα από την ψυχολογική ή την κοινωνική στήριξη και την εργασιακή στήριξη και σε κάποιες περιπτώσεις και τη δωρεάν νομική στήριξη. Δημιουργήθηκαν πολύτιμα εργαλεία, όπως το panic button, πιλοτικά το εργαλείο εκτίμησης κινδύνου, ενώ θεσπίσαμε τον ν.4808/2021 που ήταν για την προστασία από τη βία και την παρενόχληση στον εργασιακό χώρο. Δημιουργήθηκε αυτοτελές τμήμα για την παρακολούθηση της βίας και της παρενόχλησης στην εργασία από την επιθεώρηση εργασίας και προωθήσαμε και πλήθος άλλων ενεργειών, όπως οφείλαμε, σύμφωνα με τη Σύμβαση της Κωνσταντινούπολης, τη σύμβαση δηλαδή για την πρόληψη και καταπολέμηση της βίας κατά των γυναικών του Συμβουλίου της Ευρώπης.

Παράλληλα, επειδή η ενδυνάμωση των γυναικών, η οικονομική τους ανεξαρτησία και η ισότητα των φύλων είναι τα «κλειδιά» στην καταπολέμηση της έμφυλης βίας, χαράξαμε και ένα πλήθος άλλων δράσεων για την επίτευξη της ουσιαστικής ισότητας. Σαφώς η χώρα μας ανήκει στις δώδεκα χώρες παγκοσμίως που έχουν κατοχυρώσει τη νομική ισότητα και πλέον πρέπει να περάσουμε με ακόμα μεγαλύτερα βήματα και στην ουσιαστική ισότητα. Και βέβαια, με περηφάνια βλέπω ότι οι δράσεις αυτές εξελίσσονται και επεκτείνονται ακόμα περισσότερο με το νέο Υπουργείο Οικογένειας και Κοινωνικής Συνοχής.

Κλείνοντας, θα ήθελα να πω το εξής: Ακούω πολλές φορές να γίνεται λόγος για τον όρο «γυναικοκτονία». Ο όρος αυτός, λοιπόν, είναι ένας απόλυτα αναγνωρισμένος όρος τόσο από τον Παγκόσμιο Οργανισμό Υγείας όσο και από την Ευρωπαϊκή Επιτροπή και γι’ αυτό και μαζεύουμε στοιχεία από το 2010 για τις γυναικοκτονίες στη χώρα μας. Μάλιστα, δεν θα μπω στη λογική να πω ότι η χώρα μας είναι πολύ πιο κάτω από τον μέσο όρο όσον αφορά τις γυναικοκτονίες, γιατί ακόμα και μία γυναίκα να δολοφονείται για έγκλημα πάθους ή για έγκλημα τιμής, όπως λέγαμε στο παρελθόν, αυτό θα έπρεπε να μας προβληματίσει και να δίνουμε ακόμα περισσότερη δύναμη στο να στηρίξουμε τις γυναίκες αυτές και να εξαλείψουμε αυτό το φαινόμενο.

Όσον αφορά, όμως, το να λέμε ότι αυτό μπορεί να μπει στον Ποινικό Κώδικα, θα ήθελα να πω ότι ο Ποινικός Κώδικας αυτή τη στιγμή έχει την ανθρωποκτονία με την ανώτερη των ποινών. Ανώτερη ποινή από τα αμετάκλητα ισόβια είναι μόνο η θανατική ποινή. Σε όσες χώρες -εγώ σαφώς και δεν ασπάζομαι αυτή τη λογική της θανατικής ποινής- υπάρχει θανατική ποινή, σε καμμία περίπτωση δεν έχουν μειωθεί οι φόνοι. Ξέρετε ποιο είναι το πιο σημαντικό; Το πιο σημαντικό είναι το πώς μεγαλώνουμε εμείς οι γονείς τα παιδιά μας λέγοντάς τους ότι δεν υπάρχουν αντρικές και γυναικείες δουλειές, αλλά και ότι δεν υπάρχουν αντρικές και γυναικείες σπουδές. Το πιο σημαντικό είναι αυτό που γίνεται μέσα στα σχολεία αυτή τη στιγμή, που υπάρχουν μαθήματα για τον σεβασμό στην ισότητα και τα ανθρώπινα δικαιώματα, που υπάρχουν μαθήματα που λένε στα παιδιά μας ότι πρέπει να υπάρχει αλληλοσεβασμός μέσα στα εργαστήρια δεξιοτήτων.

Δεν έχουμε, λοιπόν, αυταπάτες. Η βία κατά των γυναικών με αποκορύφωμα τις γυναικοκτονίες είναι ένα κοινωνικό φαινόμενο που χρειάζεται σκληρή και συστηματική δουλειά ετών, για να περιοριστεί στο ελάχιστο και να εξαλειφθεί ακόμα και η ανοχή. Τα χρόνια, λοιπόν, που το ανεχόμασταν πέρασαν, οι εποχές που το έκρυβαν δεν θα ξαναγυρίσουν, ενώ και το κράτος που δεν μπορούσε να υποστηρίξει τις γυναίκες που βίωναν βία δεν υπάρχει πια.

Σας καλώ, λοιπόν, όλες και όλους, γυναίκες και άντρες, να μη σταματήσουμε να αγωνιζόμαστε, γιατί τα δικαιώματα των γυναικών είναι ανθρώπινα δικαιώματα και η προστασία τους είναι χρέος όλων μας, ανδρών και γυναικών.

Ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Συρεγγέλα.

Και τώρα καλείται στο Βήμα εκ μέρους της Κοινοβουλευτικής Ομάδας ΠΑΣΟΚ - Κίνημα Αλλαγής η κ. Ελένη Βατσινά, Βουλευτής Ηρακλείου.

Ορίστε, κυρία Βατσινά, έχετε τον λόγο.

**ΕΛΕΝΗ ΒΑΤΣΙΝΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα ήταν μεγάλη μας επιτυχία η σημερινή διεθνής ημέρα για την εξάλειψη της βίας κατά των γυναικών να ήταν ένας απολογισμός δράσεων και αποτελεσμάτων στην ελληνική κοινωνία με θετικό πρόσημο. Δυστυχώς, όπως ξέρουμε όλοι, η σημερινή ημέρα κάθε άλλο παρά θετική διάθεση αποπνέει. Είναι ένας απολογισμός θυμάτων, μία λίστα θυμάτων που αντί να περιορίζεται μεγαλώνει. Ο όρος της γυναίκας στη σύγχρονη κοινωνία είναι φανερά ενισχυμένος σε όλα τα επίπεδα. Η μάχη της ισότητας των φύλων δίνεται και θα δίνεται. Ένα μεγάλο μέρος της, όμως, είναι ένας αγώνας που κερδίζουμε.

Γιατί, λοιπόν, φωλιάζει η βία σε όλα τα κοινωνικά στρώματα πίσω από τις κλειστές πόρτες; Έχει αποδεχθεί η κοινωνία μας στα αλήθεια την ισότητα των φύλων και τον ρόλο της γυναίκας σήμερα; Η βία με έμφυλα χαρακτηριστικά είναι ολοφάνερα μια άρνηση αποδοχής αυτής της ισότητας. Είναι ένα παιχνίδι εξουσίας, μια ατέρμονη προσπάθεια επιβολής ισχύος. Γιατί δεν δέχεσαι ότι είμαι ανώτερός σου; Γιατί προτιμάς την καριέρα σου; Γιατί σου αρέσει να ντύνεσαι περιποιημένα; Γιατί επιλέγεις εσύ να τερματίσεις τη σχέση μας; Γιατί δεν αποδέχεσαι τη βία σαν κάτι φυσιολογικό στη σχέση μας; Κι αν σε εμάς η απάντηση σε αυτά τα ερωτήματα μοιάζει αυτονόητη, εκεί έξω πάρα πολλοί άνθρωποι σήμερα θεωρούν αυτά τα ερωτήματα εύλογα και σωστά.

Κι όσο εμείς προσπαθούμε να ενισχύσουμε την ισότητα που θεωρούμε αυτονόητη, υπάρχει μια μεγάλη μερίδα της κοινωνίας σήμερα που στις διαπροσωπικές ή επαγγελματικές της σχέσεις την απορρίπτει. Αυτό αποτελεί μια σπουδαία αποτυχία της πολιτείας να θέσει βάσεις και να διδάξει αρχές.

Πάρα πολλές φορές από αυτό εδώ το Βήμα έχουμε πει ότι πιάνουμε το θέμα από τη μέση. Η αυστηροποίηση ποινών, η αυστηροποίηση των όρων έκτισης ή αποφυλάκισης παραμένει μια επιλεκτική προσέγγιση του ζητήματος της έμφυλης βίας. Το ίδιο και οι καμπάνιες, το ίδιο και οι εκδηλώσεις. Αυτά τα μαρτυρούν οι αριθμοί. Τα τελευταία τέσσερα χρόνια ο αριθμός των γυναικοκτονιών πλησιάζει τις ενενήντα και το 2024 μετρήσαμε υπερδιπλάσιο αριθμό θυμάτων γυναικοκτονίας από ό,τι το 2023, παρά την αυστηροποίηση και παρά την ευαισθητοποίηση.

Είναι τρομακτική η σκέψη ότι αυτόν τον υπερδιπλασιασμό τον μαθαίνουμε από το τραγικό γεγονός της απώλειας μιας ανθρώπινης ζωής. Είναι τρομακτική η σκέψη πόσες τέτοιες απόπειρες συνέβησαν και δεν καταγγέλθηκαν, πόσες βίαιες ενέργειες δεν τιμωρήθηκαν και πόσες γυναίκες ανάμεσά μας κάθε ηλικιακής, επαγγελματικής και κοινωνικής ομάδας οδηγήθηκαν στη σιωπή νιώθοντας ότι δεν υπάρχει λύση. Ούτε και αυτό είναι προσωπική άποψη. Τα περισσότερα θύματα γυναικοκτονιών αποκαλύπτεται τελικά ότι είτε είχαν καταγγείλει περιστατικό ενδοοικογενειακής βίας χωρίς να συμβεί τίποτα είτε είχαν δεχθεί βία και σιώπησαν. Και στις δύο περιπτώσεις η ευθύνη ανήκει στην πολιτεία. Δομές, προγράμματα ψυχολογικής υποστήριξης, προγράμματα εργασίας, επιδοματική ενίσχυση, στήριξη τέκνων μονογονέων. Πόσο πραγματικά ευρύ είναι αυτό το δίκτυο στις πόλεις, αλλά και στην επαρχία; Πόσο ικανό είναι να προσφέρει σε μία γυναίκα θύμα βίας την ασφάλεια να μιλήσει, να φύγει; Πόσο το γνωρίζουν οι γυναίκες;

Και από την άλλη πλευρά, βλέπουμε θύτες όλων των ηλικιών και όλων των κοινωνικών ομάδων αποφασισμένους να σκοτώσουν, που δεν διστάζουν να σκοτώσουν ή και να είναι αυτόχειρες. Εμείς τι τους λέμε; Ότι θα μείνεις για πάντα στη φυλακή, ενώ αυτοί έχουν προαποφασίσει ότι δεν τους νοιάζει. Λείπει, λοιπόν, η πολιτεία από εκεί. Στο στάδιο της απόφασης να χρησιμοποιήσει κάποιος βία είναι απούσα η πολιτεία. Και μετά έρχεται να βρει την κατάλληλη τιμωρία για κάποιον που αποφάσισε και αψήφησε τον νόμο, αλλά και την ίδια τη ζωή, την οικογένειά του, τα παιδιά του, την ίδια τη ζωή που επέλεξε και δημιούργησε.

Είναι ανεπαρκής κάθε καταστολή, όταν η πρόληψη δεν υφίσταται. Η πρόληψη στην Ελλάδα για θέματα έμφυλης βίας έχει ένα πολύ καλό δίκτυο εθελοντισμού, έχει μια προσπάθεια ευαισθητοποίησης των κοινωνικών ομάδων σε ενημερωτικό επίπεδο, αλλά καμμία αυστηρή νομοθετική κατοχύρωση του πώς βρίσκει και αντιμετωπίζει η πολιτεία το εν δυνάμει θύμα και τον εν δυνάμει θύτη.

Κυρίες και κύριοι συνάδελφοι, χιλιάδες γυναίκες παγκοσμίως για εκατοντάδες χρόνια έχουν βάλει ένα σκαλοπάτι στη χειραφέτηση της γυναίκας. Σήμερα ανεβαίνουμε ή κατεβαίνουμε αυτά τα σκαλοπάτια;

Ακόμη κι εμείς ανεβαίνουμε σε αυτό το Βήμα, επειδή πριν από λίγα χρόνια κάποιες γυναίκες έδωσαν αυτή τη μάχη της ισότητας. Στην Ελλάδα η θέση της γυναίκας υπήρξε διαχρονικά περίοπτη. Δεκάδες Ελληνίδες-παγκόσμια σύμβολα σε πολλούς και διαφορετικούς τομείς συνέδεσαν το όνομά τους με την πρόοδο, την καινοτομία, τη διορατικότητα. Είχαν αυτό που λέμε «άστρο». Η Μελίνα, η Κατίνα, η Αμαλία, η Διδώ έμειναν στην ιστορία. Όλοι τις ξέρουμε με το μικρό τους όνομα και τις μεγάλες τους κατακτήσεις. Είναι άδικο τα τελευταία χρόνια να θυμόμαστε γυναίκες, όπως την Καρολάιν, τη Γαρυφαλλιά, την Κυριακή, με το μικρό τους όνομα επειδή το δικό τους άστρο έσβησε από τα χέρια ενός βίαιου άντρα.

Θέλω για ακόμη μια φορά να πω στις οικογένειες που έχασαν το κορίτσι τους, στα παιδιά που έχασαν τη μητέρα τους ότι η βία δεν είναι δύναμη. Δύναμη είναι αυτό που έχετε εσείς που ζήσατε την απώλεια τόσο ξαφνικά και άδικα. «Οι δολοφόνοι έχουν τα κλειδιά των σπιτιών μας». Διαβάζω στο διαδίκτυο πάρα πολλά άρθρα με αυτό τον τίτλο και δυστυχώς αποδεικνύεται αληθινό. Το στοίχημα είναι –και ας τεθούν επιτέλους αυτές οι βάσεις- τα κλειδιά του σπιτιού μας να είναι πάντα στην πόρτα μας χωρίς φόβο.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Βατσινά.

Εκ μέρους της Κοινοβουλευτικής Ομάδας ΣΥΡΙΖΑ - Προοδευτική Συμμαχία καλείται στο Βήμα η κ. Έλενα Ακρίτα, Βουλευτής Επικρατείας.

Κυρία Ακρίτα, ορίστε, έχετε τον λόγο.

**ΕΛΕΝΑ ΑΚΡΙΤΑ:** Ευχαριστώ, κύριε Πρόεδρε.

Δεν θα σας κουράσω ούτε με αριθμούς ούτε με ποσοστά. Θα σας θυμίσω, όμως, τη σαραντάχρονη Ενκελέιντα. Τόσο ήταν όταν πέθανε από το χέρι του συντρόφου της, του πενηντάχρονου που δεν έχουμε το όνομά του. Η Ενκελέιντα στα δεκαεπτά γνώρισε τον φονιά της, στα δεκαεννέα έμεινε έγκυος. Απέκτησαν δύο παιδιά και από τότε η ζωή της έγινε κόλαση. Χτυπήματα, ξυλοδαρμοί, βασανισμοί. Έφτασε σε σημείο, όταν ήταν έγκυος, να της βάλει το κεφάλι μέσα στον κουβά με τη χλωρίνη, και όχι μία φορά, όχι δύο φορές. Πήγαιναν οι συγγενείς στην Αστυνομία, πήγαιναν οι φίλοι, πήγαιναν οι γείτονες. Ήταν από τις λίγες φορές που πραγματικά ο κοινωνικός περίγυρος ήταν ευαισθητοποιημένος, διότι συνήθως, όπως ξέρετε, δεν ακούμε, δεν βλέπουμε απολύτως τίποτα και μετά πέφτουμε από τα σύννεφα. Δεν έγινε κάτι. Οι αστυνομικοί αντιμετώπισαν την Ενκελέιντα με τα γνωστά «στο βάθος σε αγαπάει», «Έλα, μωρέ, έχετε και δύο παιδιά, θα τα βρείτε», «Μη δίνεις και εσύ δικαιώματα».

Αυτό ζει η γυναίκα. Δυστυχώς, ακόμα και σήμερα ζει αυτή τη δικτατορία των εισαγωγικών, δηλαδή αυτό το «Μη δίνεις δικαιώματα», αυτό το «Μην προκαλείς», αυτό το «Να ντύνεσαι σεμνά», αυτό το «Να είσαι σοβαρή», «Να μην κυκλοφορείς το βράδυ, στη νύχτα».

Δεν ξέρω πόσες από εμάς τουλάχιστον σ’ αυτή την Αίθουσα έχουμε νοιώσει τον τρόμο να γυρίζουμε από τη δουλειά μας αργά το βράδυ και να ακούμε βήματα πίσω μας –οι άντρες δεν μπορούν να το καταλάβουν αυτό, δεν υπάρχει πιο άγριο, πιο βάρβαρο, πιο φοβερό συναίσθημα- και να κρατάμε σφιχτά τα κλειδιά μας στα χέρια με την αγωνία να φτάσουμε μια ώρα αρχύτερα στην εστία του σπιτιού μας.

Πρέπει, λοιπόν, εμείς οι μητέρες να μη μαθαίνουμε στις κόρες μας πώς να είναι προσεκτικές. Πρέπει εμείς οι μητέρες να μαθαίνουμε στους γιους μας να μη βιάζουν, να μη χτυπούν, να μην ξυλοκοπούν, να μη δολοφονούν. Πρέπει να τους εξηγήσουμε ότι το «όχι» είναι «όχι». Δεν είναι «ίσως». Όταν ένας άντρας θέλει να μας φλερτάρει ή να προχωρήσει να κάνει κάτι, όταν πούμε «όχι» είναι «όχι». Ούτε «ίσως» ούτε «Άσε με να το σκεφτώ» ούτε «Ναι μεν, αλλά» ούτε τίποτα από όλα αυτά.

Πρέπει να μάθουμε τους αστυνομικούς μας με ειδικά σεμινάρια που ελπίζω κάποτε να γίνουν, να φροντίζουν και να ξέρουν πώς θα αντιμετωπίσουν το θύμα, όταν φτάνει εκεί, γιατί πολύ συχνά, ξέρετε, το θύμα αισθάνεται θύτης. Αισθάνεται ότι το ξύλο το προκάλεσε. Αισθάνεται ότι φταίει εκείνο. Έτσι μας έμαθαν. Έτσι μας μεγάλωσαν. Γι’ αυτό συμβαίνει αυτό. Χρειάζονται αγκαλιές, αγκαλιές από το κράτος. Χρειάζονται δομές, κέντρα –αν θέλετε- πρώτης αντιμετώπισης, πρώτης υποδοχής, να μπορούν να υπάρχουν να περιθάλψουν, να παρηγορήσουν, να συμβουλεύσουν, να είναι δίπλα στα θύματα και δίπλα στα παιδιά τους.

Και θα ήθελα να παρακαλέσω πάρα πολλούς φίλους που αφ’ υψηλού λένε πολύ συχνά «Ας έφευγε» ή «Γιατί καθόταν; Ας έφευγε», να καταλάβουν κάποια απλά πράγματα. Η γυναίκα που δεν φεύγει δεν είναι μαζοχίστρια, δεν είναι γιατί είναι ευτυχισμένη. Μπορεί να μη φεύγει γιατί δεν έχει δουλειά, μπορεί να μη φεύγει γιατί «Δεν έχει μία», μπορεί να μη φεύγει γιατί έχει παιδιά να μεγαλώσει και δεν θέλει να τα αφήσει πίσω. Να καταλάβουμε, λοιπόν, πρώτα αυτές τις γυναίκες, αν θέλουμε πραγματικά να τις βοηθήσουμε.

Κλείνοντας, ήθελα να πω ότι από δω και μπρος δεν πρέπει να υπάρχει καμμία ανοχή. Να θυμίσω ότι εμείς από τον ΣΥΡΙΖΑ - Προοδευτική Συμμαχία καταθέσαμε τροπολογία για τη γυναικοκτονία που, δυστυχώς, ως συνήθως, δεν έγινε αποδεκτή. Είμαστε όλες εδώ, είμαστε όλες η μία δίπλα στην άλλη. Είμαστε όλες και περπατάμε τον ίδιο δρόμο, κρατώντας η μία σφιχτά το χέρι της άλλης.

Να πω, λοιπόν, κλείνοντας ότι σήμερα στις 17.00΄ στην Πλατεία Κλαυθμώνος διοργανώνεται από την «Πρωτοβουλία κατά των γυναικοκτονιών» μία πραγματικά πάρα πολύ ενδιαφέρουσα συναυλία και στις 19.00΄ όλες μαζί, όλες οι αδελφές, όλες οι θηλυκότητες θα προχωρήσουμε και θα πορευτούμε σε μια πορεία μας για τη Βουλή, γιατί έχουμε μόνον η μία την άλλη και γιατί καμμιά μας δεν είναι μόνη.

Ευχαριστώ.

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Ακρίτα.

Καλείται στο Βήμα εκ μέρους της Κοινοβουλευτικής Ομάδος του Κομμουνιστικού Κόμματος Ελλάδος η κ. Παρασκευή Δάγκα, Βουλευτής Β2΄ Δυτικού Τομέα Αθηνών.

Ορίστε, κυρία Δάγκα, έχετε τον λόγο.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Ευχαριστώ, κύριε Πρόεδρε.

Η αλήθεια είναι ότι η φετινή «Παγκόσμια Ημέρα για την εξάλειψη της Βίας κατά των Γυναικών» δεν θα μπορούσε παρά να είναι αφιερωμένη στις γυναίκες των λαών που ματώνουν από τους ιμπεριαλιστικούς πολέμους και την προσφυγιά. Άλλωστε χάνουν ακόμα και τη ζωή τους στα νερά του Αιγαίου με την πρόσφατη τραγωδία στη Σάμο. Η σκέψη μας είναι με τις γυναίκες της Παλαιστίνης που βιώνουν τη γενοκτονία του κράτους του Ισραήλ με την προκλητική στήριξη ΗΠΑ – ΝΑΤΟ - Ευρωπαϊκής Ένωσης και η αλληλεγγύη στις γυναίκες που βιώνουν αυτήν την κόλαση βρίσκει έκφραση στον αγώνα του λαού μας για να σταματήσει η εμπλοκή της χώρας μας στο μακελειό με ευθύνη της Κυβέρνησης, αλλά και τη στήριξη των άλλων κομμάτων του νατοϊκού τόξου, μόνο και μόνο για να εξυπηρετηθούν οι ανάγκες του μεγάλου κεφαλαίου. Αποκτά ακόμα μεγαλύτερη σημασία σε συνθήκες που ο κίνδυνος γενίκευσης του πολέμου είναι περισσότερο από ορατός, μετά την κλιμάκωση της σύγκρουσης ανάμεσα στο ΝΑΤΟ και τη Ρωσία στο έδαφος της Ουκρανίας και της Ρωσίας.

Αυτό το μήνυμα θα στείλει και σήμερα η Ομοσπονδία Γυναικών Ελλάδας στην κινητοποίησή της στην Ισραηλινή Πρεσβεία, αλλά και το σύνθημα «Έξω η Ελλάδα από του πολέμου τα σφαγεία» θα ακουστεί και αύριο στο συλλαλητήριο του ΚΚΕ, μέρα που επισκέπτεται την Ελλάδα ο γενικός γραμματέας της δολοφονικής μηχανής του ΝΑΤΟ, γιατί αυτή η μέρα δεν έχει τυπικό χαρακτήρα. Αφορά στον καθημερινό αγώνα για να χτίζεται ασπίδα προστασίας για κάθε γυναίκα από την πολύμορφη βία. Είναι ένας καθημερινός αγώνας σε σύγκρουση με τις αλυσίδες που εμποδίζουν τις γυναίκες να σπάσουν τα δεσμά μιας βίαιης παθογόνας διαπροσωπικής και οικογενειακής σχέσης.

Τα αποτρόπαια και φρικιαστικά εγκλήματα σε βάρος των γυναικών, όπως οι πρόσφατες δολοφονίες γυναικών από τους πρώην ή νυν συντρόφους τους, είναι κυριολεκτικά γροθιά στο στομάχι. Επιβεβαιώνουν με τραγικό τρόπο ότι υπάρχει ένα σάπιο οικονομικό, κοινωνικό, πολιτιστικό υπόβαθρο που γεννά τους δράστες - τέρατα και αφήνει τις γυναίκες ευάλωτες σε κάθε είδους κίνδυνο. Κρίκοι αυτής της αλυσίδας είναι η εργοδοτική βία και η εντατικοποίηση της δουλειάς που οδήγησαν στα πρόσφατα εργοδοτικά εγκλήματα με θύματα δύο εργαζόμενες. Είναι οι εκβιασμοί σε επαγγελματίες αθλήτριες να αναβάλουν τη δημιουργία οικογένειας για να μην ακυρωθεί αυτόματα το συμβόλαιό τους, ακριβώς γιατί τα μέτρα προστασίας της μητρότητας αποτελούν κόστος για το κράτος και τους επιχειρηματικούς ομίλους.

Όμως είναι και η βία της ανασφάλειας, της κρατικής αδιαφορίας, με την αποτρόπαια δολοφονία της εικοσιοκτάχρονης Κυριακής έξω από το Αστυνομικό Τμήμα Αγίων Αναργύρων, που έμεινε αβοήθητη, την ίδια ώρα που το εχθρικό για το λαό κράτος με τους θεσμούς του προχωρά με ταχύτητα την καταστολή κάθε φωνής που πάει κόντρα στο ρεύμα, όπως είναι η εκπαιδευτικός που έδωσε μάθημα ζωής στους μαθητές της για την αλληλεγγύη στον παλαιστινιακό λαό, όπως οι μαχήτριες γυναίκες που υπερασπίζονται τα σπίτια του λαού, ακόμα και οικογενειών ατόμων με ειδικές ανάγκες, από τις εξώσεις και τους πλειστηριασμούς με βάση το νομοθετικό πλαίσιο που έχετε διαμορφώσει διαχρονικά όλες οι κυβερνήσεις και συναντούν προφανώς διμοιρίες ΜΑΤ και άλλα.

Οι αλυσίδες αυτές γίνονται ακόμα πιο ασφυκτικές, όταν μια γυναίκα έχει να αντιμετωπίσει έναν γολγοθά όταν αναμετριέται με την οικογενειακή βία. Παρά την ακούραστη προσπάθεια των εργαζομένων στις δομές πρόληψης και προστασίας, αυτή η γυναίκα βιώνει τις συνέπειες της υποχρηματοδότησης και υποστελέχωσης του δικτύου, η λειτουργία του οποίου εξαρτάται από τα ευρωπαϊκά προγράμματα με ημερομηνία λήξης. Και είναι πρόκληση η Κυβέρνηση να μην εξασφαλίζει το αυτονόητο: την έγκαιρη πληρωμή των δεδουλευμένων των εργαζομένων στη Γραμμή SOS, οι οποίες έρχονται αντιμέτωπες και με την οικονομική ανασφάλεια και με την εργασιακή ανασφάλεια, δουλεύοντας για χρόνια με ετήσιες συμβάσεις, γιατί διαχρονικά οι κυβερνήσεις αρνούνται τη μονιμοποίησή τους.

Αυτά είναι τα πρωτόκολλα της Ευρωπαϊκής Ένωσης και των κυβερνήσεων που λογαριάζουν με τη λογική του κόστους - οφέλους για το κράτος τα αναγκαία μέτρα οικονομικής, κοινωνικής, νομικής προστασίας των κακοποιημένων γυναικών και των παιδιών τους, την ίδια ώρα που οι οικογένειες των δολοφονημένων γυναικών παλεύουν να επουλώσουν τα τραύματά τους χωρίς καμμία κρατική στήριξη.

Η πρόσφατη οδηγία της Ευρωπαϊκής Ένωσης είναι μέρος του προβλήματος και όχι της λύσης. Η δωρεάν νομική συνδρομή της γυναίκας που βρίσκει το θάρρος να καταγγείλει τέτοια αποτρόπαια περιστατικά συνίσταται μόνο στις περιπτώσεις γυναικών που δεν έχουν οικονομικούς πόρους να ανταποκριθούν στις πολυδάπανες και μακροχρόνιες διαδικασίες. Ακόμη και ο απαιτούμενος αριθμός κλινών στους ξενώνες φιλοξενίας κακοποιημένων γυναικών και των παιδιών τους έχει ως κριτήριο τη ρεαλιστική εκτίμηση του κοινωνικού φαινομένου. Τέτοια αθλιότητα!

Η οδηγία της Ευρωπαϊκής Ένωσης φτάνει να εξαρτά την προστασία των γυναικών από τη βία και την παρενόχληση στο διαδίκτυο, με κριτήριο τα συμφέροντα των πλατφορμών που διακινούν πορνογραφικό υλικό. Αναγνωρίζει το δικαίωμα των παρόχων τέτοιου περιεχομένου να ασκήσουν ένδικα μέσα σε αποφάσεις για την αφαίρεση υλικού με προσωπικές στιγμές μιας γυναίκας.

Το KKE έχει καταθέσει προτάσεις για μέτρα ολόπλευρης προστασίας των γυναικών από την πολύμορφη βία με γενναία κρατική χρηματοδότηση ενός αποκλειστικά δημόσιου και δωρεάν δικτύου δομών για την πρόληψη και τη στήριξη των γυναικών, στελεχωμένες με όλο το αναγκαίο μόνιμο προσωπικό όλων των ειδικοτήτων, χωρίς την εμπλοκή ΜΚΟ και ιδιωτών που παίρνουν και το μεγαλύτερο κομμάτι της ευρωπαϊκής χρηματοδότησης. Το κύριο είναι να εξασφαλιστούν οι προϋποθέσεις, ώστε μια γυναίκα να σταθεί στα πόδια της οικονομικά, κοινωνικά, ανεξάρτητη, με κύριο το δικαίωμά της στη μόνιμη και σταθερή δουλειά με αξιοπρεπές εισόδημα.

Αναμετριόμαστε καθημερινά με τις αναχρονιστικές πατριαρχικού τύπου κοινωνικές αντιλήψεις και συμπεριφορές, παλιά και δήθεν σύγχρονα στερεότυπα για την κοινωνική θέση της γυναίκας, αλλά και με τις σάπιες αξίες του ατομισμού, του εγωιστικού τρόπου ζωής και σκέψης, την υποτίμηση της προσωπικότητας ενός ανθρώπου, ακόμα και της ζωής του. Όλα αυτά αναπαράγονται μέσα από όλα τα κανάλια του συστήματος.

Πραγματικό δίχτυ ασφαλείας είναι ο συλλογικός αγώνας ενάντια στη γενεσιουργό μορφή βίας: το σάπιο σύστημα της εκμετάλλευσης, των πολέμων, της βίας, της γυναικείας ανισοτιμίας. Σε αυτόν τον δρόμο μπορεί κάθε γυναίκα να αντλήσει δύναμη, θάρρος και αντοχή, να αλλάξει μαχητικά τη ζωή της.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Δάγκα.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθέριος Βενιζέλος» δεκαεννέα μαθήτριες και μαθητές και δύο συνοδοί εκπαιδευτικοί από το 20ό Δημοτικό Σχολείο Ευόσμου Θεσσαλονίκης.

(Χειροκροτήματα από όλες τις πτέρυγες της Βουλής)

Σας καλωσορίζουμε και σας ευχόμαστε καλή πρόοδο!

Τώρα καλείται στο Βήμα εκ μέρους της Κοινοβουλευτικής Ομάδας της Ελληνικής Λύσης κ. Σοφία - Χάιδω Ασημακοπούλου, Βουλευτής Β΄ Πειραιώς.

Κυρία Ασημακοπούλου, έχετε τον λόγο.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, η 25η Νοεμβρίου έχει καθιερωθεί από τον Οργανισμό Ηνωμένων Εθνών ως Διεθνής Ημέρα για την Εξάλειψη της Βίας κατά των Γυναικών, προκειμένου να αναδείξει ένα σοβαρότατο πρόβλημα με παγκόσμια διάσταση, υπενθυμίζοντάς μας τη σοβαρότητα αυτής της παθογένειας, αλλά και τη συνεχή και συντονισμένη προσπάθεια που απαιτείται για την αντιμετώπισή της.

Δεν είναι μία επέτειος εορτασμού. Είναι μία φωνή που μας θυμίζει ότι η βία και οι διακρίσεις κατά των γυναικών δεν περιορίζονται σε σύνορα και η εξάλειψή τους είναι ένα πολύ σοβαρό ζήτημα που μας αφορά όλους.

Η εν λόγω παραβίαση, που είναι ίσως η πιο επαίσχυντη των ανθρωπίνων δικαιωμάτων, έχει πολλές διαφορετικές όψεις. Συμβαίνει ανεξάρτητα από την κοινωνική προέλευση, τόσο στο σπίτι, όσο και στην εργασία, στο σχολείο, στον δρόμο, στις αθλητικές δραστηριότητες ή στο διαδίκτυο. Δεν κάνει κανέναν διαχωρισμό. Έχει πολλές μορφές. Μπορεί να είναι λεκτική, ψυχολογική, οικονομική, σωματική, που φτάνει μέχρι και την αφαίρεση ζωής. Πολλές γυναίκες δεν μιλούν γιατί δεν ξέρουν ότι αυτό που συμβαίνει είναι κακοποίηση. Είναι μια παγκόσμια μάστιγα, ένα αγκάθι για όλες τις κοινωνίες. Αποτελεί τον πυρήνα των έμφυλων ανισοτήτων. Δεν είναι κάτι γενικό και αόριστο, όπως νομίζουν πολλοί. Συμβαίνει δίπλα μας. Μπορεί να πλήξει οποιαδήποτε γυναίκα.

Ιδιαίτερα ανησυχητικά είναι τα στοιχεία της Ελληνικής Αστυνομίας για την αύξηση στα περιστατικά ενδοοικογενειακής βίας μέσα στο πρώτο δεκάμηνο του 2024 σε σχέση με το αντίστοιχο διάστημα του 2023. Συγκεκριμένα, τους πρώτους δέκα μήνες του 2023 σημειώθηκαν 9.860 περιστατικά, ενώ το 2024 18.427. Αναλογικά αντίστοιχα μεγάλη είναι η διαφορά και στις συλλήψεις: Ολόκληρο το 2023 συνελήφθησαν 6.453 άτομα, ενώ από τον Ιανουάριο μέχρι και τον Οκτώβριο του τρέχοντος έτους έχουν συλληφθεί 11.308. Σύμφωνα με τους αρμόδιους, στις περισσότερες περιπτώσεις το θύμα έχει χαμηλή αυτοεκτίμηση, έχει ανεπάρκεια ικανότητας, που δημιουργείται από τον σύντροφο ή τον σύζυγο, και έχει χαμηλή ικανότητα άσκησης ελέγχου και εξουσίας στη ζωή του.

Διαχρονικά η βία είναι ένα από τα σοβαρότερα προβλήματα των ανθρώπινων κοινωνιών, αλλά και στη σύγχρονη εποχή οξύνεται συνεχώς αποτελώντας μία από τις πιο καταστροφικές παραβιάσεις των ανθρωπίνων δικαιωμάτων, ακόμα και σε χώρες με δημοκρατική παράδοση και θεσμοθετημένο σεβασμό της ισότητας και των ατομικών δικαιωμάτων.

Ειδικότερα, η έμφυλη βία αποτελεί ένα χρόνιο και σύνθετο κοινωνικό φαινόμενο το οποίο εμφανίζεται σε όλα τα κοινωνικά και οικονομικά στρώματα και αποτελεί τροχοπέδη για την επίτευξη των στόχων της ισότητας, της ανάπτυξης και της ειρήνης. Παρά τις διαρκείς ενέργειες για την εξασφάλιση της έμφυλης ισότητας, η βία κατά των γυναικών εξακολουθεί να πλήττει μία στις τρεις γυναίκες, παγκοσμίως, χωρίς διακρίσεις και ο μακρύς κατάλογος των γυναικοκτονιών στην Ελλάδα διαρκώς αυξάνεται. Ταυτόχρονα, μορφές αφανούς κακοποίησης γυναικών και κοριτσιών γνωρίζουν σημαντική διάδοση, όπως η έμφυλη διαδικτυακή βία. Ολοένα και συχνότερα γινόμαστε μάρτυρες περιστατικών κάθε είδους κακοποίησης, ξυλοδαρμών, αλλά και δολοφονιών και στη χώρα μας.

Τα συνεχώς αυξανόμενα κρούσματα περιστατικών ενδοοικογενειακής βίας των τελευταίων ετών, οι αριθμοί της ντροπής, αναδεικνύουν την κρισιμότητα της κατάστασης, αλλά δεν δύνανται να αποτυπώσουν το μέγεθος της απειλής. Οι διαστάσεις και οι πτυχές αυτής της παθογένειας της κοινωνίας μας απαιτούν εξειδικευμένη γνώση, ενημέρωση και ευαισθητοποίηση, τόσο για την κατανόηση και την αναγνώριση του φαινομένου ως τέτοιου, όσο για την ανάληψη πρωτοβουλιών για την πρόληψη και την καταπολέμησή του. Είναι υποχρέωσή μας να δημιουργήσουμε μια ανθρώπινη και δίκαιη κοινωνία.

Η προσπάθεια δεν είναι εύκολη, επειδή ο αντίπαλος είναι ισχυρός. Ο φόβος της κοινωνικής κατακραυγής είναι ο βασικός παράγων μη καταγγελίας και δημοσιοποίησης περιστατικών βίας. Τρία είναι τα βασικά στοιχεία για την καταπολέμησή της: πρόληψη, μηδενική ανοχή, αυστηρότατες ποινές.

Εμείς στην Ελληνική Λύση πιστεύουμε ότι, για να εξαλειφθεί η έμφυλη βία μια για πάντα, πρέπει να βελτιωθεί η εκπαίδευση και η νομοθεσία και να αλλάξουν τα κοινωνικά πρότυπα. Χρειάζεται η διαρκής στήριξη από την πολιτεία με ενημέρωση σε όλους και παντού.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Ασημακοπούλου.

Καλείται στο Βήμα εκ μέρους της Κοινοβουλευτικής Ομάδας Νέα Αριστερά η κ. Θεανώ Φωτίου, Βουλευτής Β3 Νοτίου Τομέα Αθηνών.

Ορίστε, κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ**: Ευχαριστώ, κύριε Πρόεδρε.

Για τη Νέα Αριστερά σήμερα είναι ημέρα αγώνα και αντίστασης σε όλες τις μορφές της έμφυλης βίας στον ιδιωτικό και δημόσιο χώρο και κυρίως, είναι μέρα ευθύνης για τις Βουλεύτριες και τους Βουλευτές μας εδώ για τη νομική κατοχύρωση του όρου «γυναικοκτονία».

Είναι η μέρα που διεκδικούμε μέτρα πρόληψης και προστασίας από την πολιτεία, αλλά και μέτρα τιμωρητικά. Η βία κατά γυναικών και ανήλικων κοριτσιών είναι ωμή παραβίαση των ανθρωπίνων δικαιωμάτων τους, όποια μορφή και αν παίρνει, σωματική, σεξουαλική, ψυχολογική, οικονομική, λεκτική ή έμπρακτη, φανερή ή δυσδιάκριτη, στιγμιαία ή διαρκής.

Είναι άρρηκτα συνδεδεμένη με το φύλο. Αποτυπώνει και αναπαράγει τις σχέσεις εξουσίας των ανδρών επί των γυναικών και τις διακρίσεις αιώνων. Η βία και οι γυναικοκτονίες αναπτύσσονται στο έδαφος των ανισοτήτων, των πατριαρχικών κοινωνιών και αντιλήψεων, της φτώχειας, της ανεργίας, των εξαρτήσεων, της σεξουαλικής ζήλιας ή πολιτιστικών και θρησκευτικών δογμάτων.

Η βία κατά γυναικών αποτελεί ακραία μορφή διάκρισης και τους στερεί ευκαιρίες για τη μελλοντική, προσωπική, κοινωνική και οικονομική εξέλιξη. Μάρτυρες και συχνά άμεσα θύματα της βίας κατά των γυναικών είναι τα ανήλικα παιδιά που μπορεί αύριο να μετατραπούν και τα ίδια σε θύματα ή θύτες. Γι’ αυτό είναι ζήτημα δημοκρατίας, πολιτισμού και διαμόρφωσης συλλογικής συνείδησης και κουλτούρας.

Ακραία μορφή βίας είναι γυναικοκτονία. Ο όρος αφορά τις μορφές και τα είδη σεξιστικής δολοφονίας ανεξάρτητα από τους λόγους που την προκαλούν. Η Κυβέρνηση Μητσοτάκη αρνείται πεισματικά να κατοχυρώσει νομικά τον όρο, ενώ χρησιμοποιεί τους όρους «παιδοκτονία», «αδελφοκτονία», «πατροκτονία» και τα λοιπά. Και στη γυναικοκτονία η δικαιοσύνη συχνά είναι επιεικής, όπως στην περίπτωση γυναικοκτόνου που σκηνοθέτησε την αυτοκτονία της συζύγου του το 2022, αλλά καταδικάστηκε σε οκτώ μόλις χρόνια και τώρα η υπόθεση παραπέμπεται στον Άρειο Πάγο.

Δυστυχώς, σε πολλές χώρες και στη χώρα μας αναπτύσσεται η πεποίθηση ότι οι γυναίκες είναι υπεύθυνες για τη βία που υφίστανται. Ειδικά σε πρόσφατη έρευνα στη χώρα μας, ένας στους τρεις άντρες αμφισβητεί τις καταγγελίες των γυναικών. Πάνω από ένας στους τρεις άνδρες πιστεύουν ότι οι γυναίκες φαντάζονται πράγματα ή υπερβάλλουν. Ένας στους πέντε θεωρεί ότι η γυναίκα ευθύνεται για τη βία που υφίσταται.

Σύμφωνα με τα στοιχεία της ΕΛ.ΑΣ., η πλειοψηφία των κακοποιητών είναι ελληνικής καταγωγής και το φαινόμενο δεν έχει, όπως λέει, ταξική διάσταση. Τα καταγγελλόμενα περιστατικά σχεδόν διπλασιάστηκαν φέτος από πέρυσι, όμως αυξήθηκε και η δυσπιστία απέναντι στην αστυνομία και την ικανότητά της να προστατεύει τις καταγγέλλουσες. Και αυτό συνέβη εξαιτίας εγκληματικών λαθών, όπως η περίπτωση της Κυριακής Γρίβα, αλλά και η περίπτωση στη Μυτιλήνη όπου η αστυνομία τηλεφώνησε μετά από μισή ώρα, αφού η γυναίκα είχε πιέσει το panic button. Για αυτό η πλειοψηφία των γυναικών, που καταγγέλλουν, δεν επιθυμεί panic button, θεωρώντας ότι είναι άχρηστο. Εκεί φτάσαμε.

Τα νομικά συστήματα των περισσότερων χωρών, συμπεριλαμβανομένης της Ελλάδας, αντιμετωπίζουν τους δράστες υπηκόους. Πολλές γυναίκες αναγκάζονται να συμβιώνουν με τον κακοποιητή τους που κυκλοφορεί ελεύθερος παρά τις καταδίκες του. Ο δε νόμος Τσιάρα για την συνεπιμέλεια αναγκάζει γυναίκες να συναποφασίζουν με τους κακοποιητές τις κακοποιούμενες εκ νέου ή δημιουργώντας προβλήματα στα παιδιά τους, όπως η εννιάχρονη που χθες αρνούνταν να πάει με τον πατέρα της. Και όπως ξέρετε ολόκληρη την ημέρα ζούσαν οι γυναικείες οργανώσεις που ήταν εκεί ένα δράμα με ένα παιδί που ενώ είχε την συνεπιμέλεια και ο πατέρας του αρνιόταν δραματικά να πάει με τον πατέρα της.

Ως Νέα Αριστερά απαιτούμε να κατοχυρωθεί νομικά η γυναικοκτονία ως διακριτό έγκλημα, να καταργηθεί ο άδικος νόμος Τσιάρα της συνεπιμέλειας, να δημιουργηθεί ένα δίκτυο δομών άμεσης υποδοχής και μακροπρόθεσμης προστασίας των κακοποιημένων γυναικών σε όλους τους δήμους και μέτρα ενίσχυσή τους για τη νέα τους ζωή.

Ως Νέα Αριστερά σας καλούμε όλους και όλες σήμερα να είστε στη μεγάλη συγκέντρωση που οργανώνουν πάνω από σαράντα γυναικείες οργανώσεις, που έχουν συγκροτήσει την «Πρωτοβουλία κατά των γυναικοκτονιών», να βρίσκεστε στην πλατεία Κλαυθμώνος για τη μεγάλη συναυλία κατά των γενοκτονιών με σύνθημα: «Πες το με το όνομά του».

Είμαστε όλες εδώ και όλοι με αγώνες για να πάρουμε τις ζωές μας στα χέρια μας.

Ευχαριστώ, κύριε Πρόεδρε.

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Φωτίου.

Τον λόγο έχει εκ μέρους της Κοινοβουλευτικής Ομάδας Δημοκρατικό Πατριωτικό Κίνημα - Νίκη η κ. Ασπασία Κουρουπάκη, Βουλευτής Β1΄ Βόρειου Τομέα Αθηνών.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, η έξαρση των φαινομένων βίας κατά των γυναικών είναι μια πραγματικότητα που θα έπρεπε να είχε κινητοποιήσει το ελληνικό κράτος να χαράξει συγκροτημένες και αποτελεσματικές πολιτικές πρόληψης. Η ελληνική πολιτεία, όμως, αντιμετωπίζει το ζήτημα της βίας κατά των γυναικών προσχηματικά και μόνο στον βαθμό που απασχολεί την επικαιρότητα.

Δυστυχώς, η Κυβέρνηση δεν επιχειρεί να μελετήσει την ουσία του προβλήματος, αλλά αρκείται σε επικοινωνιακές και επιφανειακές προσεγγίσεις. Η ανεπάρκεια στην αντιμετώπιση δεν είναι η άποψη ενός κόμματος της Αντιπολίτευσης, προκύπτει από το αδιαμφισβήτητο γεγονός ότι το Συμβούλιο της Ευρώπης έχει απευθύνει δεκαεννέα συστάσεις για τη βελτίωση του υφιστάμενου νομοθετικού καθεστώτος προστασίας των γυναικών από τη βία. Το καταθέτω στα Πρακτικά.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μάλιστα, η Ελλάδα θα πρέπει βάσει των πορισμάτων του Συμβουλίου της Ευρώπης να παρουσιάσει βελτιώσεις του υφιστάμενου καθεστώτος μέχρι τις 5 Δεκεμβρίου 2026. Μεταξύ των διαπιστώσεων του συμβουλίου θα ξεχωρίσω δύο, τη σύσταση νούμερο 5, που αφορά στην προβληματική συλλογή δεδομένων για τα περιστατικά ενδοοικογενειακής βίας και τη σύσταση νούμερο 6, που αφορά την ανάγκη για πιο αποτελεσματική εκπαίδευση των επαγγελματιών που είναι επιφορτισμένοι με την προστασία των γυναικών που βρίσκονται σε κίνδυνο και κυρίως των αστυνομικών και των εισαγγελέων.

Για αυτά τα δύο ζητήματα έχω υποβάλει γραπτές ερωτήσεις στα Υπουργεία Δικαιοσύνης και Προστασίας του Πολίτη, τις οποίες επίσης σας καταθέτω στα Πρακτικά, αλλά οι απαντήσεις ήταν γενικόλογες και καθησυχαστικές σαν να μην υπάρχει κανένα απολύτως πρόβλημα.

(Στο σημείο αυτό η Βουλευτής κ. Ασπασία Κουρουπάκη καταθέτει για Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με αφορμή λοιπόν τη σημερινή μέρα θα επαναφέρω τα ζητήματα για τα οποία έχουμε επανειλημμένα ασκήσει κριτική για την ανεπαρκή αντιμετώπιση της έξαρσης των φαινομένων βίας κατά των γυναικών. Πρώτον, το σύστημα καταγραφής περιστατικών ενδοοικογενειακής βίας είναι ανεπαρκέστατο. Δεν αρκεί απλά μία καταγραφή ότι υφίσταται ένα περιστατικό βίας. Χρειάζεται να γίνεται ήδη κατά την πρώτη καταγραφή του λήψη ενός πλήθους πληροφοριών σχετικά με το κοινωνικό και οικονομικό περιβάλλον δράστη και θύματος, ώστε να μπορέσουν να αναλυθούν και να συναχθούν ασφαλή συμπεράσματα για τα αίτια που προκαλούν τα φαινόμενα της ενδοοικογενειακής βίας.

Η Κυβέρνηση όμως, προκειμένου να πάρει τη δόση από το Ταμείο Ανάκαμψης και Ανθεκτικότητας, αναστάτωσε γενικά τον χώρο της δικαιοσύνης με το νέο δικαστικό χάρτη και τις μετακινήσεις δικαστών και γραμματέων και η συλλογή τέτοιων σημαντικών δεδομένων θα πάει αρκετά πίσω.

Δεύτερον, δεν υπάρχει σοβαρό πρωτόκολλο διαδικασιών αντιμετώπισης των δραστών ούτε αρκετοί πόροι για να αντιμετωπιστούν οι ανάγκες των θυμάτων της ενδοοικογενειακής βίας. Η κατάσταση δυστυχώς είναι απελπιστική. Αφ’ ενός οι εισαγγελείς αντιμετωπίζουν τις απειλές κατά της ζωής των γυναικών με απλές συστάσεις, οι οποίες συχνά εξαγριώνουν τους θύτες, και αφ’ ετέρου οι αστυνομικοί συχνά φοβούνται να δείξουν τον απαραίτητο ζήλο για την προστασία αυτών των γυναικών, γιατί κάτι τέτοιο μπορεί να τους εκθέσει σε μηνύσεις και αγωγές. Έτσι όταν μια γυναίκα, που αισθάνεται ότι απειλείται, ζητήσει προστασία από το κράτος θα έρθει αντιμέτωπη με μια διεκπεραιωτική αδιαφορία των εισαγγελικών αρχών, που κανονικά θα έπρεπε να έχουν υποχρέωση να διατάσσουν ψυχιατρική εκτίμηση αυτών που απειλούν τη ζωή και την ασφάλεια των συνανθρώπων τους, καθώς και τον φόβο των αστυνομικών ότι θα μπλέξουν σε δικαστικές περιπέτειες, αν δείξουν τον απαιτούμενο ζήλο. Είναι προφανές ότι η Κυβέρνηση δεν έχει στείλει με θεσμικές παρεμβάσεις το κατάλληλο μήνυμα σε αστυνομικούς και εισαγγελείς, θεσπίζοντας διαδικασίες προληπτικού ελέγχου όταν απειλείται η ανθρώπινη ζωή και παρέχοντας πλήρη νομική κάλυψη στους αστυνομικούς που θα κληθούν να προστατεύσουν τα θύματα ενδοοικογενειακής βίας.

Τρίτον, και ίσως πιο σημαντικό από τα ανωτέρω, είναι η ανεπαρκής υποστήριξη των θυμάτων. Το άρθρο 131 του ν.50/2024 προβλέπει ότι οι διωκτικές, εισαγγελικές και δικαστικές αρχές ενώπιον των οποίων εκκρεμεί υπόθεση ενδοοικογενειακής βίας ενημερώνουν και παραπέμπουν το θύμα σε κοινωνικές υπηρεσίες ή σε υπηρεσίες υγείας ή σε εξειδικευμένες δομές υποστήριξης θυμάτων ενδοοικογενειακής βίας και ιδίως των γυναικών, όπως το ΕΚΚΑ, για τη διενέργεια ατομικής αξιολόγησης με σκοπό να προσδιοριστούν τα κατάλληλα μέτρα άμεσης προστασίας του. Πρόκειται όμως για ένα ακόμα επικοινωνιακό πυροτέχνημα, γιατί πολύ απλά οι υφιστάμενες δομές δεν αρκούν. Αυτό το επισημαίνει το Συμβούλιο της Ευρώπης στην παρατήρηση νούμερο «9». Δυστυχώς το Εθνικό Κέντρο Κοινωνικής Αλληλεγγύης και άλλες αντίστοιχες δομές φαίνεται να απασχολούνται περισσότερο με την προώθηση της εθνικής στρατηγικής για την ισότητα των ΛΟΑΤΚΙ+ παρά με τα θύματα της ενδοοικογενειακής βίας.

Θα ήθελα να κλείσω την εισήγησή μου με κάποιες σκέψεις της γνωστής Γαλλίδας ακαδημαϊκού Ζακλίν Ντε Ρομιγί για τη σχέση μεταξύ έλλειψης της παιδείας και έξαρσης της βίας γενικώς, όχι μόνο της ενδοοικογενειακής. Παραθέτω αυτούσια τα λόγια της: «Το να μάθεις να σκέφτεσαι, να είσαι ακριβής, να ζυγίσεις τις λέξεις σου, να ακούς τον άλλον, σημαίνει να είσαι ικανός να διαλέγεσαι και είναι το μόνο μέσο για να αναχαιτιστεί η τρομακτική βία που αυξάνεται γύρω μας. Ο λόγος είναι η έπαλξη κατά της κτηνωδίας. Όταν δεν ξέρουμε, όταν δεν μπορούμε να εκφραστούμε, όταν ο λόγος δεν είναι επαρκής, όταν δεν είναι αρκετά επεξεργασμένος, επειδή η σκέψη είναι ασαφής και μπερδεμένη, δεν απομένουν παρά οι γροθιές, τα χτυπήματα, η άξεστη, βλακώδης, τυφλή βία». Γι’ αυτό σας καλώ να εξετάσετε το θέμα της έξαρσης της βίας όχι απλά ως ζήτημα των σχέσεων των δύο φύλων, αλλά ως μία πολιτισμική παρενέργεια της γενικότερης παρακμής του εκπαιδευτικού μας συστήματος, που πάνω στην προσπάθειά του να γίνει πιο τεχνοκρατικό καταντά να παράγει ανθρώπους ανίκανους να συνεννοηθούν μεταξύ τους.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Κουρουπάκη.

Καλείται στο Βήμα εκ μέρους της Κοινοβουλευτικής Ομάδας Σπαρτιάτες ο κ. Αθανάσιος Χαλκιάς, Βουλευτής Α΄ Αθηνών.

Κύριε Χαλκιά, έχετε τον λόγο.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, έχω την τύχη σήμερα να είμαι ο μοναδικός άντρας εκπρόσωπος για αυτή την ημέρα.

Η μορφή της γυναίκας τόσο στην πατρίδα μας όσο και στις περισσότερες χώρες του πλανήτη συνιστά μια αρχέτυπη έκφραση της στοργής, της φροντίδας και της μητρικής αγάπης. Ως εκ τούτου ο όρος γυναίκα μας παραπέμπει ενστικτωδώς στη μητέρα, στην αδερφή, στη σύζυγο, στην κόρη και σε όλες γυναίκες δίπλα μας, διότι και αυτές είναι μητέρες, αδελφές και κόρες μας.

Ο σεβασμός στις αξίες της ισότητας, της ισονομίας και των ίσων ευκαιριών είναι εκτός από δεδομένος και επιβεβλημένος. Άλλωστε δεν υπάρχει πλέον θεσμός στην Ευρωπαϊκή Ένωση καθώς και οποιαδήποτε υπηρεσία της δημόσιας διοίκησης η οποία δεν είναι προσβάσιμη από υποψηφίους του γυναικείου φύλου.

Ο σεβασμός στις γυναίκες δεν πρέπει να είναι ψευδεπίγραφος και κενός περιεχομένου. Η προστασία τους, όπως και κάθε ανθρώπου, εξαρτάται από τη συμπεριφορά όλων μας ανεξαιρέτως και ως εκ τούτου τα φαινόμενα κακοποίησης των γυναικών είναι, δυστυχώς, αποτέλεσμα συνολικών κοινωνικών παθογενειών, οι οποίες δεν αντιμετωπίζονται εν τη γενέσει τους και φτάνουμε συχνά σε τέλεση εγκληματικών ενεργειών με θύματα γυναίκες ανεξαρτήτου ηλικίας.

Σε ό,τι αφορά τη νομική θέαση του φαινομένου της βίας κατά γυναικών η οποία υιοθετήθηκε ως έκφραση το 1995 από την 4η Παγκόσμια Διάσκεψη Γυναικών ο όρος «βία» περιέχει τη βία μέσα στην οικογένεια, την ενδοοικογενειακή, τη βία μέσα στην κοινωνία, όπου είναι το φαινόμενο του βιασμού -και έχουμε αύξηση, κυρία Υπουργέ, στους βιασμούς στη χώρα μας- τη σεξουαλική κακοποίηση, τη σεξουαλική παρενόχληση στην εργασία, το τράφικινγκ, τη σωματεμπορία.

Η βία κατά των γυναικών είναι μεγάλος κίνδυνος για τη δημόσια υγεία και σημαντική αιτία θανάτου και αναπηρίας για τις γυναίκες δεκαέξι ως σαράντα τεσσάρων ετών. Σε αναφορά της Παγκόσμιας Τράπεζας εκτιμάται ότι η βία κατά των γυναικών ήταν τόσο σοβαρή αιτία θανάτου και ανικανότητας μεταξύ των γυναικών αναπαραγωγικής ηλικίας όσο και ο καρκίνος. Πρόκειται για φαινόμενο διαδεδομένο σε όλες τις κοινωνίες και σε όλες τις κοινωνικές τάξεις ανεξάρτητα από το επίπεδο ανάπτυξης, τον βαθμό πολιτικής σταθερότητας, τον πολιτισμό ή τη θρησκεία.

Παρατηρούμε ότι στην Ελλάδα έχει αυξηθεί το φαινόμενο της βίας κατά των γυναικών ειδικά μετά τα χρόνια της πανδημίας. Κατά τη γνώμη μου, το κράτος οφείλει να μεριμνήσει, ώστε με την κατάλληλη κοινωνική πρόνοια να μπορούν να προλαμβάνονται τα περιστατικά βίας πριν χρειαστεί να καταστέλλονται οι οιονεί δράστες δυνάμει των ποινικών διατάξεων, οι οποίες ήδη έχουν αυστηροποιηθεί σημαντικά και μπορούν να λειτουργήσουν ως αποτρεπτικό και κατασταλτικό μέτρο κατά της βίας των γυναικών.

Κλείνοντας, θα ήθελα να μου επιτρέψετε, κυρίες και κύριοι συνάδελφοι, να πω τους παρακάτω στίχους του Χαλίλ Γκιμπράν, στίχους τους οποίους αφιερώνω στη μητέρα μου Ελένη, στη σύζυγό μου Αγγελική, μητέρα των τριών τέκνων μας, αλλά κυρίως στις μητέρες όλου του κόσμου, αλλά πιο σημαντικά ίσως σε αυτούς τους «άντρες» -εντός πολλών εισαγωγικών- που μας ακούν αυτή τη στιγμή, την επόμενη φορά που θα σκεφτούν να σηκώσουν το χέρι, το μαχαίρι ή το όπλο απέναντι στη γυναίκα τους και μητέρα των παιδιών τους, να τους πω το εξής:

«Η μητέρα είναι τα πάντα. Αυτή είναι η παρηγοριά μας στη θλίψη. Η ελπίδα μας στη δυστυχία και η δύναμή μας στην απελπισία. Είναι η πηγή της αγάπης, του ελέους, της συμπόνιας και της συγχώρεσης. Αυτός που χάνει τη μητέρα του, χάνει μία αγνή ψυχή που τον ευλογεί και τον προστατεύει συνεχώς».

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Χαλκιά.

Και τώρα καλείται στο Βήμα εκ μέρους της Κοινοβουλευτικής Ομάδας της Πλεύσης Ελευθερίας η κ. Ζωή Κωνσταντοπούλου, Πρόεδρος της Κοινοβουλευτικής Ομάδας της Πλεύσης Ελευθερίας και Βουλευτής Β1΄ Βόρειου Τομέα Αθηνών.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ.

Σήμερα είναι η Παγκόσμια Ημέρα, η Διεθνής Ημέρα κατά της Έμφυλης Βίας, όμως ο αγώνας κατά της έμφυλης βίας δεν μπορεί να γίνεται μόνο μία μέρα. Ως η μοναδική γυναίκα πολιτική Αρχηγός σε αυτό το Κοινοβούλιο αισθάνομαι πάρα πολύ βαριά την ευθύνη για το γεγονός ότι μέχρι σήμερα δεν έχουμε καταφέρει να πείσουμε τον κύριο Πρωθυπουργό ότι οφείλει να στέρξει η Κυβέρνηση και να αναλάβει μέτρα, άμεσα, τώρα, για να προστατεύσουμε το επόμενο θύμα, για να γλιτώσει η επόμενη γυναίκα.

Ο κ. Μητσοτάκης το 2022 δήλωσε στη ΔΕΘ ότι η γυναικοκτονία είναι ένας αποδεκτός όρος για τον δημόσιο διάλογο, αλλά όχι για τον Ποινικό Κώδικα. Και με φρίκη άκουσα την εκπρόσωπο της Νέας Δημοκρατίας να λέει το ίδιο σήμερα. Ο κ. Μητσοτάκης το 2022 δήλωσε ότι οι γυναικοκτονίες είναι αυτά που κάποτε ονομάζαμε εγκλήματα πάθους. Και με φρίκη διαπιστώνω ότι μέχρι σήμερα αυτή η αντίληψη επικρατεί στην Κυβέρνηση. Υπάρχει Υφυπουργός Υγείας που δήλωσε δημόσια ότι είναι βιολογικό το ζήτημα των γυναικοκτονιών, γιατί οι γυναίκες είναι αδύναμες και οι άνδρες είναι δυναμικοί. «Είναι θέμα DNA» είπε ο κ. Βαρτζόπουλος και όχι απλώς δεν καθαιρέθηκε, αλλά μετ’ επιτάσεως δήλωσε τη στήριξή του σε αυτόν ο κ. Μητσοτάκης.

Είμαι εκείνη η ενοχλητική Βουλευτής και πολιτική Αρχηγός που μίλησα για τα ζητήματα της έμφυλης βίας και των γυναικοκτονιών από την πρώτη μου παρέμβαση στη Βουλή στις 6 Ιουλίου του 2023 και είπα: «Θα μου επιτρέψετε να εκφράσω τη λύπη μου για το γεγονός ότι επτά πολιτικοί Αρχηγοί μίλησαν πριν από εμένα, συμπεριλαμβανομένου του Πρωθυπουργού, και λέξη δεν ειπώθηκε για την ισότητα των φύλων, λέξη δεν ειπώθηκε για την έμφυλη βία, για την κακοποίηση των γυναικών, για τις γυναικοκτονίες. Εμείς θα ζητήσουμε τη νομική θεσμοθέτηση του όρου γυναικείο τομέα και περιμένουμε να δούμε πώς θα τοποθετηθεί η Κυβέρνηση. Περιμένω ο Πρωθυπουργός, που πριν από σχεδόν ένα χρόνο δήλωσε ότι οι γενοκτονίες είναι τα εγκλήματα πάθους, όπως λέγαμε σε άλλες εποχές, περιμένω τι θέση θα πάρει». Το καταθέτω στα Πρακτικά, από την πρώτη μου παρέμβαση στη Βουλή.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και αυτό που πέτυχα σίγουρα είναι όλοι οι πολιτικοί Αρχηγοί πια να μιλάνε για την έμφυλη βία και τις γυναικοκτονίες και να ανοίγει το ζήτημα αυτό εδώ μέσα στη Βουλή. Αλλά αυτό που όλοι μαζί δεν πετύχαμε -και σας διαβεβαιώ ότι δεν θα σταματήσω εάν δεν το πετύχουμε- είναι να ασχοληθεί ο ίδιος ο κύριος Πρωθυπουργός με το θέμα. Του το υπενθύμισα στις 3-10-2023 με μία από τις πάμπολλες παρεμβάσεις μου στην Ολομέλεια. Είμαστε στην εκατοστή μέρα διακυβέρνησής σας που δεν έχετε φέρει θεσμοθέτηση της γυναικοκτονίας και αναβάθμιση της ποινικοποίησης της έμφυλης βίας. Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από τις 27 Νοεμβρίου του 2023, πριν από τριακόσιες εξήντα πέντε ημέρες ακριβώς, έχω καταθέσει τριάντα μία επίκαιρες ερωτήσεις για την αναγκαιότητα ποινικοποίησης της γυναικοκτονίας, αυτό που είπατε, κυρία εισηγήτρια της Νέας Δημοκρατίας, «δεν χρειάζεται, δεν χρειάζεται». Αλήθεια; Για ρωτήστε τις δεκατρείς ψυχές που δολοφονήθηκαν το 2024, όσο ο Πρωθυπουργός σας κάνει επικοινωνιακές φανφάρες, λέγοντας τι; Ότι οι γυναίκες…

**ΜΑΡΙΑ ΣΥΡΕΓΓΕΛΑ:** Θέλω να απαντήσω όμως.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας παρακαλώ. Είναι ντροπή και έχετε ευθύνη. Έχετε ευθύνη. Έχετε ευθύνη! Ο κ. Μητσοτάκης έχει ευθύνη, γιατί καλύπτει την έμφυλη βία. Γιατί κάνει μόνο βίντεο για την έμφυλη βία. Γιατί τόλμησε να πει…

(Στο σημείο αυτό κτυπάει προειδοποιητικά το κουδούνι λήξης του χρόνου ομιλίας της κυρίας Προέδρου)

Θα το κλείσετε αυτό, κύριε Πρόεδρε;

**ΠΡΟΕΔΡΕΥΩΝ (Αθανάσιος Μπούρας):** Έτυχε στη διακοπή που είχατε και δεν το άκουσα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι. Το ακούω εγώ φαίνεται. Έτσι δεν ακούνε και το panic button να ξέρετε.

Τόλμησε να πει ο κ. Μητσοτάκης ότι έχουμε περισσότερα, λέει, κρούσματα έμφυλης βίας γιατί οι γυναίκες αισθάνονται πιο ασφαλείς τώρα και καταγγέλλουν περισσότερο. Δεν καταλαβαίνετε τι ενοχή συμπαρασύρει αυτό; Ότι λέτε στις γυναίκες να καταγγέλλουν και δεν υπάρχει πλαίσιο να τις προστατεύσετε; Και φτάνουν οι γυναίκες να δολοφονούνται; Μπροστά στο αστυνομικό τμήμα η Κυριακή Γρίβα. Μπήκε στο αστυνομικό τμήμα, τη διώξανε. Της είπαν «πάρτε το «100»». Πήρε το «100» και της είπε το «100» «δεν είναι ταξί το περιπολικό». Δεν είναι εξαίρεση οι αστυνομικοί που αντιμετώπισαν την Κυριακή Γρίβα. Αυτή είναι η κατάσταση της αντιμετώπισης των γυναικών που είναι θύματα έμφυλης βίας. Οι γυναίκες που καταγγέλλουν αντιμετωπίζονται ως θύτες, κρατούνται στα αστυνομικά τμήματα, βρίσκονται οι ίδιες να απολογούνται, αντί να απολογείται ο θύτης και η Κυβέρνησή σας άδει.

Και σήμερα, μετά από τριάντα επίκαιρες ερωτήσεις, είκοσι εννέα που δεν έχει απαντήσει ο ίδιος ο κύριος Πρωθυπουργός…

Τις καταθέτω, κυρίες μου. Τις έχετε παραλάβει πολλές φορές, γιατί κάθε φορά τις καταθέτω στα Πρακτικά. Θα τις καταθέσω και άλλη μία φορά στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από τις 27-11-2023 μέχρι τις 18-11-2024, την προηγούμενη εβδομάδα, τριάντα επίκαιρες ερωτήσεις. Και σήμερα έχω καταθέσει και τριακοστή πρώτη. Σήμερα θα προσέλθει, μου κάνει τη χάρη, ο Υφυπουργός Δικαιοσύνης για να απαντήσει, διότι ο Πρωθυπουργός δεν στέργει και απαξιοί. Μου είπε, μάλιστα, στις 24 Ιουλίου «κάντε και καμμιά άλλη ερώτηση, όλο την ίδια κάνετε», όταν του είπα «γιατί δεν έρχεστε να μου απαντήσετε στις επίκαιρες ερωτήσεις;».

Φυσικά, δεν κάνω όλο την ίδια, αλλά αυτή την ερώτηση δεν θα σταματήσω να την κάνω. Δεν θα σταματήσω να την κάνω, γιατί έχω υποχρέωση στα θύματα και έχετε και εσείς υποχρέωση στα θύματα και έχετε την υποχρέωση να μη λέτε ανείπωτες μπαρούφες σαν αυτές που άκουσα ότι σας προειδοποίησαν ότι έρχεται το κύμα έμφυλης βίας από τη Γαλλία που είχαν lockdown πριν από εμάς. Αυτό περιμένατε; Δεν το ξέρατε ότι υπάρχει έξαρση της έμφυλης βίας;

Και από το 2020, κυρία Συρεγγέλα, τι κάνατε; Τι έκανε ο Πρωθυπουργός σας, ο κ. Μητσοτάκης; Τι έκανε και γιατί δεν απαντά; Γιατί σήμερα την ώρα που οι οργανώσεις οι φεμινιστικές και οι γυναικείες οργανώσεις κάνουν την καθιερωμένη τους πορεία, γιατί εκείνη την ώρα για σαμποτάζ καλείτε να κάνετε ανακοινώσεις και να είναι και ο κ. Φλωρίδης για τα θέματα της έμφυλης βίας; Γιατί μέχρι σήμερα ακόμη και τα μέτρα που ανακοίνωσε με τυμπανοκρουσίες τον Μάιο ο κ. Φλωρίδης μετά την υπόθεση του γνωστού δικηγόρου, γιατί τα μέτρα που ανακοίνωσε τότε ακόμα δεν τα έχει φέρει; Γιατί κοροϊδεύετε; Γιατί θάλπετε, υποθάλπετε και στηρίζετε την έμφυλη βία;

Θα σας πω γιατί. Γιατί δεν συμμερίζεστε την αγωνία και την ανάγκη να προστατευθούν αυτές οι γυναίκες, αλλά θέλετε μόνο να κοροϊδεύετε. Γιατί δεν σας συγκλονίζει ότι δεκατρείς γυναίκες δολοφονήθηκαν από τις αρχές της χρονιάς. Η μία ήταν ένα κορίτσι έντεκα χρόνων που δολοφονήθηκε με κατσαβίδι μετά από απόπειρα σεξουαλικής επίθεσης. Γιατί παριστάνετε ότι δεν υπάρχει πρόβλημα;

Επισκέφθηκα πριν από ενάμιση μήνα την οικογένεια της Ελένης Τοπαλούδη στο Διδυμότειχο. Η Ελένη Τοπαλούδη, αυτό το νεαρό κορίτσι, ήταν το πρώτο δολοφονημένο κορίτσι για το οποίο χρησιμοποιήθηκε στη χώρα μας η λέξη «γυναικοκτονία». Ξέρετε πότε δολοφονήθηκε; Το 2018. Είναι πάνω από έξι χρόνια πια. Είναι πάρα πολλά τα χρόνια για να μην έχετε κάνει κάτι. Είναι πάρα πολλές οι γυναίκες που θα είχαν σωθεί, αν είχατε κάνει κάτι.

Αυτή τη στιγμή δεν υπάρχει πλαίσιο προστασίας των γυναικών είτε καταγγέλλουν είτε δεν καταγγέλλουν. Δυστυχώς, όταν καταγγέλλουν βρίσκονται ακόμα πιο θυματοποιημένες γιατί δεν υπάρχουν δομές προστασίας και εκείνοι που πραγματικά γνωρίζουν το πρόβλημα είναι οι άνθρωποι που τους συμπαρίστανται είτε είναι άνθρωποι του οικογενειακού περιβάλλοντος είτε είναι οι άνθρωποι του πεδίου που τρέχουν μέσα στις νύχτες να φυγαδεύσουν γυναίκες κλειδωμένες στο μπάνιο τους ή σε ένα δωμάτιο, που ψάχνουν εναγωνίως οι οργανώσεις του πεδίου πού θα μείνει αυτή η γυναίκα, πού θα πάει αυτό το παιδί.

Θα σας πω, όμως, επειδή πραγματικά έχει ξεχειλίσει η οργή, η δική μου οργή, γιατί μπορείτε να κάνετε πράγματα και δεν τα κάνετε και κοροϊδεύετε και συμμετέχετε σε αυτή την κοροϊδία. Θα σας πω τι κάναμε εμείς. Εμείς από τις 6 Ιουλίου του 2023, από την πρώτη μας παρουσία εδώ στη Βουλή, θέσαμε το θέμα στο επίκεντρο. Εγώ ως Αρχηγός της Πλεύσης Ελευθερίας και όλοι μας οι Βουλευτές, άνδρες και γυναίκες, γυναίκες και άντρες -είμαστε και η μόνη Κοινοβουλευτική Ομάδα που έχουμε ίσο αριθμό γυναικών και ανδρών- θέτουμε το θέμα σε κάθε ευκαιρία: στην Ολομέλεια, στις επιτροπές, σε επίκαιρες ερωτήσεις, σε γραπτές μας ερωτήσεις.

Σήμερα σας καταθέτουμε και ξεκινήσαμε μια καμπάνια -και καλώ τα κόμματα της Αντιπολίτευσης να τη στηρίξουν- να θεσμοθετηθεί ειδικός φορέας για την καταγραφή των γυναικοκτονιών. Τέτοιον φορέα έχουν δεκαοχτώ κράτη-μέλη της Ευρωπαϊκής Ένωσης. Η Ελλάδα όχι. Βεβαίως και πάρα πολλά κράτη της Ευρωπαϊκής Ένωσης έχουν ποινικοποιήσει τη γυναικοκτονία, αυτό που αρνείστε πεισματικά να κάνετε.

Καταθέτουμε, λοιπόν, αυτή την πρόταση επισήμως και θα κατατεθεί και ως πρόταση νόμου. Έχω ήδη καταθέσει επίκαιρη ερώτηση στον Υπουργό Προστασίας του Πολίτη εάν θα αναλάβει πρωτοβουλία για τη θεσμοθέτηση φορέα καταγραφής των γυναικοκτονιών, που είναι απαραίτητο εργαλείο. Μιλάω σε μια άδεια Αίθουσα βέβαια και είναι η εκπροσώπηση της Κυβέρνησης δειγματοληπτική. Τόση μεγάλη ζέση για την καταπολέμηση της έμφυλης βίας.

Κατέθεσα, λοιπόν, επίκαιρη ερώτηση στον κ. Χρυσοχοΐδη εάν θα θεσμοθετήσει τέτοιο μηχανισμό και την ίδια επίκαιρη ερώτηση θα καταθέσω εντός της ημέρας και στον κ. Φλωρίδη και την ίδια επίκαιρη ερώτηση θα καταθέσω εντός της ημέρας και στον κ. Μητσοτάκη. Ειδοποιήστε τους. Δεν πρόκειται να σταματήσουμε να ζητάμε απαντήσεις.

Απευθυνόμαστε φυσικά στην κοινωνία με μια καμπάνια που δημοσιεύσαμε ενημερώνοντας για τη σημασία ενός τέτοιου φορέα καταγραφής, αυτό που δεν θέλετε, μια καμπάνια που την εμπνεύστηκε η Έλενα Ψαρρέα, που είναι και στα θεωρεία τώρα και μας παρακολουθεί. Υπήρξε Βουλευτίνα εξαιρετική και πάντοτε στις πρωτοβουλίες για την έμφυλη βία, για την καταπολέμηση των επιθέσεων λόγω φύλου.

Και θα συνεχίσουμε να σας καταθέτουμε προτάσεις και να στηρίζουμε όποτε υπάρχει τέτοια πρωτοβουλία, κάθε πρωτοβουλία κάθε άλλου κόμματος προς την κατεύθυνση της θεσμοθέτησης των γυναικοκτονιών ως αυτοτελών κακουργημάτων και όχι, κυρία Συρεγγέλα, δεν αρκεί η γενική ποινικοποίηση της ανθρωποκτονίας, διότι η γυναικοκτονία είναι ανθρωποκτονία, αλλά κάθε ανθρωποκτονία δεν είναι γυναικοκτονία.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δύο λεπτά θέλω, κύριε Πρόεδρε. Είναι το θέμα τέτοιο και καταλαβαίνετε.

Η γυναικοκτονία είναι η ανθρωποκτονία, η αφαίρεση της ζωής μιας γυναίκας, επειδή είναι γυναίκα, από οικείο της πρόσωπο και μάλιστα από σύντροφο, σύζυγο, πρώην σύντροφο, πρώην σύζυγο, οικείο και συγγενή, από πρόσωπο που ασκεί εξουσία ζωής ή θανάτου πάνω σε αυτή τη γυναίκα. Και οι δεκατρείς γυναικοκτονίες στις οποίες αναφέρθηκα είναι τέτοιες ανθρωποκτονίες. Έχουν το επιπλέον επιβαρυντικό χαρακτηριστικό που πρέπει να θεσμοθετηθεί και που αρνείστε να το θεσμοθετήσετε.

Επίσης, με αφορμή τη συνάντησή μου με διεθνείς φοιτήτριες από όλο τον κόσμο πριν από κάποιες μέρες έχω στείλει ένα μήνυμα των κοριτσιών αυτών, των διεθνών φοιτητριών -από τη Μάλτα, από την Ιταλία, από την Ουκρανία, από τον Ισημερινό- προς τον Πρωθυπουργό μήπως και ακούσει εκείνες και του λένε πώς αισθάνονται εκείνες στην Ελλάδα που δεν υπάρχει αυτή η θεσμοθέτηση και του ζητάνε να γίνει, επιτέλους, στη Βουλή όχι μια επετειακή συζήτηση μνήμης, αλλά μια ουσιαστική συζήτηση παρέμβασης και προστασίας.

Θα κλείσω με δύο σημεία, κύριε Πρόεδρε. Το πρώτο είναι ότι πριν από ένα χρόνο μια νέα γυναίκα, καλλιτέχνης που διαπρέπει στο διεθνές στερέωμα, η Γεωργία Λαλέ έκανε μια παρέμβαση εικαστική, καλλιτεχνική χρησιμοποιώντας σεντόνια γυναικών και σχηματίζοντας την ελληνική σημαία με το ροζ και το λευκό χρώμα από σεντόνια γυναικών για να καταδείξει το πρόβλημα της έμφυλης βίας.

Ταυτόχρονα είχε κατασκευάσει σπιτάκια, ένα άλλο έργο της που ονομαζόταν «Η σιωπή της γειτονιάς», για να καταδείξει τη σημασία η κοινωνία να αντιδρά και να απομονώνει τον κακοποιητή και τη φοβερή συνευθύνη όταν το περιβάλλον σιωπά.

Η αντιμετώπιση αυτής της νέας γυναίκας από την Κυβέρνηση ήταν η επιτομή της κακοποίησης. Δόθηκε διαταγή να καθαιρεθεί το έργο της, που ήταν αναρτημένο στο Προξενείο της Νέας Υόρκης πέρσι τον Δεκέμβρη. Δόθηκε εντολή από την Κυβέρνηση να καθαιρεθεί αυτό το καλλιτεχνικό έργο. Η κακοποίηση σε όλο της το μεγαλείο, σε άρνηση της καλλιτεχνικής δημιουργίας και σε άρνηση της κραυγής αυτής της καλλιτέχνιδας, μια ενέργεια κυβερνητική λογοκρισίας και κατασίγασης μιας κραυγής αγωνίας για την προστασία των γυναικών!

Εμείς λοιπόν σε αναφορά με τη Γεωργία Λαλέ -την οποία συνάντησα και παρακολουθώ έκτοτε το έργο της πάρα πολύ στενά και τη συγχαίρω γι’ αυτό που κάνει για όλες μας- δεν θα σωπάσουμε και καλούμε όλες τις γυναίκες, όλους τους άνδρες, όλους τους πολίτες που αναγνωρίζουν την ισότητα και την αξία κάθε ανθρώπου, κάθε παιδιού, κάθε γυναίκας, να μην ανεχθούν άλλο τη δική σας σιωπή, τη δική σας επιλογή, τη δική σας άρνηση να προστατεύσετε τα θύματα.

Η Πλεύση Ελευθερίας και εγώ προσωπικά είμαστε και θα είμαστε πάντα με τα θύματα. Θα είμαι εδώ στις πέντε και μισή για να μου απαντήσει ο Υφυπουργός Δικαιοσύνης για τις γυναικοκτονίες και αν θα ποινικοποιηθούν…

**ΠΡΟΕΔΡΕΥΩΝ (Αθανάσιος Μπούρας):** Κλείστε, σας παρακαλώ, γιατί υπάρχει μια άνιση μεταχείριση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …και θα είμαι αμέσως μετά, κύριε Πρόεδρε, και ελπίζω να έρθετε και εσείς, στο Σύνταγμα στη μεγάλη συγκέντρωση που θα γίνει -όπως γίνεται κάθε χρόνο- αφύπνισης και διαμαρτυρίας για την έμφυλη βία, γιατί όποιος υπερασπίζεται δεν σιωπά.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΜΑΡΙΑ ΣΥΡΕΓΓΕΛΑ:** Κύριε Πρόεδρε, θα ήθελα τον λόγο. Έκανε αναφορά στο όνομά μου.

**ΠΡΟΕΔΡΕΥΩΝ (Αθανάσιος Μπούρας):** Ακούστε κάτι. Κακώς έγινε αναφορά στο όνομά σας, κυρία συνάδελφε, αλλά σ’ αυτές τις διαδικασίες, που είναι οργανωμένες…

**ΜΑΡΙΑ ΣΥΡΕΓΓΕΛΑ:** Μιλούσε είκοσι λεπτά, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ναι, το είπα. Δεν μπορώ να κάνω κάτι άλλο. Αν εσείς μπορείτε, συμβουλέψτε με να το επαναλάβω άλλη φορά. Όμως, δεν προβλέπεται να υπάρχουν επί προσωπικού συζητήσεις και ας υπάρχουν τέτοια θέματα.

Θα δώσω τώρα τον λόγο εκ μέρους της ελληνικής Κυβέρνησης στην Υφυπουργό Κοινωνικής Συνοχής και Οικογένειας κ. Κατερίνα Παπακώστα, που της ευχόμαστε και χρόνια πολλά για την ονομαστική της εορτή.

Ορίστε, κυρία Υφυπουργέ.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ (Υφυπουργός Κοινωνικής Συνοχής και Οικογένειας):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι Βουλευτές, πραγματικά σήμερα η 25η Νοεμβρίου, Παγκόσμια Ημέρα Εξάλειψης της Βίας κατά των Γυναικών, μας θυμίζει τη βαθιά αίσθηση καθήκοντος, την οποία να μην έχετε καμμία αμφιβολία ότι διαθέτει το Υπουργείο Κοινωνικής Συνοχής και Οικογένειας, αλλά και η ίδια η Κυβέρνηση.

Άκουσα με πάρα πολλή προσοχή όλες τις τοποθετήσεις όλων των ομιλητών. Μπορώ να πω ότι συμφώνησα στα περισσότερα. Η προσωπική μου άποψη είναι διαχρονικά ότι υπάρχουν ζητήματα κοινωνικά, τα οποία πρέπει να είναι πάνω από οποιαδήποτε κομματική αντιπαράθεση. Υπάρχουν θέματα τα οποία μπορεί προφανώς να έχουν μια ιδεολογική προσέγγιση, αλλά ειδικά το ζήτημα της έμφυλης βίας και της ενδοοικογενειακής βίας ξεπερνά τέτοιου είδους αντιπαραθέσεις.

Γι’ αυτό, ούσα βαθιά πεπεισμένη από την πρώτη στιγμή που μου εμπιστεύτηκε ο Πρωθυπουργός αυτό το χαρτοφυλάκιο, έχοντας υπερασπιστεί στις αίθουσες των δικαστηρίων όλα αυτά τα χρόνια ως μάχιμη δικηγόρος πλείστες κακοποιημένες γυναίκες, ως ενεργή -θεωρώ- πολίτης, αλλά και ως μητέρα, ως κόρη, ως αδερφή, ως πολίτης η οποία συναισθάνεται βαθιά μέσα της ότι αυτό είναι ένα κοινωνικό ζήτημα το οποίο δεν μπορεί να αφήνει κανέναν αδιάφορο, καμμία γυναίκα, κανέναν άνδρα, κανέναν πολίτη αυτής της κοινωνίας, ένα έγκλημα επί της ουσίας που έχει να κάνει με πατριαρχικά στερεότυπα, έχει να κάνει με κουλτούρες ετών που έχουν διαμορφωθεί, με αντιλήψεις τις οποίες δυστυχώς δεν μπορούμε να τις αλλάξουμε από τη μια μέρα στην άλλη και επειδή όσο καλή και όσο αποτελεσματική κι αν είναι μια κυβέρνηση, μόνη της δεν μπορεί να φτάσει στον στόχο που είναι καμμία γυναίκα να μην υπάρξει ξανά θύμα βίας εξ αυτών των λόγων, ξεκινήσαμε από την πρώτη στιγμή μια ευρεία συζήτηση με την Κοινωνία των Πολιτών. Πάνω από εβδομήντα οργανώσεις των πολιτών έχουν έρθει μαζί μας. Έχουμε ανοίξει έναν ευρύ διάλογο. Γιατί; Διότι ακούμε, διότι δεν θεωρούμε ότι τα γνωρίζουμε όλα, διότι προφανώς υπάρχουν στρεβλώσεις, υπάρχουν κενά, υπάρχουν πράγματα που πρέπει να επιλυθούν. Αυτό δεν σημαίνει όμως ότι δεν έχει γίνει δουλειά, ότι δεν έχουν υπάρξει πολιτικές. Είναι πολύ βαρύ να ακούγεται εδώ στην Αίθουσα ότι μια κυβέρνηση, οποιαδήποτε κυβέρνηση, όλες οι κυβερνήσεις διαχρονικά δεν έχουν κάνει πράγματα πάνω στο θέμα της αντιμετώπισης της ενδοοικογενειακής βίας.

Θα μου επιτρέψετε να μιλήσω από καρδιάς. Είχα ετοιμάσει μια άλλου είδους ομιλία, αλλά ακούγοντας τις ομιλήτριες και την Πρόεδρο, την κ. Κωνσταντοπούλου, ένιωσα να αδικείται πραγματικά μια προσπάθεια, υπό την έννοια ότι δεν έγιναν πράγματα.

Να θυμίσουμε λίγο κάποια, με πολλή διάθεση να ανοίξουμε έναν διάλογο όλη η πολιτεία και μαζί -εννοείται- να καθίσουμε σε ένα τραπέζι με άμεσους στόχους του Υπουργείου. Προφανώς έχουμε διαφορετική επιχειρηματολογία, έχουμε μια διαφορετική άποψη για τις γυναικοκτονίες, όχι γιατί είμαστε ιδεοληπτικοί ή γιατί είμαστε δογματικοί, αλλά ας το πάρουμε και πάνω στην καθαρά νομική του βάση. Να κάνεις ιδιώνυμο ένα έγκλημα, που είπε και η κ. Συρεγγέλα; Μα, ο Υπουργός Δικαιοσύνης έχει τερματίσει τις ποινές. Δεν πάει πιο πέρα.

Κυρία Κωνσταντοπούλου, κάνουμε συζήτηση. Άποψη καταθέτω. Πριν από μερικές μέρες πάνω σε αυτή τη βάση είχα μια τηλεφωνική επικοινωνία με τον Υπουργό Δικαιοσύνης της Κύπρου. Η Κύπρος έχει θεσμοθετήσει τον όρο «γυναικοκτονία». Τον ρώτησα ευθέως ποιο ήταν το αποτέλεσμα. Έχουμε αποτύπωμα; Βοήθησε αυτό την κοινωνία, να μετριαστούν, να μειωθούν τα περιστατικά; Ξέρετε ποια ήταν η απάντηση; Ότι δεν επηρέασε στο ελάχιστο.

Φέρτε μας στοιχεία, αποδείξτε μας ότι αν ο όρος αυτός, πέρα από το να ενέχει έναν συμβολισμό, μπορεί να προσφέρει κάτι επί της ουσίας στην αντιμετώπιση αυτού του φαινομένου, σας υπόσχομαι, δεσμεύομαι ότι θα είμαι η πρώτη απ’ όλους που θα ταχθώ και θα συμπαραταχθώ, αλλά ο Ποινικός μας Κώδικας, η ποινική δικαιοσύνη δεν μπορεί να λειτουργεί, να τροποποιείται και να διαμορφώνεται πάνω σε συμβολισμούς.

Είστε μια έγκριτη νομικός. Πότε ξανά ο Ποινικός Κώδικας…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ακούστε με τότε, αφού είμαι έγκριτη.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ (Υφυπουργός Κοινωνικής Συνοχής και Οικογένειας):** Προφανώς θα τα συζητήσουμε, θα έχουμε τον χρόνο. Θεωρώ ότι αυτή η στιγμή δεν είναι η κατάλληλη. Όμως, σας φέρνω ένα απλό παράδειγμα, γιατί κι εμείς θέλουμε πραγματικά να συμβάλουμε, γιατί γίνεται μια τεράστια προσπάθεια και δεν πρέπει να αδικείται αυτή η προσπάθεια.

Κάποια στιγμή πέρα από τον κομματικό λόγο, θα πρέπει να έχουμε το σθένος και το θάρρος να αναγνωρίσουμε και τα καλά που γίνονται. Πάρτε, για παράδειγμα, το Υπουργείο Δικαιοσύνης και τον πρόσφατο νόμο που θεσμοθετήθηκε, ενώ έρχεται και ο επόμενος. Και αυτό το είπα, διότι ρώτησε κάποια ομιλήτρια πού είναι οι διατάξεις.

Κατ’ αρχάς θα ήθελα να διευκρινίσω ότι για μας ο οδηγός μας, ο οδοδείκτης μας είναι η Σύμβαση της Κωνσταντινούπολης και προφανώς και οι συστάσεις της Grevio. Κάποια ομιλήτρια αναφέρθηκε σχετικά. Προφανώς τις έχουμε μελετήσει ενδελεχώς και θέλουμε η χώρα μας να συγκλίνει προς τον ευρωπαϊκό μέσο όρο και πιστέψτε με, κάθε μέρα αυτά εξετάζουμε, αυτά συζητούμε, αυτά προσπαθούμε να διαμορφώσουμε μέσα από βιώσιμες πολιτικές.

Το Υπουργείο Προστασίας του πολίτη, λοιπόν, αδικήθηκε. Έχουμε το panic button, το οποίο έχει σώσει ζωές. Έχουμε εξήντα τρία γραφεία αντιμετώπισης ενδοοικογενειακής βίας. Οι αστυνομικοί μας εκπαιδεύονται σε καθημερινή βάση. Προφανώς στο πεδίο μπορεί να γίνονται λάθη, μπορεί να υπάρχουν δυσχέρειες, αλλά υπάρχουν πρωτόκολλα. Άκουσα κάποια ομιλήτρια να μιλάει σχετικά. Αυτή τη στιγμή υπάρχει διυπουργική, διατομεακή ομάδα εργασίας που εργάζεται πάνω στη δημιουργία κοινών πρωτοκόλλων, γιατί κι εμείς έχουμε εντοπίσει ότι στο πεδίο υπάρχουν δυσλειτουργίες. Γι’ αυτόν ακριβώς τον λόγο αυτή τη στιγμή το Υπουργείο Κοινωνικής Συνοχής και Οικογένειας επεξεργάζεται σχεδιασμό για τη δημιουργία ενός συντονιστικού κέντρου με επιχειρησιακά χαρακτηριστικά, το οποίο θα κάνει χρήση της τελευταίας τεχνολογίας, θα κάνει χρήση της τεχνητής νοημοσύνης, ενώ θα αξιοποιήσουμε όποιο εργαλείο υπάρχει διαθέσιμο. Έχουμε ήδη έρθει σε επαφή με εταιρείες τεχνολογικά αναπτυγμένες, όπως είναι η «MICROSOFT». Προσπαθούμε να πιάσουμε όλο το εύρος της πολιτικής αντιμετώπισης, μιας ολιστικής αντιμετώπισης που ξεκινάει από την πρόληψη. Πρέπει να εκπαιδεύσουμε την κοινωνία. Η κοινωνία εκπαιδεύεται μέσα από τρεις πυλώνες: από την ενημέρωση, την ευαισθητοποίηση, την εκπαίδευση, κάτι που πρέπει να γίνει με έναν τελείως εμφατικό τρόπο, οριζόντια από τις πολύ μικρές ηλικίες μέχρι τις πιο μεγάλες.

Έχουμε τεράστια κρούσματα ενδοοικογενειακής βίας σε γυναίκες που είναι εγκυμονούσες ή σε λοχία ή και σε νεογνά. Πρέπει να εκπαιδεύσουμε τις μαίες μας, εργαζόμαστε πάνω σε αυτό το κομμάτι, ώστε να εντοπίζουν πρόωρα τις πιθανότητες να έχουμε τέτοιου είδους κρούσματα. Αυτό, ξέρετε, απαιτεί συνέργεια, διατομεακότητα. Γι’ αυτό και βλέπετε το Υπουργείο Κοινωνικής Συνοχής και Οικογένειας να εξαντλεί τη δυνατότητα και την προσπάθεια να συντονίσει όλες τις ενέργειες.

Πριν από μερικές μέρες, επισκέφθηκα τον Υπουργό Δικαιοσύνης κ. Φλωρίδη και του ζήτησα άμεσα την ενεργοποίηση της διάταξης του τελευταίου ν.5094 για το εργαλείο επικινδυνότητας. Ναι, πιστεύουμε πραγματικά ότι οι αστυνομικοί μας πρέπει να έχουν εργαλεία στα χέρια τους για να μπορούν να εκτιμήσουν τον κίνδυνο, τον βαθμό του κινδύνου. Έχουμε ήδη νομοθετήσει το «risk tool», ενώ ο κύριος Υπουργός δεσμεύτηκε ότι θα υπογραφεί άμεσα κοινή υπουργική απόφαση, ώστε να εκπαιδευτούν οι επαγγελματίες πρώτης γραμμής. Θεωρούμε ότι και αυτό θα είναι ένα εργαλείο ανάμεσα στα τόσα πολλά που έχουμε θεσμοθετήσει και το οποίο θα συντείνει, θα συμβάλει στο να προστατευτούν περισσότερες ζωές.

Η Γραμμή «15900» δέχεται πάνω από ενενήντα εννέα χιλιάδες τηλεφωνήματα. Έχει επιστημονικό προσωπικό υψηλής κατάρτισης και προσφέρει συμβουλευτική καθοδήγηση, ψυχική υποστήριξη και καθοδήγηση ως προς την αντιμετώπιση. Αυτό το τηλεφωνικό κέντρο σχεδιάζουμε να το αναβαθμίσουμε. Θέλουμε να δώσουμε κι εκεί τη δυνατότητα στη νέα γενιά όχι μόνο με μια τηλεφωνική κλήση, αλλά μέσα από chatting και μέσα από άλλες επιλογές, να μπορεί να μιλήσει και να βοηθηθεί.

Τα σαράντα τέσσερα συμβουλευτικά μας κέντρα είναι απλωμένα σε όλη την επικράτεια. Προφανώς και θέλουμε περισσότερα, αλλά δεν είναι κάτι εύκολο. Και δεν είναι εύκολο, γιατί δεν έχει να κάνει μόνο με την Κυβέρνηση, αλλά και με τον πρώτο και δεύτερο βαθμό τοπικής αυτοδιοίκησης. Έχει προφανώς να κάνει με τη βιωσιμότητα. Ωστόσο, κάθε μέρα σχεδιάζουμε και υλοποιούμε πολιτικές, έτσι ώστε να ενισχύσουμε μέσω της διερμηνείας, μέσω πρωτοκόλλων και μέσω, αν θέλετε, μιας άλλης απεύθυνσης και προσέγγισης το θέμα, που δεν έχει να κάνει μόνο με το πώς διαχειρίζομαι εκείνη τη στιγμή ένα περιστατικό, αλλά και με το πώς θα το πάμε ακόμα πιο μακριά. Θέλουμε να μελετήσουμε το θέμα σε όλο του το εύρος και να δώσουμε στρατηγικές λύσεις. Γι’ αυτό και ήδη επεξεργαζόμαστε πολιτικές που δεν έχουν να κάνουν μόνο με την αντιμετώπιση, υποστήριξη, ενδυνάμωση του θύματος, αλλά και του θύτη.

Προφανώς αυτή τη στιγμή υπάρχει κενό, το οποίο φροντίζουμε να καλύψουμε άμεσα, διότι ο θύτης πρέπει να τύχει διαχείρισης και αντιμετώπισης. Ο εγκλεισμός δεν είναι η λύση. Ο θύτης θα βγει ξανά και θα υποτροπιάσει. Έχουμε εργαλεία τα οποία και επεξεργαζόμαστε. Εγώ η ίδια έχω έρθει προσωπικά σε επαφή με δικαστικούς ψυχολόγους και έχω δει οικογένειες θυμάτων που είχαν φτάσει ένα βήμα πριν τη διάλυση και επανήλθαν μέσω μιας μεθοδολογίας ταυτόχρονης υποστήριξης θύματος και θύτη. Οι εξαρτημένοι απεξαρτήθηκαν, ισορρόπησαν, προστατεύτηκαν τα παιδιά και προχωράνε στη ζωή τους.

Κυρίες και κύριοι, είναι κάτι που μας αφορά όλους και πρέπει να μας ενώσει όλους, δημόσιο και ιδιωτικό τομέα και κοινωνία των πολιτών. Ο ιδιωτικός τομέας είναι στο πλευρό μας. Πάρτε, για παράδειγμα, τη «VODAFONE» και το panic button, πάρτε για παράδειγμα την Ένωση Ξενοδοχοϋπαλλήλων σε αντίστοιχο μνημόνιο που έχουμε υπογράψει, προκειμένου να συμβάλει στη διάθεση έκτακτων καταλυμάτων, δείτε και τα «save houses» της Αστυνομίας.

Δεν μπορεί να λέτε ότι δεν έχει γίνει απολύτως τίποτα και ότι αυτή η Κυβέρνηση δεν κάνει τίποτα. Προφανώς και δεν ισχυριζόμαστε ότι τα έχουμε κάνει όλα. Δουλεύουμε, εργαζόμαστε, όμως, καθημερινά και το σημαντικότερο είναι ότι ακούμε. Ακούμε και είμαστε εδώ για να συζητήσουμε όλοι μαζί, γιατί πραγματικά κάθε περιστατικό δολοφονίας, γυναικοκτονίας μας βαραίνει όλους. Κάθε περιστατικό ενδοοικογενειακής βίας μας γεμίζει θλίψη. Έχουμε κόρες, έχουμε παιδιά και γι’ αυτό σκεφτόμαστε τον κάθε πολίτη σαν να είναι δικός μας άνθρωπος. Και να μην έχετε καμμία αμφιβολία ότι πάνω σε αυτή την κατεύθυνση θα κάνουμε ό,τι περνάει και δεν περνάει από το χέρι μας, έτσι ώστε να συντελεστεί η αλλαγή που, κατά την προσωπική μου άποψη, έχει ήδη ξεκινήσει.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κυρία Υπουργό.

Κυρίες και κύριοι συνάδελφοι, ολοκληρώθηκε η αναφορά στη Διεθνή Ημέρα για την Εξάλειψη της Βίας κατά των Γυναικών.

Πριν προχωρήσουμε στη συζήτηση των επικαίρων ερωτήσεων, θα ήθελα να κάνω κάποιες ανακοινώσεις.

Οι Υπουργοί Εργασίας και Κοινωνικής Ασφάλισης, Εθνικής Οικονομίας και Οικονομικών, Εσωτερικών, Παιδείας, Θρησκευμάτων και Αθλητισμού, Ανάπτυξης, Δικαιοσύνης, Κοινωνικής Συνοχής και Οικογένειας, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, Επικρατείας, καθώς και ο Αναπληρωτής Υπουργός Εθνικής Οικονομίας και Οικονομικών κατέθεσαν στις 22.11.2024 σχέδιο νόμου: «Ενσωμάτωση της Οδηγίας (ΕΕ) 2022/2041 του Ευρωπαϊκού Κοινοβουλίου και του Συμβουλίου της 19ης Οκτωβρίου 2022 για επαρκείς κατώτατους μισθούς στην Ευρωπαϊκή Ένωση - Αναπροσαρμογή μισθών προσωπικού δημοσίου τομέα - Ρυθμίσεις για τον καθορισμό κατώτατου μισθού για τα έτη 2025, 2026 και 2027».

Παραπέμπεται στην αρμόδια Διαρκή Επιτροπή.

Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα τρεις μαθήτριες και μαθητές και τέσσερις συνοδοί εκπαιδευτικοί από το Γυμνάσιο Σκάλας Λακωνίας.

Σας καλωσορίζουμε στη Βουλή και σας ευχόμαστε καλή πρόοδο!

(Χειροκροτήματα από όλες τις πτέρυγες της Βουλής)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων κ. Χριστίνα Τσάκωνα μάς ενημερώνει για το ποιες και πόσες επίκαιρες ερωτήσεις θα συζητηθούν σήμερα.

Κι επειδή πράγματι ο Υπουργός Εξωτερικών, τον οποίον ευχαριστούμε γιατί πάντα έρχεται και απαντά στις επίκαιρες ερωτήσεις συναδέλφων, έχει αυξημένες υποχρεώσεις και κυρίως ταξίδια, προκειμένου να μην ξεφύγει από τον χρόνο και δεν προλαβαίνει, ας ξεκινήσουμε τη συζήτηση των ερωτήσεων.

Θα συζητηθεί, λοιπόν, η έκτη με αριθμό 201/14-11-2024 επίκαιρη ερώτηση πρώτου κύκλου του Βουλευτή Επικρατείας της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Αλέξανδρου Καζαμίαπρος τον Υπουργό Εξωτερικών, με θέμα: «Η προοπτική των ελληνοτουρκικών συνομιλιών στον απόηχο της πρόσφατης επίσκεψης του Τούρκου Υπουργού Εξωτερικών Χακάν Φιντάν στην Αθήνα».

Δίνω τον λόγο στον συνάδελφο Βουλευτή κ. Αλέξανδρο Καζαμία για την πρωτολογία του.

Ορίστε, κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υπουργέ, μετά τις διμερείς συνομιλίες που είχατε στις 8 Νοεμβρίου με τον Τούρκο ομόλογό σας κ. Χακάν Φιντάν στην Αθήνα, προέβητε σε κοινές δηλώσεις, οι οποίες ήταν όμως χαμηλότερες των προσδοκιών. Στη δική σας δήλωση μιλήσατε συγκεκριμένα για τις δύσκολες στιγμές που αντιμετωπίσατε και μάλιστα είπατε ότι δεν βρίσκουμε εύκολα λύσεις. Παρ’ όλα αυτά παρουσιάσατε αυτή την απουσία προόδου με θετικά χρώματα, υπογραμμίζοντας το φιλικό κλίμα μέσα στο οποίο διεξήχθησαν οι συνομιλίες αυτές, καθώς και την κοινή σας συμφωνία με τον Τούρκο ομόλογό σας να υπάρξουν νέες διμερείς συνομιλίες τον επόμενο μήνα.

Είναι σαφές, κύριε Υπουργέ, από τις συνεντεύξεις που δώσατε και εσείς και ο κ. Φιντάν την παραμονή της συνάντησής σας ότι υπάρχει ένα μεγάλο χάσμα που χωρίζει την ελληνική και την τουρκική πλευρά, όσον αφορά τη συγκρότηση μιας ατζέντας διαλόγου γύρω από το κεντρικό ζήτημα του Αιγαίου. Παράλληλα, όμως, η διαρκής έμφαση που δίνετε στο φιλικό κλίμα της συνάντησης και η έμφαση που δίνει το Υπουργείο Εξωτερικών στην πρόοδο που συντελείται στη λεγόμενη «θετική ατζέντα», δηλαδή σε ζητήματα όπως είναι η συνεργασία στον τουρισμό ή οι διμερείς εμπορικές σχέσεις, στο πεδίο της μετανάστευσης, στην καταπολέμηση της τρομοκρατίας και ούτω καθεξής, ενόσω δεν συντελείται πρόοδος στον πυρήνα της ελληνοτουρκικής διαφοράς, ενέχει τον κίνδυνο να παρασυρθεί η ελληνική πλευρά σε έναν εφ’ όλης της ύλης διάλογο με την Τουρκία που είναι αυτό που θέλει η Τουρκία και συνεπώς να βρεθεί σε μία κατάσταση, όπου θα είναι αντιμέτωπη με μία λύση-πακέτο για τα θέματα του Αιγαίου, κάτι που απευχόμαστε.

Σας ρωτώ, κύριε Υπουργέ, επειδή έχουν περάσει αρκετές ημέρες από τότε που υπέβαλα την ερώτησή μου και έχετε απαντήσει, θα τροποποιήσω κάπως την πρώτη ερώτησή μου. Σας είχα ρωτήσει αν αληθεύει ότι στις 8 Νοεμβρίου συζητήσατε με τον κ. Φιντάν ζητήματα κυριαρχίας. Το έχετε αποκλείσει αυτό επανειλημμένως. Σας ρωτώ, όμως, γιατί πιστεύετε ότι αυτό δεν έχει γίνει κατανοητό και υπάρχει μια μεγάλη δυσπιστία στην κοινή γνώμη ότι πράγματι δεν συζητήσατε θέματα κυριαρχίας με τον κ. Φιντάν.

Κατά, δεύτερον, δεν συνειδητοποιεί η ελληνική Κυβέρνηση ότι η συνέχιση των διμερών συνομιλιών με την Τουρκία τη στιγμή που δεν έχει πραγματοποιηθεί κάποια σημαντική πρόοδος στα ζητήματα του Αιγαίου, δηλαδή την υφαλοκρηπίδα και την ΑΟΖ, παρά τα οποιαδήποτε βραχυχρόνια οφέλη τελικά θα παρασύρει την ελληνική πλευρά σε μία εφ’ όλης της ύλης συζήτηση, που είναι αυτό που δεν θέλουμε και συνεπώς θα τη φέρει αντιμέτωπη με την προοπτική μιας λύσης-πακέτο;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Ορίστε, κύριε Υπουργέ, έχετε τον λόγο για την απάντησή σας.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Σας ευχαριστώ πολύ, κύριε Πρόεδρε.

Ευχαριστώ, κύριε καθηγητά, για την επίκαιρη ερώτηση. Θα ήθελα επί της αρχής να τοποθετηθώ για το ζήτημα της ενημέρωσης της Εθνικής Αντιπροσωπείας σε σχέση με τα ελληνοτουρκικά. Να υπενθυμίσω ότι μετά τη συνάντηση της 8ης Νοεμβρίου στην Αθήνα με τον Τούρκο ομόλογό μου υπήρξε ενημέρωση της Επιτροπής Άμυνας και Εξωτερικών στις 12 Νοεμβρίου. Θα υπάρξει ενημέρωση κατ’ ιδίαν των πολιτικών Αρχηγών των κοινοβουλευτικών κομμάτων στις 11 Δεκεμβρίου και στις 12 Δεκεμβρίου συγκαλείται για τις διεθνείς και περιφερειακές εξελίξεις το Εθνικό Συμβούλιο Εξωτερικής Πολιτικής στο Υπουργείο Εξωτερικών.

Με κάθε σεβασμό, κύριε καθηγητά, να επισημάνω ότι η επίκαιρη ερώτησή σας ερείδεται επί μιας εσφαλμένης προϋπόθεσης. Η εσφαλμένη προϋπόθεση είναι ότι υπήρξαν υψηλές προσδοκίες για τη συνάντηση. Αναφέρεται συγκεκριμένα ότι υπήρξαν χαμηλότερες των προσδοκιών οι δηλώσεις. Θα ήθελα να επισημάνω ότι ουδέποτε είχαμε υψηλές προσδοκίες. Εκείνο το οποίο είχαμε επισημάνει με έμφαση είναι ότι θα συνεχιστεί ο ελληνοτουρκικός διάλογος, διότι έχουμε μία πίστη ότι πράγματι είναι προς όφελος των δύο χωρών να υπάρχει ο διάλογος αυτός, αλλά ουδέποτε θέσαμε έναν πήχη προσδοκιών. Αντιθέτως, εξαρχής είχα τοποθετηθεί και ενώπιον της Εθνικής Αντιπροσωπείας ότι εμείς δεν πρόκειται να προχωρήσουμε στον διάλογο ο οποίος αφορά την υφαλοκρηπίδα και την αποκλειστική οικονομική ζώνη, ει μη μόνον εάν υπάρχει σύμπτωση με την απέναντι πλευρά ότι αυτό θα είναι το ένα και μόνο θέμα το οποίο θα συζητηθεί στο πλαίσιο των οριοθετήσεων.

Άρα, όταν μου ζητείτε, αξιότιμε κύριε καθηγητά, να κάνω μία αξιολόγηση για το ποιος είναι ο λόγος για τον οποίο μπορεί να υπάρχει μια περιρρέουσα ατμόσφαιρα ότι συζητούνται και άλλα θέματα, είναι πάρα πολύ απλό, μου ζητείτε να αποδείξω το αδύνατο. Και, δυστυχώς, θα αναγκαστείτε να αρκεστείτε στον δικό μου λόγο ότι δεν υπάρχει καμμία απολύτως συζήτηση.

Όμως, πέραν του δικού μου λόγου, υπάρχει και η κοινή λογική, κύριε καθηγητά. Όταν στις δηλώσεις μετά το πέρας της συνάντησης τόσο εγώ όσο και ο κ. Φιντάν συνομολογήσαμε ότι πράγματι υπήρξε απόκλιση στο ζήτημα το οποίο αφορά την οριοθέτηση και η απόκλιση αυτή, κύριε Καζαμία, οφείλεται σε έναν και μόνο λόγο, ότι η Ελλάδα θεωρεί ότι το μόνο θέμα το οποίο μπορεί να αχθεί ενώπιον διεθνούς δικαιοδοσίας και να συζητηθεί είναι η οριοθέτηση υφαλοκρηπίδας και αποκλειστικής οικονομικής ζώνης, ενώ η θέση της Τουρκίας είναι ότι θα πρέπει να συζητηθούν και αλληλένδετα θέματα που αφορούν την κυριαρχία.

Εμείς, λοιπόν, αποκλείουμε ρητά και κατηγορηματικά ότι υπήρξε ή θα υπάρξει οποιαδήποτε άλλη συζήτηση πέραν αυτής που αφορά την οριοθέτηση.

Σε ό,τι αφορά το ζήτημα του φόβου για το ότι θα διολισθήσουμε εν τοις πράγμασι, αν δεν προχωρήσουμε στη συζήτηση για την οριοθέτηση, σε μια συζήτηση εφ’ όλης της ύλης, επί της αρχής να επισημάνω, κύριε Βουλευτά, ότι εμείς δεν έχουμε κανένα φοβικό σύνδρομο, διότι δεν πρόκειται ποτέ να διολισθήσουμε. Ο λόγος για τον οποίο αυτή τη στιγμή αισθανόμαστε ότι πραγματικά υπάρχει μια καλή ευκαιρία για την ελληνική πολιτεία να μπει σε συζήτηση για τα δύσκολα θέματα που δεν έχουν λυθεί για πενήντα χρόνια και αφορούν την οριοθέτηση υφαλοκρηπίδας και αποκλειστικής οικονομικής ζώνης είναι ακριβώς γιατί η Ελλάδα αυτή τη στιγμή βρίσκεται στο υψηλότερο δυνατό πεδίο διπλωματικής της ισχύος. Έχει ένα πολύ ισχυρό διεθνές αποτύπωμα, έχει μία ισχυρή άμυνα η οποία έχει ενισχυθεί σημαντικά την τελευταία πενταετία και έχει μία οικονομία η οποία βρίσκεται σε μία σταθερή τροχιά.

Εξ αυτού του λόγου, η δική μας θέση είναι ότι εξακολουθούμε να πιστεύουμε στον ελληνοτουρκικό διάλογο. Συνεχίζεται, εξάλλου, ο πολιτικός διάλογος και η θετική ατζέντα. Εάν δεν καταστεί δυνατόν να συζητήσουμε για το μεγάλο θέμα το οποίο πράγματι είναι η μείζων διαφορά μας και είναι η οριοθέτηση υφαλοκρηπίδας και αποκλειστικής οικονομικής ζώνης, θα φροντίσουμε να διασφαλίσουμε ότι κατά τα λοιπά θα υπάρξει συνέχιση του διαλόγου, έτσι ώστε να μην έχουμε φαινόμενα εντάσεων και κρίσεων στη γειτονιά μας.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Υπουργέ.

Να εξηγήσουμε στα παιδιά που μας βλέπουν ότι εδώ σήμερα διεξάγεται μια διαδικασία που λέγεται «κοινοβουλευτικός έλεγχος». Δηλαδή, ένας Βουλευτής ερωτά και ένας Υπουργός απαντά σε κάποιο θέμα που θεωρεί ο Βουλευτής επίκαιρο και είναι υποχρεωμένη η Κυβέρνηση διά του αντίστοιχου Υπουργού να απαντήσει.

Ορίστε, κύριε Καζαμία -που είστε ο ερωτών Βουλευτής- έχετε τον λόγο για τη δευτερολογία σας για τρία λεπτά.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υπουργέ, επιτρέψτε μου να σας πω ότι και στην απάντησή σας, αλλά και καθώς μελετούμε την πολιτική της Κυβέρνησης στην προσέγγισή της με την Τουρκία, παρατηρούμε ότι υπάρχουν στοιχεία αντιφατικότητας.

Θα ξεκινήσω με τη σημειολογία. Όταν ήρθε εδώ ο Τούρκος ομόλογός σας, τον αγκαλιάσατε μπροστά στις κάμερες και την ίδια στιγμή ο κόσμος ο οποίος βλέπει, οι Έλληνες πολίτες οι οποίοι βλέπουν αυτές τις εικόνες, γνωρίζουν ότι ο κ. Φιντάν είναι εκπρόσωπος μιας κυβέρνησης η οποία κατέχει το βόρειο τμήμα της Κύπρου. Είναι μία σημειολογία, αν θέλετε, όχι επαρκώς προσεκτική.

Λέτε ότι αντιμετωπίσατε δυσκολίες, ότι διαφωνείτε και βγαίνετε και μιλάτε για θετικό κλίμα. Και αυτό είναι αντιφατικό.

Επίσης, εσείς εκπροσωπείτε εδώ όχι μόνο τον εαυτό σας, αλλά μια κυβέρνηση και μέλη της Κυβέρνησής σας, περιλαμβανομένου και του Πρωθυπουργού, έχουν δώσει στον τελευταίο ενάμιση χρόνο σημάδια και έχουν κάνει δηλώσεις, οι οποίες προβληματίζουν. Είναι ενδεχομένως διαφορετικές από τις δηλώσεις που έχετε κάνει εσείς, αλλά σας υπενθυμίζω ότι η πρώτη επίκαιρη ερώτηση που σας είχα κάνει πέρσι -λίγο παραπάνω από έναν χρόνο πριν- ήταν για το κατά πόσο ισχύει η δήλωση του Πρωθυπουργού τότε -το προπερασμένο καλοκαίρι- σε μία συζήτηση στον τηλεοπτικό σταθμό «ΣΚΑΪ» για τα ελληνοτουρκικά ότι «η κυριαρχία είναι έννοια σχετική». Και ήρθατε εσείς και μου είπατε ότι η κυριαρχία δεν είναι διαπραγματεύσιμη.

Η κ. Μπακογιάννη, η αδερφή του Πρωθυπουργού, έκανε δήλωση στην οποία είπε ότι πρέπει να μη θεωρούμε ότι το Αιγαίο είναι ελληνική λίμνη. Αυτά όλα δημιουργούν την αίσθηση μιας διγλωσσίας, αν θέλετε, στην προσέγγιση που έχουμε απέναντι στην Τουρκία, η οποία ξεπερνά τη σημειολογία.

Θέλω, όμως, να είμαι ξεκάθαρος: Η Πλεύση Ελευθερίας από την αρχή υποστήριξε το πλαίσιο των συνομιλιών με την Τουρκία και το πλαίσιο της ύφεσης. Υπάρχει ένα πλαίσιο το οποίο στηρίζουμε και υπάρχουν αυτά που κάνει η Κυβέρνηση της Νέας Δημοκρατίας μέσα σε αυτό το πλαίσιο τα οποία μας ανησυχούν. Νιώθουμε ότι οι κόκκινες γραμμές δεν είναι ακριβώς κόκκινες, αλλά γίνονται ενίοτε και «ροζ» με τις δηλώσεις που σας προανέφερα.

Επίσης φοβόμαστε ότι υπάρχει μία τάση να θεωρείται το καλό κλίμα αυτοσκοπός. Το καλό κλίμα δεν είναι αυτοσκοπός, είναι μέσο για να εξευρεθούν λύσεις στα προβλήματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Επιπλέον, πρέπει να σας πω ότι, ακόμη και η ρητορική των ήρεμων νερών στο Αιγαίο έπαψε πλέον να ισχύει με τις πρόσφατες παραβιάσεις που έγιναν στις 19 του τρέχοντος μήνα από την τουρκική αεροπορία. Είχαμε έξι σχηματισμούς, δεκαεπτά μαχητικά αεροπλάνα, τα οποία πραγματοποίησαν δώδεκα παραβιάσεις στο Αιγαίο. Αυτά δείχνουν ότι η πολιτική της Κυβέρνησης έχει φτάσει σε ένα σημείο όπου χρειάζεται βαθύ αναστοχασμό.

Και θα σας πω και κάτι ακόμα. Η τουρκική πλευρά θα μπορούσε να είχε κάνει πιο ουσιαστικές κινήσεις καλής θέλησης. Για παράδειγμα, όπως γνωρίζετε, από το 2021 στην Αμμόχωστο ο Πρόεδρος Ερντογάν άνοιξε τα Βαρώσια, σε παραβίαση ψηφισμάτων του ΟΗΕ. Τον περασμένο μήνα ο Τουρκοκύπριος ηγέτης δήλωσε ότι από το 2021 μέχρι σήμερα έχουν επισκεφθεί τα Βαρώσια 2,2 εκατομμύρια τουρίστες. Αν θέλετε πραγματικά να υπάρχει ένα καλό κλίμα με ουσία και όχι ένα καλό κλίμα εντυπώσεων, που ταυτόχρονα ανοίγει μια ατζέντα ναρκοθετημένη, αν θέλετε, θα πρέπει να ζητήσετε από την τουρκική πλευρά να κάνει χειροπιαστές κινήσεις καλής θέλησης.

Τέλος, υπάρχει -και θα κλείσω με αυτό, κύριε Πρόεδρε- και το θέμα της κοινής γνώμης στην πρώτη ερώτησή μου. Και σας ξαναρωτώ: Γιατί, παρά τις διαβεβαιώσεις σας, αισθάνεστε ότι μια σημαντική μερίδα της κοινής γνώμης στην Ελλάδα δεν έχει εμπιστοσύνη στους χειρισμούς που κάνει η Κυβέρνηση στις συνομιλίες με την Τουρκία. Δεν είναι μόνο η κοινή γνώμη. Είχαμε επίσης και τις δηλώσεις του πρώην Πρωθυπουργού, του κ. Σαμαρά, οι οποίες οδήγησαν στη διαγραφή του από τη Νέα Δημοκρατία, μία ακραία και άνευ προηγουμένου, πιστεύω, εξέλιξη για ένα κόμμα να διαγράψει έναν πρώην Πρωθυπουργό.

Τα ζητήματα είναι αρκετά ευαίσθητα. Η Κυβέρνηση λέει ότι δεν συζητά θέματα συνεκμετάλλευσης.

**ΠΡΟΕΔΡΕΥΩΝ (Αθανάσιος Μπούρας):** Κλείστε. Έχετε πολλαπλασιάσει τον χρόνο.

**ΑΛΕΞΑΝΔΡΟΣ ΚΑΖΑΜΙΑΣ:** Κλείνω, κύριε Πρόεδρε. Είναι σημαντικά τα θέματα.

**ΠΡΟΕΔΡΕΥΩΝ (Αθανάσιος Μπούρας):** Όλα είναι σημαντικά. Έχουμε ξεπεράσει τον χρόνο και αν είδατε πολλοί συνάδελφοι Βουλευτές έρχονται στην Έδρα και διαμαρτύρονται.

**ΑΛΕΞΑΝΔΡΟΣ ΚΑΖΑΜΙΑΣ:** Θα κλείσω την ερώτησή μου.

Υπάρχει θέμα εμπιστοσύνης όσον αφορά τις διαψεύσεις της Κυβέρνησης για συνεκμετάλλευση, για απουσία μυστικής διπλωματίας και για μη συζήτηση κυριαρχικών δικαιωμάτων.

Σε κάθε περίπτωση, αφού έχετε βρει αδιέξοδο, τι πάτε να ξανασυζητήσετε με τον Τούρκο Υπουργό Εξωτερικών στις αρχές του Δεκεμβρίου και τι προσβλέπετε να αποκομίσετε από μια τέτοια συζήτηση, τη στιγμή που είναι φανερό ότι δεν έχει πραγματοποιηθεί και δεν μπορεί να πραγματοποιηθεί χειροπιαστή πρόοδος.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δική σας απάντηση.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ πολύ, κύριε Πρόεδρε.

Αξιότιμε κύριε καθηγητά, για πρώτη φορά ακούω ότι έχει υψηλή σημειολογία το να ασπάζομαι τον ομόλογό μου, όπως κάνω με όλους τους ομολόγους μου, τους οποίους έχω συναντήσει και έχω μια προσωπική σχέση, προς όφελος της πατρίδας μου και όχι προς όφελος της προσωπικής μου σχέσης. Εάν αυτό εσείς αντιλαμβάνεστε ότι είναι αρνητικής σημειολογίας, τότε έχουμε μια διαφορετική αντίληψη των πραγμάτων.

Επίσης, είπατε κάτι το οποίο κατά τη γνώμη μου ενέχει μια εγγενή αντίφαση. Την αντίφαση ότι «διαφωνήσατε και αντί να φύγετε» όπως υπαινίσσεστε εσείς «καθίσατε και συζητήσατε». Με κάθε σεβασμό να σας πω ότι αυτή είναι η πρόσθετη αξία που έχει εισφέρει ο ελληνοτουρκικός διάλογος με τη δομημένη μορφή τους τελευταίους δεκαέξι μήνες, ότι μπορούμε να διαφωνούμε στα ζητήματα που διαφωνούμε, αλλά μπορούμε να προχωρούμε τις σχέσεις μας και να διατηρούμε ένα ανεκτό επίπεδο ανοικτών διαύλων για να μην παράγονται εντάσεις και κρίσεις. Αυτό απαιτεί η διπλωματία, να σεβόμαστε τις διαφωνίες, αλλά αυτές οι διαφωνίες να μην αποτελούν λόγο έξαρσης και κρίσης. Αυτό πράττουμε ανυποχώρητα, χωρίς καμμία απολύτως παραχώρηση ουδέποτε, χωρίς καμμία συζήτηση για την κυριαρχία.

Υπαινίσσεστε περί μυστικής διπλωματίας και συνεκμετάλλευσης και παραχωρήσεων. Για τη συνεκμετάλλευση και τις παραχωρήσεις δεν μπορώ να σας πω κάτι άλλο, παρά μόνο ότι σας διαψεύδει η πραγματικότητα. Δεν έχει υπάρξει καμμία συνεκμετάλλευση, δεν έχει υπάρξει καμμία απολύτως παραχώρηση.

Για δε τη μυστική διπλωματία σάς παρακαλώ πάρα πολύ να μην το θέσετε εκ νέου. Δεν νομίζω να έχει υπάρξει ποτέ στη Μεταπολίτευση στην Ελλάδα Υπουργός Εξωτερικών ο οποίος να ενημερώνει τη Βουλή και να την έχει σε κάθε λεπτομέρεια της σχέσης που αναπτύσσεται με την Τουρκία, όπως συμβαίνει στην παρούσα κατάσταση. Αυτό το γνωρίζετε και εσείς, το γνωρίζει και το κόμμα σας και το γνωρίζουν όλοι οι πολιτικοί αρχηγοί και η Βουλή. Άρα η μυστική διπλωματία εν προκειμένω όχι απλώς δεν υφίσταται αλλά, το αντίθετο, η ελληνική Βουλή πορεύεται μαζί με την ελληνική Κυβέρνηση σε ένα πολύ σημαντικό πεδίο όπως είναι αυτό των ελληνοτουρκικών σχέσεων.

Λέτε «γιατί συζητάτε αφού διαφωνείτε σε σχέση με την οριοθέτηση;» και ότι «εν τέλει ενδιαφέρεστε για το καλό κλίμα χωρίς ουσία». Θεωρείτε χωρίς ουσία το γεγονός ότι επανεκκίνησαν οι συζητήσεις για το Κυπριακό, που είναι απότοκο και της βελτίωσης των ελληνοτουρκικών σχέσεων;

Εάν θεωρείτε ότι η συζήτηση του Κυπριακού υπό την σκέπη του Γενικού Γραμματέα του Οργανισμού Ηνωμένων Εθνών στη βάση των ψηφισμάτων του Συμβουλίου Ασφαλείας, που δημιουργεί μια έστω μικρή προοπτική να λυθεί το θέμα του Κυπριακού, είναι κάτι το οποίο δεν είναι απτό, με συγχωρείτε πολύ, κύριε καθηγητά, αλλά διαφωνούμε κάθετα.

Εάν θεωρείτε ότι το γεγονός ότι έχουν ελεγχθεί οι μεταναστευτικές ροές σε μία περίοδο κατά την οποία τα μεταναστευτικά ρεύματα απειλούν από διάφορους διαδρόμους λόγω της ευάλωτης κατάστασης που υπάρχει στην υφήλιο και ιδιαίτερα στη δική μας περιοχή, εάν θεωρείτε ότι η συνεργασία στο μεταναστευτικό που έχει μειώσει δραματικά τις ροές είναι κάτι μη απτό, με συγχωρείτε πάρα πολύ!

Εάν θεωρείτε ότι το γεγονός ότι από εκεί που είχαμε χιλιάδες παραβιάσεις, σήμερα δεν υπάρχουν παραβιάσεις του εναέριου χώρου εκτός από ορισμένες περιπτώσεις παραβάσεων του FIR, δεν έχει αξία και απολείπεται έτσι ο κίνδυνος να έχουμε θερμό επεισόδιο, με συγχωρείτε διαφωνούμε πολύ.

Αν θεωρείτε ότι δεν είναι απτό το γεγονός ότι περισσότεροι από εκατό χιλιάδες Τούρκοι επισκέπτες επισκέφθηκαν τα νησιά μας, με βάση τη σύντομη θεώρηση την οποία εξασφάλισε η παρούσα Κυβέρνηση, και έδωσαν οικονομική ζωή, αλλά βελτίωσαν και την ανθρώπινη σχέση μεταξύ των δύο λαών, τότε με συγχωρείτε, αλλά έχουμε διαφορετική αντίληψη.

Εν τέλει, κύριε καθηγητά, πράγματι διαφωνήσαμε χωρίς παραχωρήσεις, χωρίς καμμία έκπτωση και χωρίς καμμία συζήτηση στην κυριαρχία. Στο μέτρο που διαφωνήσαμε και θεωρείτε ότι διολισθαίνει στις θέσεις της Τουρκίας, θεωρείτε ότι πρέπει να σταματήσουμε τη συζήτηση;

Εάν έτσι είναι, τότε με συγχωρείτε πολύ, αλλά εσείς είστε που περιέρχεστε σε αντίφαση, διότι εσείς ο ίδιος και το κόμμα σας και σας τιμώ για τον λόγο αυτό, σταθήκατε στον ελληνοτουρκικό διάλογο. Βεβαίως και θεωρώ ότι είναι αντίφαση να λέτε ότι επειδή διαφωνήσαμε στο μείζον ζήτημα, να μην συζητάμε τα υπόλοιπα και να μην προσπαθούμε να βρούμε το πλαίσιο εκείνο για να μπορέσουμε να συζητήσουμε το μεγάλο μας θέμα.

Εμείς, κύριε καθηγητά, με προσήλωση στο Διεθνές Δίκαιο, με σθένος απέναντι στην εθνική θέση την οποία έχουμε διαμορφώσει επί δεκαετίες, με το διπλωματικό κεφάλαιο το οποίο είναι μεγαλύτερο από ποτέ μπαίνουμε με ασφάλεια, με υπερηφάνεια, με αυτοπεποίθηση σε συζήτηση και θα πράξουμε εκείνο το οποίο είναι το εθνικώς συμφέρον.

Θα ήθελα να ζητήσω συγγνώμη από τον κ. Καζαμία, αλλά την επίκαιρη ερώτηση την επόμενη θα την απαντήσει ο αρμόδιος Υφυπουργός, ο κ. Κώτσηρας, επειδή έχει την αρμοδιότητα και ήταν ο κύριος συντάκτης του σχεδίου.

Ευχαριστώ, κύριε Πρόεδρε

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον Υπουργό Εξωτερικών, τον κ. Γεραπετρίτη.

Στις επόμενες τρεις επίκαιρες ερωτήσεις θα απαντήσει ο Υπουργός Υγείας, ο κ. Γεωργιάδης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θαπροηγηθεί;

**ΚΩΝΣΤΑΝΤΙΝΟΣ ΜΠΑΡΚΑΣ:** Όχι, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κοιτάξτε. Εγώ κάνω τη διαχείριση του Προεδρείου. Εγώ θα ανακοινώσω τη σειρά. Θα σας το ξαναπώ. Δεν κατευθύνομαι από όσους ανεβαίνουν, αλλά εν πάση περιπτώσει πρέπει να εκφράσω και τους συναδέλφους μου οι οποίοι έχουν και αυτοί ιδιαίτερο λόγο για να το ζητούν.

Θα παρακαλέσω, όμως, θερμά για όλη τη μέρα σήμερα τόσο τους επερωτώντες συναδέλφους Βουλευτές όσο και τους Υπουργούς να είναι περίπου προσεγγιστικά στον χρόνο, ο οποίος δίδεται.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, αυτό δεν προέκυψε από την προηγούμενη ερώτηση πάντως.

**ΠΡΟΕΔΡΕΥΩΝ (Αθανάσιος Μπούρας):** Εντάξει. Το διορθώνω από εδώ και πέρα και οι χρόνοι είναι δύο λεπτά για την πρωτολογία και τρία για τη δευτερολογία.

Τώρα να πω και κάτι, μια και δεν μπήκαμε ακόμα στην επόμενη ερώτηση Παρακαλώ θερμά τους συναδέλφους κυρίως Βουλευτές να είναι εντός του θέματος, να μην βάζουν παρεμπίπτοντα θέματα, γιατί τότε είμαι υποχρεωμένος και στον Υπουργό να δώσω χρόνο για να απαντήσει σε άλλα θέματα. Να είμαστε ακριβείς σε αυτά στα οποία ρωτάμε και προσεγγιστικά στον χρόνο που δίδεται από τον Κανονισμό της Βουλής.

Ο κ. Γεωργιάδης ως Υπουργός Υγείας θα απαντήσει στις επόμενες τρεις ερωτήσεις.

Συνεχίζουμε με την τρίτη με αριθμό 216/18-11-2024 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Λάρισας της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Γεωργίου Λαμπρούληπρος τον Υπουργό Υγείας με θέμα: «Για την μετατροπή των συμβάσεων των εργαζομένων στην υπηρεσία καθαριότητας και ιματισμού του νοσοκομείου «Ευαγγελισμός» σε αορίστου χρόνου χωρίς εργολαβικές εταιρείες και μεσάζοντες».

Ορίστε, κύριε Λαμπρούλη, έχετε τον λόγο για την πρωτολογία σας

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Πριν μπω στα της ερώτησης, θα αναφερθώ σύντομα στο αίτημα του κ. Καζαμία να προταχθεί, προφανώς γιατί είναι και ο Υπουργός Εξωτερικών εδώ πέρα, για την επόμενη ερώτησή του. Δεν θα είχα αντίρρηση και το βάζω προσωπικά αν θέλετε, αλλά συγχρόνως ήδη εδώ και μία ώρα, περίπου, έχει ξεκινήσει η Επιτροπή Κοινωνικών Υποθέσεων, όπου επεξεργάζεται νομοσχέδιο του Υπουργείου Υγείας και είμαι εισηγητής. Προφανώς έχει περάσει και η σειρά μου. Έχω συνεννοηθεί βέβαια με την επιτροπή. Γι’ αυτό αντέδρασα κατ’ αυτόν τον τρόπο, κύριε Καζαμία. Δεν θα είχα αντίρρηση να προταχθείτε.

**ΚΩΝΣΤΑΝΤΙΝΟΣ ΜΠΑΡΚΑΣ:** Εγώ έχω αντίρρηση.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ! Θερμή παράκληση…

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Λέω προσωπικά. Δεν εκφράζομαι εξ ονόματος των υπολοίπων, λέω την προσωπική μου θέση και στάση και εξηγούμαστε.

**ΠΡΟΕΔΡΕΥΩΝ (Αθανάσιος Μπούρας):** Μην στέκεστε σ’ αυτό.

**ΚΩΝΣΤΑΝΤΙΝΟΣ ΜΠΑΡΚΑΣ:** Εγώ δεν θέλω.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Εάν εσείς δεν θέλετε, δεν θέλετε. Τι να σας κάνω; Εγώ σας λέω τι θα έκανα εάν δεν υπήρχε αυτή η επείγουσα ανάγκη.

**ΠΡΟΕΔΡΕΥΩΝ (Αθανάσιος Μπούρας):** Κοιτάξτετώρα. Μπήκαμε στη διαδικασία του ότι δεν υπάρχει αυτό το θέμα.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Θέλω όμως να καταγραφεί, γιατί αξιοποιούνται ποικιλοτρόπως διάφορα.

**ΠΡΟΕΔΡΕΥΩΝ (Αθανάσιος Μπούρας):** Γι’ αυτό τώρα ξεκινήστε την επίκαιρη ερώτηση.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Η ερώτηση, όπως αναγνώσατε και εσείς, αφορά είκοσι εργαζόμενους στην καθαριότητα στον «Ευαγγελισμό». Τέλος του έτους με βάση τις ατομικές συμβάσεις ορισμένου χρόνου, που είχαν συνάψει με τη διοίκηση του νοσοκομείου, λήγουν οι συμβάσεις τους και οδηγούνται στην ανεργία, μιας και πλέον με βάση διαγωνισμό, ο οποίος ειρήσθω εν παρόδω έγινε και διαδικτυακά την περίοδο της πανδημίας, ορίστηκε εργολάβος, ο οποίος ανά πάσα στιγμή εξάλλου, δεν θα περιμένει και την 31-12-2024, άμα θέλει κι άμα είναι έτοιμος, μπορεί με βάση τα ισχύοντα να αναλάβει το συγκεκριμένο έργο.

Γίνεται λόγος για εργαζόμενους, όμως, που στηρίζουν εδώ και πάρα πολλά χρόνια την υπηρεσία. Ένα μεγάλο μέρος αυτών είναι από δέκα, δεκαπέντε, είκοσι μέχρι και είκοσι τρία χρόνια στη συγκεκριμένη υπηρεσία καθαριότητας του νοσοκομείου, παρά τις απαράδεκτες συνθήκες εργασίας που βιώνουν. Επιπλέον, η πλειοψηφία αφορά σε ειδικευμένους εργαζόμενους στα καθήκοντά τους σε πόστα που, φυσικά, δεν χωρά και πειραματισμός, όπως είναι οι μονάδες εντατικής θεραπείας, αντίστοιχα μονάδες λοιμώξεων και όχι μόνο. Είναι εν γένει σε έναν χώρο επιβαρυμένο, όπως είναι ο «Ευαγγελισμός», αλλά και άλλες δομές υγείας κατ’ επέκταση.

Τώρα, οι εργαζόμενοι στην καθαριότητα, αλλά και στον ιματισμό του νοσοκομείου καθημερινά πιέζονται για το εάν θα υπογράψουν ή όχι σύμβαση με οχλήσεις του εργολάβου, που εδώ μπαίνει και ένα ερώτημα από τους ίδιους και τα μεταφέρω. Αυτά είναι η μεταφορά των αιτημάτων και των ζητημάτων που βάζουν οι εργαζόμενοι. Οι τηλεφωνικές οχλήσεις από τον εργολάβο στη βάση ποιας διαδικασίας γίνονται; Διότι ισχύει και το τηλεφωνικό απόρρητο, αλλά αυτό το αφήνουμε για αργότερα.

Μάλιστα, στις προσωπικές οχλήσεις ο εργολάβος δήλωσε ότι θα κρατείται και ένα 2% επί του ούτως ή άλλως πενιχρού ποσού των 610 ευρώ που προσφέρει, προκειμένου να καλύπτουν από δικά τους χρήματα οι εργαζόμενοι τα καθαριστικά, παρ’ ότι προβλέπεται στον διαγωνισμό σχετικό κονδύλι. Και αυτά όλα, παρ’ ότι η διοίκηση επιβεβαίωσε ότι δεν πληροί ο εργολάβος τις προϋποθέσεις ανάληψης του έργου.

Βεβαίως, οι εργαζόμενοι όχι μόνο τώρα πρόσφατα, αλλά και το προηγούμενο διάστημα κινητοποιούνται σε καθημερινή βάση διεκδικώντας τα εύλογα αιτήματα, δηλαδή, να μετατραπούν οι συμβάσεις ορισμένου χρόνου σε αορίστου χρόνου, αφού καλύπτουν πάγιες και διαρκείς ανάγκες, κρίσιμες για την λειτουργία του νοσοκομείου και την ασφάλεια των εργαζομένων και των ασθενών.

Και φυσικά, βάζουν και το ζήτημα τουλάχιστον να παραμείνουν όλοι στις θέσεις τους έως τις 31-12-2024, όπως ορίζουν εξάλλου οι συμβάσεις τους, παρέχοντας τις υπηρεσίες με όλα τα νόμιμα δικαιώματα, ωράριο, καταβολή δεδουλευμένων χωρίς καθυστέρηση, αποζημίωση των οφειλόμενων αδειών -που εδώ γίνεται της κακομοίρας, επιτρέψτε μου την έκφραση- να μην μιλήσουμε για τα ρεπό που οφείλονται και άλλα.

Αυτά, κύριε Πρόεδρε.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για την απάντησή σας για τρία λεπτά. Εγώ θα το υπενθυμίζω και παρακαλώ να τηρείται.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πολύ, κύριε Πρόεδρε.

Να πω στον παριστάμενο Υπουργό Εξωτερικών ότι είμαι από αυτούς που είναι πολύ υπέρ του ότι τόσες χιλιάδες Τούρκοι τουρίστες έχουν έρθει στα νησιά και δεν καταλαβαίνω πώς κάποιο κόμμα μπορεί στα αλήθεια να θέλει να μην γίνονται αυτές οι επαφές. Μου είναι αδιανόητο.

Πάμε, όμως, στην ερώτηση. Κύριε Λαμπρούλη, για να μην παίζουμε θέατρο μεταξύ μας, εδώ έχουμε μια ουσιαστική πολιτική διαφωνία με όλη την Αριστερά. Τι λέτε εσείς; Λέτε ότι πρέπει οι άνθρωποι που έχουν προσληφθεί στην καθαριότητα, στον ιματισμό και στις λοιπές εργασίες των νοσοκομείων ως ΣΟΧ, δηλαδή, με μια σύμβαση ορισμένου χρόνου, να γίνουν αυτόματα αορίστου χρόνου. Και αν δεν μπορούν να γίνουν αυτόματα αορίστου χρόνου -κάτι που καλώς γνωρίζετε ότι απαγορεύει το Σύνταγμα- να τους υποσχεθούμε ότι θα τους ανανεώνουμε για πάντα ως ΣΟΧ, έως ότου πάρουν σύνταξη από τα νοσοκομεία. Αυτό στην ουσία λέτε.

Σε αυτό το οποίο λέτε πού εδράζεται το επιχείρημα σας; Ότι ναι μεν αυτοί μπήκανε ως ΣΟΧ, δηλαδή με σύμβαση ορισμένου χρόνου, δηλαδή ξέρανε ότι μπαίνουν για να τελειώσει κάποτε η υπηρεσία τους στο Νοσοκομείο Ευαγγελισμός παραδείγματος χάριν, που τώρα με ρωτάτε, αλλά έχουν μείνει πια τόσα πολλά χρόνια που καλύπτουν πάγιες και διαρκείς ανάγκες και θα έπρεπε να μείνουν για πάντα.

Εδώ η πολιτική υποκρισία έγκειται στο ότι οποτεδήποτε στο παρελθόν και αν έλεγε μία κυβέρνηση την επόμενη μέρα που υπογράψανε «θέλω τώρα να βάλω τους εργολάβους» εσείς θα λέγατε «μα, αυτοί είναι χρήσιμοι και δεν πρέπει να φύγουν από το νοσοκομείο». Δεν σας αφορά το νομικό σκέλος δηλαδή, αν έχουν μείνει έναν χρόνο, πέντε χρόνια, επτά χρόνια. Σας ενδιαφέρει ότι πιστεύετε ότι πρέπει οι άνθρωποι αυτοί να μείνουν στα νοσοκομεία και ότι οι εργολάβοι δεν πρέπει να μπουν στα νοσοκομεία.

Γιατί τώρα δεν πρέπει να μπουν στα νοσοκομεία οι εργολάβοι; Γιατί, κατά τη γνώμη σας, κοστίζουν περισσότερα λεφτά, λέτε, έτσι πιστεύετε, και δεύτερον, γιατί οι εργολάβοι, αφού είναι ιδιώτες, είναι κατ’ ανάγκην κακοί, ενώ εμείς θέλουμε τους καλούς δημοσίους υπαλλήλους. Αυτό είναι grosso modo αυτό που μου λέτε διαρκώς.

Σε αυτό έχω οξεία, ευθεία διαφωνία μαζί σας. Όσες ερωτήσεις και να μου κάνετε δεν θα με πείσετε, ούτε εγώ προσδοκώ να σας πείσω, για να είμαι ειλικρινής. Αφού δεν γίνατε καπιταλιστής έστω στην ιδεολογία μετά από τόσα χρόνια, ζώντας σε καπιταλιστικό κράτος και μετά την πτώση του τείχους του Βερολίνου και της Σοβιετικής Ένωσης, δεν προσδοκώ να σας αλλάξω εγώ γνώμη τώρα από πέντε λεπτά στη Βουλή.

Πάμε λοιπόν ΣΟΧ, σύμβαση ορισμένου χρόνου, το κράτος τους είπε «θέλετε να έρθετε να μείνετε για ορισμένο χρόνο;». Αυτοί αυτοβούλως και έχοντας γνώση των συνεπειών του νόμου είπαν «ναι, θέλουμε να προσληφθούμε για ορισμένο χρόνο». Ο ορισμένος χρόνος πλησιάζει στη λήξη του. Πότε πλησιάζει στη λήξη του, βάσει του νόμου; Όταν μπει μέσα ο εργολάβος, τελεία.

Εμείς πιστεύουμε ότι για τα νοσοκομεία έχουμε καλύτερες υπηρεσίες καθαριότητας με ιδιωτικά συνεργεία και φθηνότερες υπηρεσίες καθαριότητας με ιδιωτικά συνεργεία. Περισσότερο πιθανό είναι να με δείτε να κατευθύνουμε σε περισσότερο μεγάλους κεντρικούς διαγωνισμούς, για να μπαίνουν μεγάλες εργολαβικές εταιρείες, παρά να πηγαίνουμε στην πρόσληψη δημοσίων υπαλλήλων για αυτή τη δουλειά.

Όσον αφορά δε ειδικά τον «Ευαγγελισμό», για να καταλάβει και ο κόσμος γιατί πράγμα μιλάμε, ο «Ευαγγελισμός» έχει –θα πω ακριβώς το νούμερο γιατί έχει κάποιο ενδιαφέρον το νούμερο αυτό- για τις θέσεις αυτές της καθαριότητας στο οργανόγραμμά του τριάντα επτά οργανικές. Αυτές προβλέπει το οργανόγραμμα για την καθαριότητα. Ως ΣΟΧ υπηρετούν διακόσιοι είκοσι επτά. Αντί για τριάντα επτά, υπηρετούν διακόσιοι είκοσι επτά. Δηλαδή, αν θέλαμε να κάνουμε πρόσληψη μονίμων στην καθαριότητα, μέχρι τριάντα επτά μπορούμε να προσλάβουμε. Δεν μπορούμε να προσλάβουμε τριάντα οκτώ, δεν μας επιτρέπει το οργανόγραμμα του νοσοκομείου. Εδώ έχουμε διακόσιους είκοσι επτά.

Τώρα, μας κοστίζουν πράγματι περισσότερο οι εργολάβοι; Όχι –και κλείνω αμέσως, κύριε Πρόεδρε- και πως το ξέρουμε αυτό; Γιατί κάθε σύμβαση μετά από το διαγωνισμό περνά από το Ελεγκτικό Συνέδριο. Το πρώτο που ελέγχει το Ελεγκτικό Συνέδριο είναι εάν το προηγούμενο μας κόστιζε περισσότερο ή λιγότερο. Όσες φορές τα νοσοκομεία έχουν πάει στο Ελεγκτικό Συνέδριο, αφού έχουν τελειώσει τον διαγωνισμό, έχουν όλα αποδείξει στο Ελεγκτικό Συνέδριο ότι οι εργολάβοι κοστίζουν λιγότερο.

Γιατί κοστίζουν λιγότερο; Για δύο βασικούς λόγους, και εκεί κάνετε και τη λαθροχειρία οι συνδικαλιστές με τους ΣΟΧ. Πρώτον, γιατί οι εργολάβοι πληρώνουν μόνοι τους τα υλικά, ενώ όταν κάνετε την αναλογία του κόστους εσείς βάζετε μόνο τη μισθοδοσία και όχι και τα υλικά. Και δεύτερον και κυριότερο, γιατί από όλα τα νοσοκομεία και τον «Ευαγγελισμό» έχει γίνει το ίδιο μοτίβο. Από τους διακόσιους είκοσι επτά, που είναι ΣΟΧ στον «Ευαγγελισμό», υπηρετούν στα αλήθεια στην καθαριότητα σε σταθερή βάση οι μισοί. Οι άλλοι λείπουν σε αναρρωτική, έχουν πάει σε αλλότρια καθήκοντα, δεν πηγαίνουν καθόλου γιατί κάτι έτυχε, όπως δηλαδή συμβαίνει συνήθως στο δημόσιο. Ενώ ο εργολάβος τους διακόσιους είκοσι επτά που χρειάζεται το νοσοκομείο τους έχει πάντα εκεί. Άρα ο εργολάβος μας δίνει φθηνότερες υπηρεσίες, καλύτερες υπηρεσίες, ποιοτικότερες υπηρεσίες και τον προτιμούμε. Άρα μην με ρωτάτε συνέχεια.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Λαμπρούλη, έχετε τον λόγο για τη δευτερολογία σας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Εάν εσείς θεωρήστε καπιταλιστής, τότε τι να σας πω; Δεν ξέρετε προφανώς πού βρίσκεστε. Υποστηρίζετε τον καπιταλισμό; Ναι, τον στηρίζετε με νύχια και με δόντια ιδεολογικά. Καπιταλιστής δεν είστε, δεν έχετε τα μέσα παραγωγής και ας επαίρεστε για το σύστημα το οποίο στηρίζετε.

Αλλά αυτό το σύστημα που στηρίζετε έχει οδηγήσει και εδώ σε αυτή την κατάσταση τους εργαζόμενους, να μην έχουν δικαιώματα, να μην έχουν μισθούς αξιοπρεπείς, να μην έχουν υγεία, να μην έχουν παιδεία, ακρίβεια και πάει λέγοντας. Δηλαδή ο κατάλογος είναι μακρύς. Αυτά τα βλέπετε και έξω και εσείς προφανώς, το τι βιώνει ο λαός μας από τις πολιτικές προφανώς ναι, ενίσχυσης αυτού του δρόμου ανάπτυξης, του καπιταλιστικού δρόμου ανάπτυξης, και της κερδοφορίας των επιχειρηματικών ομίλων.

Διακόσιοι είκοσι –εσείς είπατε διακόσιοι είκοσι επτά- εργαζόμενοι στον «Ευαγγελισμό» ιδιωτικού δικαίου ορισμένου χρόνου. Ο εργολάβος λέει για διακόσιους εξήντα, ναι ή όχι; Εδώ έχει υπογράψει ή υπέγραψε ή υπογράφει σύμβαση. Αν και η διοίκηση -δεν μου το απαντήσατε αυτό- λέει ότι με όλα αυτά που σας ανέφερα στην ερώτηση για να μην χρονοτριβούμε –τα επιβεβαίωσε βέβαια όλα αυτά- ότι η συγκεκριμένη εργολαβία δεν πληροί τις προϋποθέσεις.

Δεν μου απαντήσατε, επίσης για το 2% που ενοχλώντας η εταιρεία τους υφιστάμενους εργαζόμενους ΣΟΧ για να ενταχθούν στην εργολαβία τούς ζητάει να υπογράψουν ή να δεχθούν τέλος πάντων το 2% μείωσης από τον μισθό τους των 610 ευρώ που θα παίρνουν, προκειμένου να αξιοποιηθούν για τα αναλώσιμα, τα απορρυπαντικά και πάει λέγοντας.

Συγκεκριμένα λέμε το εξής, κύριε Υπουργέ και κύριε Πρόεδρε: Είναι όντως διακόσιοι είκοσι εργαζόμενοι. Τόσοι απαιτούνται. Τι αναφέρετε στο οργανόγραμμα; Ποιο είναι το οργανόγραμμα; Το πριν του 2012 ή μετά του 2012, για να βάλουμε και αυτό το ερώτημα λοιπόν;

Δεύτερον, άμα δεν επαρκούσαν οι τριάντα επτά, τι κάνατε τόσα χρόνια όλες οι κυβερνήσεις για να αυξήσετε και μέσω του οργανισμού του νοσοκομείου τις θέσεις της καθαριότητας;

Τρίτον, υπηρετούν ή εργάζονται αυτή τη στιγμή διακόσιοι είκοσι ή διακόσιοι είκοσι επτά. Αλλότρια καθήκοντα, είπατε. Πέραν του «Ευαγγελισμού», του τεράστιου αυτού κτηρίου, σε πόσες άλλες δομές ασχολούνται αυτοί που ασχολούνται, ο αριθμός που αναφέρατε; Διότι μιλήσατε για αλλότρια καθήκοντα. Ποια είναι τα αλλότρια καθήκοντα; Να παίρνονται ως ΣΟΧ στην καθαριότητα και να τους βάζουν στα πλυντήρια χωρίς έστω μία υποτυπώδη εκπαίδευση; Γιατί και εκεί συμβαίνουν πλείστα ατυχήματα και τα ξέρετε πολύ καλά, και δεν λέω στον «Ευαγγελισμό», εννοώ ανά την επικράτεια. Πέρα από το Νοσοκομείο του «Ευαγγελισμού» μιλάμε για την Πολυκλινική και στο Παγκράτι το Κέντρο Ψυχικής Υγείας. Αυτές είναι οι δομές στις οποίες υποστηρίζουν την καθαριότητα οι εργαζόμενοι αυτοί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έτσι λοιπόν βρίσκονται αντιμέτωποι με την προκλητική στάση και της σημερινής Κυβέρνησης, όπως και των προηγούμενων κυβερνήσεων, που στα λόγια αναγνωρίζουν την προσφορά τους τόσο πριν -να θυμίσουμε- αλλά και κατά τη διάρκεια και μετά την πανδημία. Σήμερα, η σημερινή Κυβέρνηση, το δίκαιο αυτό αίτημα για μετατροπή των συμβάσεών τους σε αορίστου χρόνου με πλήρη δικαιώματα, καθώς είναι αυταπόδεικτο εξάλλου ότι καλύπτουν κρίσιμους τομείς για τη λειτουργία των μονάδων υγείας, εν προκειμένω του «Ευαγγελισμού», αλλά και πάντως καλύπτουν συγχρόνως πάγιες και διαρκείς ανάγκες, δεν το ακούει. Το αποτέλεσμα είναι να βρίσκονται για μία ακόμη φορά αντιμέτωποι με την ανεργία, με απόλυση και την ανεργία.

Και βέβαια αυτό που βιώνουν οι εργαζόμενοι μέσω αυτών των συμβάσεων, συμβάσεις δηλαδή με ημερομηνία λήξης, χρόνια τώρα είναι μόνιμη ανασφάλεια, διαρκής ομηρία, εντατικοποίηση που τσακίζει κόκαλα και ανθυγιεινές συνθήκες δουλειάς, χαμηλοί μισθοί και δικαιώματα υπό εξαφάνιση και με την εργοδοτική τρομοκρατία από πάνω. Λοιπόν τα παραπάνω αποτελούν κομμάτια του παζλ που αποκαλύπτουν τη σκληρή εργασιακή πραγματικότητα και στον κλάδο της καθαριότητας και όχι μόνο σε αυτόν τον κλάδο. Με την πολιτική σας αυτό στηρίζετε, κύριε Γεωργιάδη.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε συνάδελφε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Και βέβαια η επιστροφή των εργολάβων όχι τώρα, με αφορμή το Νοσοκομείο Ευαγγελισμός, γίνεται σε μια περίοδο που υπάρχει πλέον πείρα από τα έργα και τις ημέρες τους στα δημόσια νοσοκομεία με την απληρωσιά, τις απολύσεις, τη δουλειά με ελαστικές σχέσεις εργασίας, την εντατικοποίηση που δεν σταμάτησαν ούτε μέσα στις συνθήκες της πανδημίας.

Έτσι λοιπόν η αναγνώριση της προσφοράς από την Κυβέρνηση της Νέας Δημοκρατίας των εργαζομένων είναι η επικείμενη απόλυσή τους στην ουσία με ημερομηνία 31 Δεκεμβρίου, που μπορεί να γίνει και νωρίτερα, αν ο εργολάβος θελήσει, γιατί υπάρχει ο νόμος, να εγκατασταθεί νωρίτερα.

Οι ανάγκες όμως της καθαριότητας στα νοσοκομεία και όχι μόνο, αλλά και στις άλλες δημόσιες υποδομές είναι τεράστιες. Δεν μπορούν να συμβαδίζουν όμως με την κακοπληρωμένη εργασία και με συμβάσεις ορισμένου χρόνου και βέβαια με ημερομηνία λήξης, με διαρκή ομηρία και με τους εργολάβους που δεν έφυγαν ποτέ.

Η σταθερή εργασία είναι διαρκές και πάγιο αίτημα των εργαζομένων όχι μόνο στον τομέα της καθαριότητας. Το αναδεικνύουν και το διεκδικούν και στον «Ευαγγελισμό» και στις άλλες δομές μέσα από τις κινητοποιήσεις τους, όπως δηλαδή και στον «Ευαγγελισμό», και το προηγούμενο διάστημα, αλλά και πριν λίγες μέρες.

**ΠΡΟΕΔΡΕΥΩΝ (Αθανάσιος Μπούρας):** Κλείστε, παρακαλώ.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Το Κομμουνιστικό Κόμμα είναι στο πλευρό τους, στηρίζει το δίκαιο αίτημά τους για μόνιμη και σταθερή δουλειά, γι’ αυτό και απαιτούμε –κλείνω, κύριε Πρόεδρε- από την Κυβέρνηση να λάβει μέτρα, ώστε να ακυρωθούν οι διαγωνισμοί και οι αναθέσεις σε ιδιωτικές εταιρείες, να μην απολυθεί κανένας εργαζόμενος και άμεσα να προχωρήσει η μετατροπή όλων των συμβάσεών τους σε αορίστου χρόνου με πλήρη εργασιακά και μισθολογικά δικαιώματα καθώς και να προσληφθεί και επιπλέον προσωπικό για κάλυψη όλων των αναγκών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε και εσείς τον λόγο να απαντήσετε στα πολλαπλά ερωτήματα που σας τίθενται.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Λέτε: «Να γίνει δεκτό το δίκαιο αίτημά τους για μετατροπή των συμβάσεών τους σε αορίστου χρόνου». Δίκαιο το λέτε εσείς. Δεν είναι. Είναι παράνομο, πρώτα απ’ όλα, το απαγορεύει το Σύνταγμα της Ελλάδος. Γελάει ο κ. Μπάρκας. Ο κ. Μπάρκας που γελάει έχει ορκιστεί υπακοή στο Σύνταγμα, όπως και εσείς. Το Σύνταγμα της Ελλάδος, λοιπόν, απαγορεύει την αυτόματη μετατροπή των συμβάσεων σε αορίστου χρόνου, παρά μόνο μέσω της διαδικασίας του ΑΣΕΠ. Αν κάθε τι που είναι παράνομο το λέμε δίκαιο γιατί συμφέρει το κόμμα μας, δεν θα βγάλουμε άκρη.

Δεύτερον, δεν έχουν κάνει τίποτα οι κυβερνήσεις για να αυξήσουν τις οργανικές θέσεις. Δεν έχουν κάνει τίποτα. Διότι είπαμε ότι εμείς θεωρούμε πιο σωστό μοντέλο το να έχουμε ιδιωτικά συνεργεία από το να έχουμε δημοσίους υπαλλήλους γι’ αυτήν τη δουλειά. Τελεία. Άρα, δεν είναι ότι δεν το έχουμε κάνει γιατί δεν το σκεφτήκαμε. Δεν το έχουμε κάνει γιατί διαφωνούμε, θα μας επιτρέψετε, τουλάχιστον όσο κυβερνούμε σε αστική δημοκρατία, γιατί αν ήμασταν σε δικό μας καθεστώς, προφανώς δεν θα μπορούσαμε να διαφωνήσουμε μαζί σας, όπως δεν μπορούσε να διαφωνήσει κανένας στις χώρες που κυβερνήσατε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Δεν υπήρχαν οι ΣΟΧ όμως….

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όχι δεν υπήρχαν ΣΟΧ, υπήρχαν γκούλαγκ. Υπήρχαν γκούλαγκ και σε στέλνανε να κάνεις ΣΟΧ στα γκούλαγκ πέντε-έξι χρόνια.

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε, κύριε Λαμπρούλη. Αφήστε τον Υπουργό να απαντήσει με τον τρόπο που νομίζει.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Και επειδή θα το ξέχναγα και με προκαλέσατε για τον καπιταλισμό, θα σας πω ότι ο φτωχότερος άνθρωπος στον καπιταλισμό της Ελλάδας ζει καλύτερα απ’ ό,τι ο πλουσιότερος στη Σοβιετική Ένωση. Άρα, δεν χρειάζεται να συζητάμε. Ουρές κάνατε για να πάρετε ένα κομμάτι κρέας το εξάμηνο. Τα θυμόμαστε αυτά. Έλεγε ο Χάρρυ Κλυνν -θυμάμαι ακόμα- το ανέκδοτο με την οδοντόκρεμα. Λοιπόν, αφήστε τα τώρα αυτά.

Και έρχομαι στο τελευταίο. Οι ΣΟΧ, όταν μπαίνει εργολάβος, έχουν το δικαίωμα…

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Θα τους απολύσετε ή όχι; Θα απολυθούν;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Μα, μην μιλάτε πάνω μου συνέχεια. Είστε και Αντιπρόεδρος του Κοινοβουλίου, εν πάση περιπτώσει.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Είναι προκλητικός όμως!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Είμαι όσο προκλητικός θέλω!

**ΠΡΟΕΔΡΕΥΩΝ (Αθανάσιος Μπούρας):** Κοιτάξτε, με συγχωρείτε, αλλά αυτό έλεγα. Κάποιος μιλάει πολλή ώρα. Κάποιος πρέπει να απαντήσει, γιατί η κοινωνία διαβάζει και λέει «α, εδώ έχουν δίκιο, οι άλλοι δεν έχουν». Λοιπόν, τα είπατε. Τα είπατε, κύριε Λαμπρούλη, θα τα πει και ο Υπουργός. Παράκληση θερμή. Γιατί έτσι κάνετε και εσείς όταν είστε σε αυτήν την καρέκλα, όταν πρέπει.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Οι εργαζόμενοι που είναι, κύριε Πρόεδρε, ως ΣΟΧ…

**ΠΡΟΕΔΡΕΥΩΝ (Αθανάσιος Μπούρας):** Πρέπει να σεβόμαστε τον λόγο και τον αντίλογο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Οι εργαζόμενοι που είναι ως ΣΟΧ στα νοσοκομεία σε όλους γίνεται υποχρεωτικά πρόταση από τον εργολάβο αν θέλουν να πιάσουν δουλειά στην εργολαβική εταιρεία στην ίδια θέση που εργάζονταν. Όσοι δεν θέλουν να πιάσουν δουλειά εκεί, αναζητούν την τύχη τους στην αγορά εργασίας, όπου σήμερα η δουλειά της καθαρίστριας έχει έλλειψη και υπάρχει πολύ μεγάλη ζήτηση. Άρα, καθαρίστρια που θέλει να βρει δουλειά και να μη βρει δουλειά σήμερα στην Ελλάδα δεν γίνεται. Τελεία. Άρα, κανένας από αυτούς δεν μένει στην ανεργία. Η Κυβέρνησή μας δε αυτά τα πέντε χρόνια έχει δημιουργήσει πεντακόσιες χιλιάδες νέες θέσεις εργασίας. Δεν περιμέναμε εσάς.

Τέλος, αυτή σας η συμπεριφορά να μην με αφήσετε να ακουστώ καθόλου μου θυμίζει κάτι που θα ξέχναγα να σας πω, κύριε Λαμπρούλη, την απαράδεκτη στάση του ΚΚΕ να πάει να τραμπουκίσει τους Ουκρανούς που πήγαν να τιμήσουν την εθνική τους επέτειο προχθές στη Μάνδρα. Είναι ότι πιο απαράδεκτο έχω δει τα τελευταία χρόνια. Δεν τους φτάνει η εισβολή της Ρωσίας στη χώρα τους, πρέπει να έχει και τους τραμπουκισμούς του ΚΚΕ στην Ελλάδα!

Ευχαριστώ πολύ.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Με αυτά νομίζεις ότι θα ξεγλιστρήσεις! Δεν πρόκειται να ξεγλιστρήσεις.

**ΠΡΟΕΔΡΕΥΩΝ (Αθανάσιος Μπούρας):** Πριν πάμε στην επόμενη ερώτηση, να κάνω κάποιες ανακοινώσεις.

Ο Βουλευτής της Νέας Δημοκρατίας κ. Στυλιανός (Στέλιος) Πέτσας ζητεί άδεια ολιγοήμερης απουσίας στο εξωτερικό από τις 26-11-2024 έως και τις 28-11-2024.

Ο Βουλευτής κ. Κωνσταντίνος Καραμανλής, Βουλευτής Σερρών, ζητεί άδεια ολιγοήμερης απουσίας στο εξωτερικό από τις 25-11-2024 έως και τις 2-12-2024.

Ο Βουλευτής της Νέας Δημοκρατίας κ. Θεόδωρος Ρουσόπουλος ζητεί άδεια ολιγοήμερης απουσίας στο εξωτερικό από τις 26-11-2024 έως και την 1-12-2024.

Ο Βουλευτής της Νέας Δημοκρατίας κ. Θεοχάρης (Χάρης) Θεοχάρης ζητεί άδεια ολιγοήμερης απουσίας στο εξωτερικό από τις 25-11-2024 έως και τις 28-11-2024.

Ο Βουλευτής του ΠΑΣΟΚ - Κινήματος Αλλαγής κ. Παύλος Γερουλάνος ζητεί άδεια ολιγοήμερης απουσίας στο εξωτερικό από τις 25-11-2024 έως και την 1-12-2024.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Η Βουλή ενέκρινε τις ζητηθείσες άδειες.

**ΚΩΝΣΤΑΝΤΙΝΟΣ ΜΠΑΡΚΑΣ:** Όχι, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Μπράβο, σας συγχαίρω. Δεν εγκρίνετε άδεια συναδέλφου σας να πάει στο εξωτερικό για λόγους που επικαλείται.

**ΚΩΝΣΤΑΝΤΙΝΟΣ ΜΠΑΡΚΑΣ:** Άμα δεν μας εξηγεί τον λόγο.

**ΠΡΟΕΔΡΕΥΩΝ (Αθανάσιος Μπούρας):** Εντάξει, γράψτε τη διαφωνία του κ. Μπάρκα, να τη γνωρίζουν οι συνάδελφοί του.

Πάμε στην επόμενη ερώτηση, που είναι η έβδομη με αριθμό 219/18-11-24 επίκαιρη ερώτηση πρώτου κύκλου του Βουλευτή Β΄ Θεσσαλονίκης της Κ.Ο. «ΣΠΑΡΤΙΑΤΕΣ» κ. Πέτρου Δημητριάδη προς τον Υπουργό Υγείας, με θέμα: «Έλλειψη προσωπικού και προβλήματα στον κτηριακό εξοπλισμό σε είκοσι εννέα νοσοκομεία και δεκατέσσερα κέντρα υγείας της βόρειας Ελλάδος».

Ορίστε, κύριε Δημητριάδη, έχετε τον λόγο για την πρωτολογία σας για δύο λεπτά.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Η ερώτησή μου πραγματεύεται ένα πολύ σοβαρό θέμα, την κατάσταση του συστήματος υγείας στη βόρεια Ελλάδα. Βασίζεται σε μία έρευνα που διενεργήθηκε από την ΠΟΕΔΗΝ τον Σεπτέμβριο του 2024, στην οποία διαπιστώθηκε ότι υπάρχουν σοβαρές ελλείψεις προσωπικού και εξοπλισμό σε σαράντα τρεις μονάδες υγείας και πιο συγκεκριμένα σε είκοσι εννέα νοσοκομεία και δεκατέσσερα κέντρα υγείας στη βόρεια Ελλάδα. Και όταν λέω βόρεια Ελλάδα, εννοώ τη Θεσσαλονίκη, την κεντρική Μακεδονία, τη δυτική Μακεδονία, την ανατολική Μακεδονία και Θράκη.

Πιο συγκεκριμένα για την οικονομία του χρόνου θα εστιάσω στα πιο βασικά προβλήματα που υπάρχουν. Στη Θεσσαλονίκη σοβαρό πρόβλημα υπάρχει στο Νοσοκομείο ΑΧΕΠΑ με έλλειψη προσωπικού, τόσο διοικητικό, όσο και παραϊατρικό και ιατρικό. Επίσης, μεγάλο πρόβλημα υπάρχει στο ΑΧΕΠΑ, στα εξωτερικά ιατρεία, στα ραντεβού. Μπορεί να κάνεις ακόμα και ένα χρόνο να κλείσεις ραντεβού.

Ένα άλλο νοσοκομείο έχει πρόβλημα, το «Θεαγένειο» με μεγάλες ελλείψεις σε προσωπικό. Επίσης, προβλήματα υπάρχουν στο Νοσοκομείο «Παπανικολάου», αλλά και στο Νοσοκομείο «Άγιος Δημήτριος» που, πέρα από κτηριακά προβλήματα, έχουν και θέματα μεγάλα στο κτήριο. Πριν από λίγο καιρό είχε καταρρεύσει η οροφή σε μια πτέρυγα. Είναι πάρα πολύ σοβαρό. Μάλιστα θέλω να πω ότι το «Άγιος Δημήτριος» είναι παλιό νοσοκομείο. Είναι κτήριο του 19ου αιώνα. Έχει μεγάλα προβλήματα, πέφτουν σοβάδες και γενικώς υπάρχει ένα σοβαρό θέμα στην κτιριακή υποδομή του νοσοκομείου.

Επίσης, να πω ότι στην ευρύτερη περιοχή μεγάλο θέμα παρατηρείται στο Νοσοκομείο του Κιλκίς. Το Νοσοκομείο του Κιλκίς ξέρετε ότι στεγάζεται σε κτήρια τα οποία χρονολογούνται από την δεκαετία του ’30 και του ’40 και δυστυχώς το τελευταίο διάστημα έχουν μεγάλο πρόβλημα με τους σοβάδες κατά καιρούς, σε πάρα πολλές πτέρυγες του νοσοκομείου. Έχει γίνει καταγγελία από τον κ. Καλογερίδη που είναι συνδικαλιστής.

Επίσης σοβαρά ζητήματα έλλειψης προσωπικού υπάρχουν στα Νοσοκομεία της Έδεσσας και των Γιαννιτσών κυρίως σε αναισθησιολόγους αλλά και σε παθολόγους.

Επίσης, στην ανατολική Μακεδονία να εστιάσω σε δύο νοσοκομεία. Πρώτον στη Δράμα όπου υπάρχει έλλειψη παθολόγων. Ο τελευταίος παθολόγος παραιτήθηκε ακριβώς πριν από λίγο καιρό. Όταν γράφτηκε αυτή η ερώτηση υπήρχε παθολόγος, τώρα παραιτήθηκε.

Και στη Θράκη μεγάλο θέμα υπάρχει στο Νοσοκομείο Ξάνθης, το οποίο είχα την ευκαιρία να επισκεφτώ πέρυσι. Μεγάλο πρόβλημα έχει με την ΜΕΘ η οποία είναι κλειστή, μεγάλες ελλείψεις σε ειδικότητες και, κυρίως, κινδυνεύει αυτό το νοσοκομείο να γίνει κέντρο υγείας. Μου το μετέφεραν οι υγειονομικοί και οι κάτοικοι.

Ενόψει όλων των παραπάνω, θα ήθελα να ρωτήσω τι προτίθεσθε να κάνετε για να αντιμετωπιστεί αυτή η κατάσταση στο σύστημα υγείας στη βόρεια Ελλάδα και,, κυρίως σε πόσο χρονικό διάστημα υπολογίζετε να υπάρχει βελτίωση των συνθηκών στην υγεία στη βόρεια Ελλάδα;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την απάντησή σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε Δημητριάδη, θα μου επιτρέψετε να σας δώσω μερικές -αν μου επιτρέπετε- κοινοβουλευτικές συμβουλές.

Είστε από ένα κόμμα, τους «Σπαρτιάτες», αν καταλαβαίνω καλά. Υποτίθεται ότι είναι ακόμα δεξιότερα της Νέας Δημοκρατίας. Μάλιστα. Εάν η κριτική που ασκείτε είναι παρόμοια με του ΚΚΕ και της Πλεύσης Ελευθερίας, τότε εις τι συνίσταται το διαφορετικό σας πολιτικό στίγμα;

Δηλαδή, εάν το ΚΚΕ, η Πλεύση Ελευθερίας, ο ΣΥΡΙΖΑ, έρθουν και μου κάνουν ερώτηση με το τι λέει ο συνδικαλιστής Χ -συγκεκριμένα του ΠΑΜΕ- και θεωρήσει a priori ότι αυτό που λέει ο συνδικαλιστής είναι αξιόπιστο, εγώ να καταλάβω, βρε παιδί μου, ότι το ΚΚΕ είναι λογικό να θεωρεί αξιόπιστο το συνδικαλιστή του ΠΑΜΕ, ο Δημητριάδης των Σπαρτιατών με τους κομμουνιστές τι σχέση έχει ακριβώς και τους θεωρεί αξιόπιστους; Αν αυτά δεν τα καταλάβετε στο μυαλό σας οι πολίτες δεν θα καταλάβουν ούτε τις διαφορές μας.

Το ξαναλέω τα κόμματα που είναι δεξιότερα της Νέας Δημοκρατίας στη Βουλή θεωρητικά, δηλαδή η Ελληνική Λύση, η Νίκη και οι Σπαρτιάτες σε όλα τα θέματα μιλάνε σαν να ακούω την Πλεύση Ελευθερίας και το ΚΚΕ και τον ΣΥΡΙΖΑ.

Πάμε τώρα στην ερώτηση. Πρώτα απ’ όλα μου είπατε για τα κενά σε διάφορα νοσοκομεία. Είπατε π.χ. της Ξάνθης ή της Δράμας. Προφανώς δεν με έχετε ακούσει που έχω μιλήσει εδώ. Όταν πήγατε στην Ξάνθη ο διαγωνισμός που είχα προκηρύξει με βάση τα νέα κίνητρα ακόμα έτρεχε. Ο διαγωνισμός έχει κλείσει. Σήμερα είμαστε στη στιγμή που το ΑΣΕΠ ελέγχει τη νομιμότητα των κατατεθέντων εγγράφων για να γίνει ο διορισμός. Παραδείγματος χάριν, στην Ξάνθη είχαμε 100% επιτυχία. Πήγαν όλοι, δεν θα έχει κανένα κενό.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Για τη Δράμα έχετε δίκιο. Πήγαν μόνο οι γιατροί στη ΜΕΘ, αλλά δεν βρήκαμε παθολόγους και θα επαναλάβουμε την προκήρυξη με βάση και τα θεσμικά κίνητρα που ψηφίζουμε τώρα στην επιτροπή.

Τώρα λέτε για το Νοσοκομείο «Παπανικολάου» και το Νοσοκομείο ΑΧΕΠΑ. Εγώ σας προσκαλώ ειλικρινά, συναδελφικά την Παρασκευή το απόγευμα. Είμαι σε εκδήλωση του Νοσοκομείου «Παπανικολάου». Αντί να πιστεύετε τον κάθε συνδικαλιστή του ΚΚΕ και να μου κάνετε ερώτηση γι’ αυτό, ελάτε μαζί μου στην Παρασκευή το απόγευμα στο Νοσοκομείο «Παπανικολάου» να δείτε το νοσοκομείο με τα μάτια σας. Γιατί αυτό που δεν ξέρετε και δεν σας λένε οι συνδικαλιστές -και καλά κάνουν οι συνδικαλιστές, κάνουν τη δικιά τους δουλειά- είναι ότι αυτή τη στιγμή που μιλάμε για όλα τα νοσοκομεία που αναφέρατε έχουν μπει οι εργολάβοι και κάνουν εργασίες, για τους σοβάδες, για τα παράθυρα, για την ενεργειακή αναβάθμιση. Αυτή τη στιγμή ανακαινίζουμε ενενήντα τρία νοσοκομεία.

Παραδείγματος χάριν, στη Θεσσαλονίκη το πιο παλιό μεγάλο νοσοκομείο –γιατί «Ο Άγιος Δημήτριος» δεν είναι το μεγάλο- είναι το «Ιπποκράτειο». Δεν ξέρω αν είστε από τη Θεσσαλονίκη. Το «Ιπποκράτειο» Νοσοκομείο είναι η καρδιά του συστήματος. Είχε να αλλαχθεί μία πόρτα τριάντα χρόνια. Ξέρετε πόσα λεφτά ξοδεύουμε τώρα στο «Ιπποκράτειο»; Μιλάμε για 35 εκατομμύρια. Το κάνουμε καινούργιο. Αν πάτε τώρα στο «Ιπποκράτειο» είναι στη μια πτέρυγα αυτοί που φτιάχνουν τους σοβάδες, στην άλλη αυτοί που αλλάζουν τα παράθυρα, στην τρίτη αυτοί που βάφουν το κτήριο, στην τέταρτη αυτοί που φτιάχνουν τις εντατικές.

Δεν με πιστεύετε; Πάρτε το αεροπλάνο και πηγαίνετε και δείτε με τα μάτια σας! Δεν χρειάζεται να αντιδικούμε σε αυτά που γίνονται. Για όλα αυτά που μου λέτε στην ερώτηση, καταθέτω στα Πρακτικά την υπηρεσιακή απάντηση.

(Στο σημείο αυτό ο Υπουργός Υγείας κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως, προσέξτε. Η υπηρεσιακή απάντηση για τα κενά δεν έχει τι έγινε στην τελευταία πρόσληψη με τις διακόσιες μία θέσεις που λέει ότι καλύφθηκαν γιατί είμαστε στο τέλος της διαδικασίας διορισμού αυτών των διακοσίων ενός γιατρών. Αυτοί θα διοριστούν μέχρι τις 5 Δεκεμβρίου. Αφού διοριστούν αυτοί, μετά θα πάω να προκηρύξω τις ενενήντα δύο κενές. Καταλαβαίνετε τι σας λέω τώρα;

Άρα για τα περισσότερα νοσοκομεία, αυτά που μου είπατε, έχουμε ήδη βρει γιατρούς γιατί από τις διακόσιες ενενήντα τρεις κενές θέσεις καλύφθηκαν οι διακόσιες μία. Τώρα το να σας λέω ένα ένα το νοσοκομείο πόσες καλύφθηκαν και πόσες όχι θα είναι κουραστικό.

Σας δίνω, λοιπόν, την υπηρεσιακή απάντηση που είναι για πριν από τον διαγωνισμό αυτό, για να ξέρετε τι συμβαίνει. Ανακαινίσεις κάνουμε και στα κέντρα υγείας και νοσοκομεία χάρη στο Ταμείο Ανάκαμψης.

Και ένα τελευταίο στοιχείο, κύριε Πρόεδρε, και κλείνω αμέσως.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε και τη δευτερολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εντάξει, το αφήνω για τη δευτερολογία. Έχετε δίκιο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μην τα λέτε όλα στην πρωτολογία.

Ελάτε, κύριε Δημητριάδη.

**ΠΕΤΡΟΣ ΔΗΜΗΤΡΙΑΔΗΣ:** Αναφορικά με το ιδεολογικό, ακούστε λίγο. Εγώ είμαι Έλλην Βουλευτής και Έλλην πολίτης. Η δημόσια υγεία αφορά όλους μας, είτε είμαστε κομμουνιστές είτε είμαστε στον ΣΥΡΙΖΑ είτε είμαστε σε οποιοδήποτε κόμμα. Όταν, λοιπόν, κάποιος συνδικαλιστής –δεν με ενδιαφέρει ποιος είναι- ασχολείται με τη δημόσια υγεία –εμένα δε με ενδιαφέρει εάν είναι κομμουνιστής, δεν με ενδιαφέρει τίποτα- και έχουμε μια καταγγελία που λέει ότι υπάρχουν αυτά τα προβλήματα, εγώ ως Έλλην Βουλευτής και ως Έλλην πολίτης –θα το επεκτείνω- είμαι υποχρεωμένος να ρωτήσω: Ξέρετε, έχουμε αυτή την έρευνα, διαπιστώθηκαν αυτά τα προβλήματα. Θα πρέπει, λοιπόν, να μου απαντήσετε. Αυτός είναι ο κοινοβουλευτικός έλεγχος.

Να σας πω κάτι; Όταν έρχομαι εδώ, έχουμε επικαλεστεί πάρα πολλές φορές συνδικαλιστές και του ΠΑΣΟΚ και του ΚΚΕ και από οπουδήποτε. Δεν με ενδιαφέρει, ξέρετε, η κομματική τοποθέτηση. Εμένα με ενδιαφέρει τι λέει κάποιος και, κυρίως, τι πρόβλημα εντοπίζει. Γι’ αυτό βρισκόμαστε εδώ, γι’ αυτό είναι ο κοινοβουλευτικός έλεγχος.

Δεύτερον, να πω και κάτι ακόμα. Έχουμε πολλές διαφορές, ξέρετε, με τα κόμματα της Αριστεράς και αυτό αποδείχθηκε σε πάρα πολλά νομοσχέδια, στο γάμο των ομοφυλοφίλων και σε άλλα νομοσχέδια. Όμως, όταν πρόκειται για τη δημόσια υγεία εκεί πέρα θα πρέπει να εστιάσουμε στα προβλήματα.

Τώρα όσον αφορά για τα νοσοκομεία που μου είπατε, εγώ σας έχω ξαναπεί μακάρι να καλυφθούν τα κενά, να πω όμως ότι πάλι στη Δράμα, όπως είπα, υπάρχει πρόβλημα, στην Έδεσσα και στα Γιαννιτσά υπάρχουν προβλήματα, γενικώς και στα νοσοκομεία της Θεσσαλονίκης, στο ΑΧΕΠΑ και σε άλλα νοσοκομεία υπάρχουν ακόμα θέματα.

Ευχαριστώ πολύ που μου είπατε για το «Παπανικολάου». Δυστυχώς, την Παρασκευή δεν θα μπορέσω γιατί έχω άλλες υποχρεώσεις. Θα πάω όμως κάποια στιγμή να επισκεφτώ τα νοσοκομεία. Όμως, να σας πω την αλήθεια, όσα νοσοκομεία έχω επισκεφτεί δεν έχω ακούσει και μια καλή εικόνα βασικά. Έχω ακούσει ότι υπάρχουν προβλήματα και όλοι οι γιατροί βλέπω ότι καταπονούνται. Βλέπω ότι οι άνθρωποι κάνουν υπεράνθρωπες προσπάθειες. Βλέπω ότι προσπαθούν αλλά, δυστυχώς, λόγω των ελλείψεων πολλές φορές καταρρέουν, γι’ αυτό έχουμε και παραιτήσεις από το ΕΣΥ. Γι’ αυτό τον λόγο και σε πολλά νοσοκομεία πάρα πολλοί γιατροί παραιτούνται και φεύγουν. Γι’ αυτό τον λόγο έχουμε και φυγή γιατρών στο εξωτερικό.

Μάλιστα να σας πω και το εξής. Δεν ξέρω τι θα γίνει με τις κτηριακές εγκαταστάσεις, όμως όταν ένας γιατρός διαβάζει ότι σε ένα νοσοκομείο, το «Άγιος Δημήτριος», έπεσε τμήμα της οροφής ή όταν διαβάζεις ότι στο Νοσοκομείο του Κιλκίς πέφτουν σοβάδες, δεν θα πάει εκεί, θα φύγει στο εξωτερικό. Αυτό είναι πάρα πολύ σημαντικό. Πρέπει να επιλυθεί και πρέπει να επιλυθεί άμεσα, διότι διαφορετικά η κατάσταση του συστήματος υγείας θα παραμένει κακή.

Και,, δυστυχώς ξέρετε ότι δεν έχουμε καλή εικόνα. Δυστυχώς όσοι πάνε στα νοσοκομεία έχουν πρόβλημα.

Και ξέχασα να σας πω και κάτι. Το ΑΧΕΠΑ το έχω ζήσει προσωπικά λόγω του πατέρα μου πριν από χρόνια. Ήταν πολύ κακή η εικόνα χρόνια πριν. Όπως έχω ζήσει και το «Ιπποκράτειο». Είναι δηλαδή δύο νοσοκομεία που τα έχω ζήσει προσωπικά. Μακάρι να βελτιωθεί η κατάσταση.

Όμως θα ήθελα να πω ότι όταν κάποιος κάνει μια καταγγελία και θέτει κάποια ζητήματα, εγώ οφείλω και πρέπει να το θέσω στην Κυβέρνηση. Είμαι ένας Βουλευτής, βλέπω αυτήν καταγγελία, αυτόν τον συνδικαλιστή έχω, δυστυχώς, δεν μπορώ να κάνω τον επιθεωρητή των νοσοκομείων, δεν μπορώ να πηγαίνω σε σαράντα τρία νοσοκομεία. Βλέπω, λοιπόν, μια καταγγελία, πρέπει, λοιπόν, να ρωτήσω και οφείλω να ρωτήσω τι θα συμβεί με αυτά τα νοσοκομεία.

Δυστυχώς να σας πω ότι επειδή η κοπέλα μου είναι από την Πέλλα, στα Γιαννιτσά και την Έδεσσα υπάρχει πρόβλημα πάντως, σας το λέω. Υπάρχει σοβαρό πρόβλημα ακόμα και σήμερα. Μεταφέρω και προσωπικές μου εμπειρίες από νοσοκομεία που έχω ζήσει.

Αλλά αυτό που θέλω να πω είναι ότι δεν με ενδιαφέρει, για να το τελειώσω το θέμα εν κατακλείδι, αν κάποιος είναι συνδικαλιστής του ΚΚΕ ή οποιουδήποτε άλλου, με ενδιαφέρει τι καταγράφει και, κυρίως, τι ισχύει από αυτά και πώς θα τα αντιμετωπίσετε.

Ευχαριστώ πάρα πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ. Σας παρακαλώ εντός του χρόνου σας όμως.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ, κύριε Πρόεδρε.

Να σας πω, αγαπητέ κύριε συνάδελφε, γιατί θα έπρεπε να σας ενδιαφέρει για να γλιτώνετε χρόνο. Θα κάνετε στον εαυτό σας μια απλή άσκηση. Το λέει συνδικαλιστής του ΚΚΕ; Δεν έχει νόημα να ρωτήσω. Ακούστε για ποιον λόγο. Για το ΚΚΕ, υπάρχει ένα πράγμα στη Μεταπολίτευση που έχει πει ότι γίνεται σωστά; Ένα μπορείτε να μου δείξετε; Όχι, γιατί το ΚΚΕ έχει πολιτικό συμφέρον να πολεμάει το σύστημα, τις κυβερνήσεις, τον καπιταλισμό. Άρα, το κίνητρό του δεν είναι το ΕΣΥ, το κίνητρό του είναι ο κομμουνισμός. Γιατί εσύ τώρα να χάνεις χρόνο με αυτό;

Ξαναλέω. Θέλεις να πας να δεις τα νοσοκομεία; Πήγαινε μόνος σου τώρα στο «Ιπποκράτειο» και στο ΑΧΕΠΑ που το ξέρεις και ρώτα τους ανθρώπους το εξής. Είναι καλύτερα σήμερα επί Μητσοτάκη ή χειρότερα; Κι έλα πίσω στη Βουλή και πες μου: Ρώτησα δέκα ανθρώπους και μου είπαν αυτά –τους ίδιους, όχι τους συνδικαλιστές, τους ίδιους που είναι μέσα. Σας διαβεβαιώ ότι όλα τα νοσοκομεία ειδικά της βορείου Ελλάδος είναι σε πολύ καλύτερη μοίρα και διαρκώς βελτιώνονται. Μην πάρουμε μία μία τις θέσεις, γιατί και στην Έδεσσα είχαμε επιτυχία κι έχουν πάει γιατροί, άρα τον Δεκέμβριο θα έχουμε γιατρούς και στα Γιαννιτσά και στην Έδεσσα.

Πάω λίγο τώρα στο τελευταίο, για να καταλάβετε τη διαφορά μεταξύ πραγματικότητας και φαντασίωσης. Όλη η φασαρία με τους συνδικαλιστές της Αριστεράς για τη βόρεια Ελλάδα είναι ότι τα νοσοκομεία στη Θεσσαλονίκη έχουν έλλειμμα προσωπικού και δεν μπορούν να αποδώσουν. Το έχετε ακούσει σίγουρα, μου το είπατε και εσείς.

Την Πέμπτη ξεκινούν τα δωρεάν απογευματινά χειρουργεία αυτά που δυστυχώς καταψηφίσατε. Μέχρι σήμερα το πρωί –κοιτάω τα νούμερα, έχουν αυξηθεί κατά πολύ, αλλά θα πω αύριο τα καινούργια νούμερα- είχαν προγραμματίσει χίλια τετρακόσια εβδομήντα εννέα δωρεάν απογευματινά χειρουργεία για τις επόμενες δύο εβδομάδες.

Ποια πόλη της Ελλάδος ήταν μέχρι σήμερα το πρωί η πρωταθλήτρια σε προγραμματισμό δωρεάν απογευματινών χειρουργείων, κλεισμένα για τις επόμενες δύο εβδομάδες, αρχομένης από 28 Νοεμβρίου Πέμπτη, τετρακόσια τον αριθμό; Ποια πόλη, ξέρετε; Η Θεσσαλονίκη, η πόλη που υποτίθεται ότι δεν μπορεί να αποδώσει γιατί δεν έχει αναισθησιολόγους, δεν έχει προσωπικό, οι γιατροί έχουν κουραστεί. Αυτή η πόλη έχει αναλογικά κλείσει τα διπλάσια δωρεάν απογευματινά χειρουργεία από την Αθήνα ή τουλάχιστον είχε κλείσει μέχρι το πρωί γιατί τώρα στην Αθήνα το κατάλαβαν και τρέξανε κι αυτοί και από ό,τι είδα τα καινούργια νούμερα, πάμε για μεγάλο ρεκόρ στην Αθήνα τελικά. Άρα, πάμε για πολύ πάνω από χίλια πεντακόσια στις δύο εβδομάδες.

Ξαναλέω όμως. Μπορεί να ισχύουν ταυτόχρονα και τα δύο και να μην υπάρχει προσωπικό να κάνει χειρουργεία και να είναι πρωταθλήτρια που θα κάνει τα περισσότερα; Για προβληματιστείτε λίγο. Και αν θέσετε αυτήν την απλή ερώτηση στον εαυτό σας, μπορεί να λάβετε και την απάντηση. Γιατί είναι κρίμα να αυτοπροσδιορίζεστε ως Δεξιοί και στη Βουλή να συμπεριφέρεστε συνεχώς ως κομμουνιστές.

Γιατί πλην του νόμου περί της ισότητας στον γάμο, που πράγματι ψηφίσατε διαφορετικά –όχι με το ΚΚΕ, με το ΚΚΕ ψηφίσατε το ίδιο- με τα υπόλοιπα κόμματα της Αριστεράς, σε όλα τα άλλα η κοινοβουλευτική σας παρουσία δύο χρόνια τώρα είναι να είστε ακόμα ένας Βουλευτής του ΚΚΕ, καμμία διαφορά σε κανένα θέμα το οποίο είναι τραγικό. Εξαιρώ τον προσωπικό ιατρό που ήταν η πρώτη φορά που ο εισηγητής σας ψήφισε «ναι» και μου έκανε εντύπωση.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με έναν Βουλευτή τώρα του ΣΥΡΙΖΑ.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, είμαι από τις 14.30΄εδώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κι εγώ θα μείνω ακόμη περισσότερο, να ξέρετε.

Συνεχίζουμε με τη δεύτερη με αριθμό 205/15-11-2024 επίκαιρη ερώτηση δεύτερου κύκλου του Βουλευτή Πρεβέζης της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Κωνσταντίνου Μπάρκα προς τον Υπουργό Υγείας με θέμα: «Ως πολίτες Β΄ κατηγορίας αντιμετωπίζονται οι κάτοικοι της δυτικής Ελλάδας».

Σας παρακαλώ, για να μην παραμείνουν οι υπόλοιποι συνάδελφοι ακόμα, περισσότερο εντός του χρόνου.

**ΚΩΝΣΤΑΝΤΙΝΟΣ ΜΠΑΡΚΑΣ:** Θα με απολαύσουν, κύριε Πρόεδρε. Ευχαριστώ πολύ για τον χρόνο.

Κύριε Υπουργέ, το 2019 δημιουργήθηκε στο Άκτιο, στην Αιτωλοακαρνανία, η βάση αεροδιακομιδών του ΕΚΑΒ στο στρατιωτικό αεροδρόμιο του Ακτίου, παρουσία του τότε πρωθυπουργού Αλέξη Τσίπρα και όλων των υπηρεσιακών παραγόντων, του Προέδρου του ΕΚΑΒ, των Υπουργών και Αναπληρωτών Υπουργών Υγείας και ήταν μάλιστα ένα αίτημα αυτό, κύριε Υπουργέ, το οποίο ήταν όλων των ανθρώπων της δυτικής Ελλάδας, των νησιών του Ιονίου, ακριβώς γιατί οι ασθενείς οι οποίοι είχαν ανάγκη διακομιδής από τα νησιά ή από περιοχές από χωριά τα οποία ήταν απομακρυσμένα μπορούσαν να διακομιστούν από το ΕΚΑΒ σε σύντομο χρονικό διάστημα και όχι να περιμένουν να έρθει το ΕΚΑΒ ή να μετακινηθεί σκάφος του λιμενικού από τα νησιά τους προς την ενδοχώρα.

Το τελευταίο διάστημα, από τον Αύγουστο και μέχρι τώρα, φαίνεται ότι η βάση αυτή διακόπτει τη λειτουργία της. Δεν έχουμε καταλάβει για ποιους λόγους συμβαίνει αυτό το πράγμα. Παρ’ όλα αυτά, θέλω να σας πω ότι, σύμφωνα με τα στοιχεία του ΕΚΑΒ σημειώνονται κάθε χρόνο πάνω από τετρακόσιες αεροδιακομιδές.

Το ερώτημα, λοιπόν, κύριε Υπουργέ, προς εσάς είναι εάν προτίθεστε να εξασφαλίσετε την επαναλειτουργία ή την καλύτερη λειτουργία της συγκεκριμένης βάσης του ΕΚΑΒ αεροδιακομιδών για να εξασφαλιστεί η έγκυρη εξυπηρέτηση των επειγόντων περιστατικών όλης της δυτικής Ελλάδας. Οι αεροδιακομιδές γίνονταν από τα νότια της Πελοποννήσου, τη δυτική Ελλάδα μέχρι όλα τα νησιά και την Ήπειρο. Όπως επίσης, κύριε Υπουργέ, αν προτίθεστε να ενισχύσετε την υγειονομική κάλυψη των περιοχών αυτών, να δημιουργήσετε μια νέα βάση κάπου αλλού, αν έχετε σκοπό να ενισχύσετε μέσω του Ταμείου Ανάκαμψης με περισσότερα υλικά την ευρύτερη περιοχή για να μπορεί η περιοχή αυτή να μπορεί να νιώθει ασφαλής.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ, εντός του χρόνου.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Γιατί μου το λέτε συνέχεια; Δεν προσπέρασα τον χρόνο μου. Στα τρία λεπτά ακριβώς σταμάτησα.

Κατ’ αρχάς, κύριε Μπάρκα, έχετε δίκιο, η ερώτηση είναι σωστή γιατί δυστυχώς υπάρχει πραγματικό πρόβλημα αυτήν τη στιγμή στις αεροδιακομιδές στη δυτική Ελλάδα.

Το πρόβλημα έχει προέλθει από τη σύμπτωση δύο προβλημάτων: ένα έχουμε την «FRAPORT» που έχει κλείσει μέχρι 10 Δεκεμβρίου έναν διάδρομο προσγείωσης και απογείωσης στο αεροδρόμιο της Κέρκυρας για συντήρηση, άρα τα αεροπλάνα του ΕΚΑΒ και του Στρατού δεν μπορούν να προσγειωθούν εκεί έως ότου δοθεί σε χρήση ο διάδρομος. Μας έχουν πει θα δοθεί στις 10 Δεκεμβρίου. Άρα, έχουμε αυτό το χρονικό διάστημα χωρίς τα αεροπλάνα. Το δε ελικόπτερο της βάσης του Ακτίου δεν ήταν του ΕΚΑΒ, του Στρατού ήταν το ελικόπτερο.

**ΚΩΝΣΤΑΝΤΙΝΟΣ ΜΠΑΡΚΑΣ:** Το έχει δανείσει.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ναι, σωστά. Ο Στρατός έχει πει ότι δεν έχει διαθεσιμότητα αυτήν την περίοδο. Έχω ζητήσει κι εγώ από το Υπουργείο Εθνικής Άμυνας, δεν έχουν διαθεσιμότητα. Άρα, αυτήν τη στιγμή δεν έχουμε ελικόπτερο να πάμε, πάντως εμείς δεν έχουμε δικά μας τέτοια ελικόπτερα.

Πιστεύω ότι -έχουμε κάνει επείγον αίτημα στις Ένοπλες Δυνάμεις- το πρώτο που θα βγει από τη συντήρηση να πάει εκεί. Δεν μπορώ να σας πω χρονικά γιατί δεν έχω τη δικαιοδοσία. Ξέρουν όμως ότι είναι επείγον για εμάς να πάει όσο γίνεται πιο γρήγορα το ελικόπτερο στο Άκτιο.

Οφείλω να σας πω όμως ότι μέσα στον μήνα Δεκέμβριο τελειώνει ο διαγωνισμός από το Υπουργείο Πολιτικής Προστασίας του Προγράμματος «ΑΙΓΙΣ» για την αγορά έξι ελικοπτέρων για το ΕΚΑΒ. Ο χρόνος παράδοσης είναι τον Μάιο του 2025, άρα τον Μάιο θα έχουμε έξι νέα ελικόπτερα δικά μας στο ΕΚΑΒ και ασφαλώς το Άκτιο θα αποτελεί βασική συνιστώσα του σχεδιασμού μας για τα ελικόπτερα, γιατί, πραγματικά, καλώς είναι εκεί η βάση και χρειάζεται να είναι. Αλλά εκεί πια δεν έχουν ανάγκη να το πηγαίνουν οι Ένοπλες Δυνάμεις ένα παλιό ελικόπτερο το οποίο μπαίνει και βγαίνει στις συντηρήσεις, θα πάμε τα δικά μας ολοκαίνουργια ελικόπτερα. Άρα θα έχουμε πολύ καλύτερη εικόνα από τον Μάιο και μετά.

Να πω ότι γενικά το 2025 θα έχουμε πολύ καλύτερη εικόνα στον αεροδιακομιδές στην Ελλάδα. Δεν μπορώ να πω λεπτομέρειες, γιατί δεν θέλω, μπορεί να θέλουν οι υπεύθυνοι να το ανακοινώσουν πιο επίσημα. Σας λέμε να το ξέρετε ότι πρόκειται να έχουμε μέσα στο 2025 και τρίτο αεροπλάνο του ΕΚΑΒ. Τώρα έχουμε δύο αεροπλάνα. Θα έχουμε και τρίτο αεροπλάνο. Άρα μέσα στο 2025 θα έχουμε έξι νέα ελικόπτερα και τρίτο αεροπλάνο.

Άρα, στο δεύτερο σκέλος της ερώτησή σας αν προτιθέμεθα να κάνουμε κάτι, ναι, βάζουμε λεφτά από το Ταμείο Ανάκαμψης και προτιθέμεθα να κινηθεί η διαδικασία.

Ως προς το βραχυχρόνιο διάστημα έως τις 10 Δεκεμβρίου έχουμε πρόβλημα με την Κέρκυρα. Λογικά από τις 10 και μετά θα πηγαίνουν τα αεροπλάνα μας. Ως προς το ελικόπτερο αναμένουμε την απάντηση των Ενόπλων Δυνάμεων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ:** Άρα, κύριε Υπουργέ, για να καταλάβω, αναφέρεστε στην Κέρκυρα. Είναι πρόβλημα της Κέρκυρας αυτό το πράγμα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Της δυτικής Ελλάδος.

**ΚΩΝΣΤΑΝΤΙΝΟΣ ΜΠΑΡΚΑΣ:** Η δυτική Ελλάδα όμως δεν είναι μόνο η Κέρκυρα, υπάρχουν και άλλα πράγματα και άλλες περιοχές και άλλα νησιά. Υπάρχει και η ηπειρωτική Ελλάδα, που έχει πρόβλημα και αυτή με την έννοια ότι το συγκεκριμένο ελικόπτερο μετέφερε ασθενείς στο Πανεπιστημιακό της Πάτρας, έκανε συνεχώς αεροδιακομιδές. Άρα η Κέρκυρα είναι μια περίπτωση, αν θέλετε. Δεν έχουμε γενικώς ελικόπτερο το ένα είναι αυτό.

Το δεύτερο, κύριε Υπουργέ, γιατί δεν εξετάζετε το υπάρχον ελικόπτερο το προβληματικό, κατά τα άλλα δεν μπορώ να διαφωνήσω, δεν ξέρω τα μηχανολογικά, δεν έχω αυτή την εικόνα, αλλά γιατί δεν μπορείτε έως ότου ολοκληρωθεί ο διαγωνισμός που εσείς λέτε ότι θα ολοκληρωθεί τον Μάρτη –καλώς- γιατί δεν προτίθεστε να χρησιμοποιήσετε έστω και λίγο, έστω και όσο μπορείτε τέλος πάντων το συγκεκριμένο ελικόπτερο;

Το τρίτο, δεσμεύεστε ότι ένα από τα έξι θα πάει εκεί; Δηλαδή δεσμεύεστε ότι ένα από τα έξι θα έχει βάση –είναι ουσιαστικό αυτό και για την καλύτερη οργάνωση των νοσοκομείων, του υγειονομικού χάρτη- δεσμεύεστε ότι ένα από τα έξι θα έχει μόνιμη βάση το Άκτιο, για να μπορεί να μεταφέρει κόσμο προς εκεί που χρειάζεται τέλος πάντων;

Γιατί τώρα, κύριε Υπουργέ, γίνονται οι διακομιδές με το Λιμενικό. Όταν έχει θάλασσα, ιδιαίτερα από τα νησιά, τώρα χειμωνιάζει κιόλας, είναι δύσκολη η μεταφορά. Παραδείγματος χάριν από τους Παξούς πρέπει να ανέβουν, είτε στην Κέρκυρα είτε από την Κέρκυρα να φύγει το Λιμενικό να πάει στους Παξούς, να τους παραλάβει, να δούνε πού θα πάνε κοντά, αν θα πάει Ηγουμενίτσα. Υπάρχει μια δυσκολία όσον αφορά τη διαχείριση των περιστατικών. Το ΕΚΑΒ είναι εκεί οι άνθρωποι, δεν διαφωνώ σε αυτό αλλά είναι δύσκολο. Αυτά τα τρία ερωτήματα θέλω, δηλαδή αν δεσμεύστε, γιατί δε χρησιμοποιείτε το ήδη υπάρχον ελικόπτερο έστω και λίγο και το τρίτο, η Κέρκυρα είναι υποπερίπτωση θα μπορούσε να γίνει μια άλλη διαχείριση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ, κύριε Πρόεδρε.

Απαντώ κατευθείαν και στα τρία ερωτήματα. Πρώτον, δεσμεύομαι ότι θα υπάρχει μονίμως ελικόπτερο στο Άκτιο από τα καινούργια. Το Άκτιο αποτελεί κανονική μας βάση. Αποτελεί το ιδανικότερο σημείο για τη διαχείριση των αεροδιακομιδών με ελικόπτερο για τη δυτική Ελλάδα και δεσμεύομαι για αυτό.

Δεύτερον, δεν μπορώ εγώ να πάρω απόφαση χρήσης ελικοπτέρου ούτε για ένα λεπτό, αν δεν πληρούνται οι κανόνες ασφαλείας που θέτουν οι αρμόδιοι. Ξέρετε, το ΕΚΑΒ έχει στο παρελθόν θρηνήσει θύματα και η ευαισθησία του ΕΚΑΒ για το θέμα των αεροδιακομιδών και της ασφάλειας προσωπικού είναι πάρα πολύ μεγάλη και θέλω να είμαι σε αυτό πάρα πολύ προσεκτικός.

Έχουμε ζητήσει, όπως σας είπα, από τις Ένοπλες Δυνάμεις με επείγον έγγραφό μας να μας δώσουν ελικόπτερα όσο το δυνατόν συντομότερα. Έχω εμπιστοσύνη στις Ένοπλες Δυνάμεις. Συμβαίνουν αυτά τα περί συντήρησης στα ελικόπτερα είναι μέσα στον προγραμματισμό τους. Είμαι βέβαιος ότι άμεσα θα βρεθεί λύση μέσω του Υπουργείου Εθνικής Αμύνης για να δοθεί το ελικόπτερο όπως ήταν και προβλεπόταν να πηγαίνει εκεί. Δεν θέλω ούτε μια μέρα να μένουμε χωρίς ελικόπτερο.

Τρίτον, απολύτως δέχομαι ότι είναι πολύ καλύτερη η αεροδιακομιδή με ελικόπτερο από το πλοίο δεν συζητείται αυτό. Όλος ο λόγος που βάλαμε στο Ταμείο Ανάκαμψης το πρόγραμμα «ΑΙΓΙΣ» για την αγορά των έξι ελικοπτέρων είναι όχι για να μηδενίσουμε αλλά να μειώσουμε κατά πολύ τις διακομιδές με πλοίο. Προφανώς και όταν έχει καιρό είναι δύσκολο και σχεδόν αδύνατο και πολύ μεγάλη ταλαιπωρία για τον ασθενή. Πάντως το 2025, με τα έξι νέα ελικόπτερα -δεν είπα Μάρτιο αλλά τον Μάιο είπα θα τα πάρουμε, το λέω για τα Πρακτικά- από τον Μάιο και μετά, δηλαδή η τουριστική περίοδος του 2025 με τα έξι νέα ελικόπτερα του ΕΚΑΒ θα είναι τελείως διαφορετική η εικόνα των αεροδιακομιδών και με το ένα επιπλέον αεροπλάνο θα έχουμε πια την καλύτερη κάλυψη που είχαμε ποτέ στην ιστορία μας.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την τέταρτη με αριθμό 204/15-11-2024 επίκαιρη ερώτηση δεύτερου κύκλου του Βουλευτή Επικρατείας της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Αλέξανδρου Καζαμία προς τον Υπουργό Εξωτερικών με θέμα: «Η εκ νέου δημοσιοποίηση του «Στρατηγικού Σχεδίου για τον Απόδημο Ελληνισμό, 2024 - 2027» από τον Πρωθυπουργό και το Υπουργείο Εξωτερικών».

Ελάτε, κύριε συνάδελφε, έχετε τον λόγο για δύο λεπτά.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Υφυπουργέ, την περασμένη Τετάρτη 6 Νοεμβρίου παρουσιάστηκε από τον Πρωθυπουργό στο Υπουργείο Εξωτερικών και με δική σας συμμετοχή και του Υπουργού Εξωτερικών σε ειδική τελετή το Στρατηγικό Σχέδιο για τον Απόδημο Ελληνισμό 2024 - 2027. Η παρουσίαση αυτού του σχεδίου ξεκίνησε στις αρχές του χρόνου. Ανακοινώθηκε αρχικά ότι θα βγει σε διαβούλευση τον Ιανουάριο. Τελικά, βγήκε σε διαβούλευση τον Φεβρουάριο. Κατόπιν το σχέδιο αυτό βγήκε και σε δεύτερη διαβούλευση, παρουσιάστηκε ξανά σε δεύτερη εκδοχή. Η τελετή η οποία έλαβε χώρα στο Υπουργείο Εξωτερικών πριν από μερικές μέρες παρουσίασε τουλάχιστον αυτό που νομίζουμε ότι είναι μια τρίτη εκδοχή, ενδεχομένως να υπάρχει και τέταρτη εκδοχή του σχεδίου. Συνέπεια όμως των παραπάνω, κύριε Υφυπουργέ, είναι το γεγονός ότι το Στρατηγικό Σχέδιο για τον Απόδημο Ελληνισμό έχει περίπου καθυστερήσει έναν χρόνο σε διαδικασίες αλλεπάλληλης διαβούλευσης.

Η Πλεύση Ελευθερίας, έθεσε για πρώτη φορά το θέμα σε επίκαιρη ερώτηση που σας έκανα στις αρχές του έτους, τον Ιανουάριο, σχετικά με το θέμα αυτό. Τον περασμένο Μάρτιο η Πλεύση Ελευθερίας ήταν το μόνο κόμμα το οποίο κατέθεσε πλήρη σχολιασμό σε όλες τις πτυχές του Στρατηγικού Σχεδίου για τον Απόδημο Ελληνισμό. Ωστόσο, δεν λάβαμε καμμία αναγνώριση της λήψης των σχολίων αυτών. Επίσης δεν υπήρξε καμμία προσπάθεια εκ μέρους του Υπουργείου να συζητηθεί στη διάρκεια αυτού του χρόνου το Στρατηγικό Σχέδιο για τον Απόδημο Ελληνισμό στην επιτροπή της Βουλής για τον Ελληνισμό της Διασποράς παρά το γεγονός ότι η Πλεύση Ελευθερίας και εγώ, προσωπικά, ως Βουλευτής από την ελληνική διασπορά το ζητήσαμε κατ’ επανάληψη.

Οι δύο ερωτήσεις που έχω να σας κάνω κατ’ αρχάς είναι γιατί καθυστέρησε τόσο πολύ αυτό το σχέδιο μέχρις ότου να ολοκληρωθεί η διαδικασία διαβούλευσης και γιατί δεν έχει συζητηθεί μέχρι τώρα στην επιτροπή της Βουλής για τον Ελληνισμό της Διασποράς.

Το δεύτερο ερώτημά μου είναι πιο ουσιαστικό. Το στρατηγικό σχέδιο δεν προβλέπει σαφές χρονοδιάγραμμα όσον αφορά την επαναλειτουργία του Συμβουλίου Απόδημου Ελληνισμού, που υπήρξε ο θεμελιακός θεσμός τις προηγούμενες δεκαετίες συνάντησης ανάμεσα σε εκπροσώπους της ελληνικής διασποράς και την ελληνική Κυβέρνηση, αλλά και φορείς μέσα από τον ελλαδικό χώρο παρά το γεγονός αυτό, ότι το άρθρο 108 του Συντάγματος λέει ρητά πως πρέπει να λειτουργεί το Συμβούλιο Απόδημου Ελληνισμού και ότι ο θεσμός αυτός είναι αξονικός στις σχέσεις της Ελλάδας με τον Απόδημο Ελληνισμό. Θα μπορούσατε να μας διευκρινίσετε γιατί δεν υπάρχει σαφής μνεία στο στρατηγικό σχέδιο για την επαναλειτουργία του Συμβουλίου Απόδημου Ελληνισμού;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εξωτερικών):** Κύριε συνάδελφε, κύριε Καζαμία, κατ’ αρχάς θέλω να σας ευχαριστήσω για την ερώτηση και θέλω να ευχαριστήσω και για τη διαρκή, οφείλω να αναγνωρίσω, και συνεπή παρουσία σας και προσωπικά στο θέμα των θεμάτων που αφορούν στον Απόδημο Ελληνισμό.

Πράγματι το στρατηγικό σχέδιο του Υπουργείου Εξωτερικών για το 2024 - 2027 είναι η πρώτη φορά που η ελληνική πολιτεία συντάσσει ένα στρατηγικό πλάνο το οποίο είναι συντεταγμένο, οριζόντιο, με πολλές δράσεις, που αφορά στον Απόδημο Ελληνισμό. Γνωρίζετε ότι αυτή η πολιτική της Κυβέρνησης και δη του Υπουργείου Εξωτερικών ξεπερνάει τυχόν κομματικές αντιπαραθέσεις, διότι είναι ένα θέμα εθνικό και γι’ αυτόν τον λόγο μάλιστα έχει και μια διάρκεια τετραετή, προκειμένου να μπορέσει να θέσει σε εφαρμογή πολιτικές ολιστικές για τον Απόδημο Ελληνισμό.

Επαναλαμβάνω ότι ο στόχος του στρατηγικού μας σχεδίου είναι να υπηρετήσει καλύτερα δίκτυα και δομές της Ομογένειας, καλύτερη συνεργασία με την ελληνική Διασπορά, τη διατήρηση των στοιχείων ελληνικότητας της γλώσσας, της ιστορίας, της παράδοσης, του πολιτισμού της ελληνικής Διασποράς, τη στήριξη των εκκλησιαστικών δομών, τη δεδομένη και αναγκαία βελτίωση και αναβάθμιση των παρεχόμενων υπηρεσιών από τις προξενικές αρχές, αλλά και την ενίσχυση διμερών και πολυμερών σχημάτων.

Οφείλω να αναγνωρίσω ότι η Πλεύση Ελευθερίας και εσείς με τη συμμετοχή σας στην Επιτροπή του Ελληνισμού της Διασποράς είστε το ένα κόμμα το οποίο κατέθεσε προτάσεις, αλλά σε αυτό που αναφέρετε, ότι δεν έχει γίνει συζήτηση στην επιτροπή, υπενθυμίζω ότι τη μέρα που τέθηκε σε διαβούλευση το πρώτο σχέδιο, οι βασικοί άξονες, του στρατηγικού σχεδίου για τον Απόδημο Ελληνισμό την ίδια μέρα βρισκόμουν ο ίδιος στην επιτροπή και παρουσίασα τους βασικούς στρατηγικούς άξονες.

Και πράγματι καταθέσατε προτάσεις από τις οποίες -για να σας το πω και δημοσίως- ένα κομμάτι υιοθετήθηκε από το στρατηγικό σχέδιο. Εγώ θα ήθελα και ενώπιον του Σώματος να αναφερθώ και στο κομμάτι που αφορά τις πρωτοβουλίες που αναφέρατε για αξιοποίηση ταλέντων του ανθρώπινου δυναμικού της Διασποράς σε τομείς όπως η οικονομική ανάπτυξη, στη διευκρίνιση που θέλατε για το παγκόσμιο φόρουμ ώστε να διευκρινίζεται πότε γίνεται, στη στήριξη των ομογενειακών μέσων, πλην των social media που αναφερόταν και που προβλέπεται ρητά στο στρατηγικό σχέδιο για την παραγωγή υλικού οπτικοακουστικών έργων για τους Έλληνες της Διασποράς, γνωστοποίηση και ευαισθητοποίηση επί θεμάτων που τους απασχολούν, αξιοποίηση του ρόλου της ΕΡΤ, του ΑΠΕ, αλλά και του Καναλιού της Βουλής ως μέσων πρωτογενούς πληροφόρησης.

Εμείς θέλαμε να κάνουμε μια σοβαρή διαβούλευση, όπως έγινε σε πολλά στάδια. Και ας μην ξεχνάμε ότι πολλές από τις δράσεις τις οποίες προβλέπει το στρατηγικό σχέδιο ήδη εφαρμόζονται. Φέρνω ως παράδειγμα τις προξενικές υπηρεσίες στις οποίες αναφερθήκατε και το είχατε τονίσει και στις προτάσεις που είχατε καταθέσει. Ήδη ψηφίστηκε πριν δεκαπέντε ημέρες περίπου από την ελληνική Βουλή διάταξη που διευκολύνει νομικά την ψηφιακή αίτηση για διαβατήρια, το οποίο προβλέπεται στο στρατηγικό σχέδιο. Συνεπώς δεν σημαίνει ότι κωλυσιεργεί η Κυβέρνηση και το Υπουργείο Εξωτερικών στο να εφαρμόσει δράσεις οι οποίες ήδη προβλέπονται και είναι αυτονόητες, επειδή δημοσιεύτηκε το τελικό τους στάδιο.

Καταλήγω στην πρωτολογία μου -για να μην φάω άλλον χρόνο, θα σας απαντήσω και στη δευτερολογία μου για το υπόλοιπο ζήτημα που θέσατε- ότι εμείς κάναμε μια εκτενή διαβούλευση, η οποία έπρεπε να γίνει σε όλα τα στάδια και με τα κόμματα μέσω της επιτροπής και με τους ομογενειακούς φορείς και παρουσιάστηκε πράγματι πριν είκοσι ημέρες το τελικό σχέδιο το οποίο οριστικοποιήθηκε. Το ξαναλέω ότι εμείς καλωσορίζουμε προτάσεις όπως οι δικές σας και αυτό φάνηκε ότι συμπεριελήφθησαν και στο σχέδιο που παρουσιάστηκε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Υφυπουργέ, κατ’ αρχάς να αναγνωρίσω και εγώ με τη σειρά μου ότι το στρατηγικό σχέδιο για τον Απόδημο Ελληνισμό πράγματι είναι μια πρωτοβουλία που χρειαζόταν και που δεν την είχαμε δει για πολλά χρόνια. Χρειάζεται ένα τέτοιο ολιστικό σχέδιο για τον Ελληνισμό της Διασποράς και στα σχόλια που έκανε η Πλεύση Ελευθερίας σχετικά με το σχέδιο αναγνώρισε -μιας και αναγνωρίσατε και εσείς τη δική μου συμβολή στη συζήτηση αυτή- ότι η προσέγγιση στη γενική σύλληψη είναι ένα θετικό βήμα για τη βελτίωση και αναβάθμιση των σχέσεων ανάμεσα στην Ελλάδα και στους Έλληνες της Διασποράς.

Ταυτόχρονα, όμως, και χωρίς να διέπομαι από στενό κομματικό πνεύμα αντιπαράθεσης, θα πρέπει να κάνω κάποιες κριτικές. Είναι γεγονός ότι το σχέδιο στην τελευταία του εκδοχή ενσωματώνει κάποιες από τις προτάσεις που η Πλεύση Ελευθερίας έκανε, τις αναγνωρίσαμε βλέποντας το κείμενο του σχεδίου, ωστόσο συνεχίζει η διαδικασία αυτή να διέπεται από κάποια σημαντικά προβλήματα.

Είναι γεγονός ότι ήρθατε στην Επιτροπή του Απόδημου Ελληνισμού τον περασμένο Φεβρουάριο, αν δεν κάνω λάθος, και αναφερθήκαμε στο σχέδιο, αλλά δεν κάναμε ειδική συνεδρίαση γι’ αυτό. Είναι έτσι κάπως οξύμωρο, δεδομένου ότι υπάρχει μια ειδική επιτροπή για τον Ελληνισμό της Διασποράς, να μην έχει γίνει μια συνεδρίαση αποκλειστικά γι’ αυτό το στρατηγικό σχέδιο, που ενδεχομένως το βλέπετε -και νομίζω καλώς- ως τη ναυαρχίδα της πολιτικής της Κυβέρνησης απέναντι στον Ελληνισμό της Διασποράς. Για τον λόγο αυτό θα ήθελα και από το Βήμα να ζητήσω να γίνει όσο το δυνατό γρηγορότερα μια τέτοια συζήτηση.

Υπάρχει, επίσης, ένα θέμα το οποίο μας απασχολεί. Είδαμε στον προϋπολογισμό τις δαπάνες του Υπουργείου Εξωτερικών και συγκεκριμένα τις δαπάνες για τον Ελληνισμό της Διασποράς. Αυτές είναι ισχνές. Μας ανησυχεί το γεγονός -και ήθελα και τη δική σας απάντηση ως προς αυτό- ότι ενώ έχουμε ένα σχέδιο με κάπως φιλόδοξους στόχους σε σχέση με το παρελθόν, ταυτόχρονα δεν υπάρχει χρηματοδότηση και τα κονδύλια τα οποία θα μπορούσαν να υποστηρίξουν την υλοποίηση αυτών των στόχων.

Επίσης, να πω ότι σχετικά με το ΣΑΕ δεν μου απαντήσατε. Υπάρχει ένας θεσμός που προβλέπεται στο στρατηγικό σχέδιο και ο οποίος αποκαλείται φόρουμ, αλλά αυτός φαίνεται πως λαμβάνει αρμοδιότητες οι οποίες παραδοσιακά στο παρελθόν ανήκαν στο Συμβούλιο Απόδημου Ελληνισμού και η σχέση ανάμεσα σε αυτό το φόρουμ και το Συμβούλιο Απόδημου Ελληνισμού αρχίζει να συγχέεται βάσει του σχεδίου που υιοθετήσατε τις περασμένες ημέρες. Η μία που γίνεται στο Συμβούλιο Απόδημου Ελληνισμού είναι ότι προς το τέλος του σχεδίου, δηλαδή κάποια στιγμή μέχρι το 2027, θα προετοιμαστεί η διαδικασία για να επαναλειτουργήσει. Και αναρωτιόμαστε: Θέλετε να επαναλειτουργήσει το Συμβούλιο Απόδημου Ελληνισμού ή το μεταθέτετε με αυτόν τον τρόπο στις ελληνικές καλένδες;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θέλω μισό λεπτό για τις προξενικές αρχές.

Υπάρχει πράγματι σχετική ρύθμιση για να ψηφιοποιηθούν κάποιες διαδικασίες, αλλά ο Πρωθυπουργός στην ανακοίνωση του στρατηγικού σχεδίου τις προηγούμενες μέρες αναφέρθηκε συγκεκριμένα για τις προξενικές αρχές και είπε κάτι το οποίο λέμε εμείς, ότι στη δική του σκέψη οι προξενικές αρχές για τους απόδημους Έλληνες είναι ταυτισμένες με μία λέξη, «ταλαιπωρία», κι εμείς συμφωνούμε απόλυτα.

Και σας ρωτώ και τώρα, όπως είχα κάνει στο παρελθόν, αναφορικά με το ζήτημα αυτό: Πρόκειται να αναβαθμίσετε τις υπηρεσίες με το ανθρώπινο δυναμικό ή θα μείνετε μόνο στην ψηφιακή τροποποίηση των διαδικασιών; Θεωρούμε ότι πρέπει οι υπηρεσίες από το προσωπικό των προξενείων να αναβαθμιστούν σημαντικά, διότι οι απόδημοι Έλληνες ταλαιπωρούνται πραγματικά από αυτές.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ορίστε, κύριε Υπουργέ, έχετε τρία λεπτά και παρακαλώ να είστε εντός του χρόνου σας.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εξωτερικών):** Ευχαριστώ πολύ κύριε Πρόεδρε. Θα προσπαθήσω, γιατί ήταν πολλά τα θέματα που τέθηκαν.

Πρώτον, να διευκρινίσουμε ότι η Κυβέρνηση του Κυριάκου Μητσοτάκη έχει αποδείξει εμπράκτως το ενδιαφέρον της για τα θέματα των Ελλήνων της Διασποράς. Ήταν η άρση των περιορισμών για την ψήφο των Ελλήνων του εξωτερικού, ήταν επιστολική ψήφος και δεν μένουμε σε αυτό. Γι’ αυτόν τον λόγο υπήρξε η ανάγκη η οποία τέθηκε για να υπάρξει για πρώτη φορά ένα σοβαρό στρατηγικό σχέδιο το οποίο περιλαμβάνει πράγματι άνω των εκατόν είκοσι περίπου δράσεων σε πάρα πολλούς τομείς, για τη νέα μορφή διασποράς, για τη γενιά του brain drain, για τους πολίτες οι οποίοι τις προηγούμενες δεκαετίες βρέθηκαν σε χώρες του εξωτερικού, για τη βελτίωση των προξενικών υπηρεσιών.

Πράγματι, το θέμα των προξενικών υπηρεσιών είναι σοβαρό ζήτημα και γι’ αυτόν τον λόγο γίνονται τρεις τομές: Πρώτον, μεγαλύτερη ψηφιοποίηση των υφιστάμενων διαδικασιών, που ήδη έχει ξεκινήσει και είχαμε την ευκαιρία να το ξανασυζητήσουμε στο παρελθόν. Καλύτερη στελέχωση των αρχών μας, όπου ήδη έχουν προβλεφθεί άνω των εκατό θέσεων για το επόμενο έτος, ώστε να υπάρξουν υπάλληλοι περαιτέρω ώστε να αναβαθμίσουν και το κομμάτι της ανθρώπινης παρουσίας, που είναι σημαντικό εξίσου με την ψηφιοποίηση. Και επίσης, νομοθετικές ρυθμίσεις ώστε να υπάρξει απεμπλοκή από νομικά ζητήματα που είχαν πρόβλημα, όπως η διάταξη που σας ανέφερα για τα διαβατήρια που ψηφίστηκε προ περίπου είκοσι ημερών από την ελληνική Βουλή, ώστε να έχουμε ένα πλαίσιο πιο φιλικό για τον Έλληνα του εξωτερικού.

Επίσης, στο κομμάτι που αναφερθήκατε για την αρμόδια κοινοβουλευτική επιτροπή, ξαναλέω ότι τη μέρα που τέθηκαν σε διαβούλευση οι βασικοί άξονες του στρατηγικού σχεδίου ήμουν εκείνη τη μέρα στη Βουλή και το μόνο κόμμα που κατέθεσε προτάσεις πράγματι ήταν η Πλεύση Ελευθερίας. Αύριο, όπως ξέρετε, έχουμε συνεδρίαση η οποία θα αναλύσει τις πολιτικές του Υπουργείου Εξωτερικών για τον Απόδημο Ελληνισμό με κύριο προφανώς αντικείμενο το στρατηγικό σχέδιο το οποίο παρουσιάστηκε.

Όλο αυτό το διάστημα είχαμε μια πολύ μεγάλη διαβούλευση όπου όποιος ήθελε μπορούσε να καταθέσει προτάσεις και ελήφθησαν υπ’ όψιν αποδεδειγμένα όποιες προτάσεις κατέληξαν σε εμάς.

Σε ό,τι αφορά στο φόρουμ και στο ΣΑΕ που αναφερθήκατε, δεν έχουν καμμία σχέση προφανώς. Είναι άλλο το ένα, άλλο το άλλο και γι’ αυτόν τον λόγο έχουν και τελείως διαφορετική αναφορά στο στρατηγικό σχέδιο. Το φόρουμ είναι μια άλλη διαδικασία που θέλουμε να την κάνουμε συμμετοχικά ώστε να υπάρξει εκπροσώπηση και να υπάρξει συζήτηση σε πιο άτυπο επίπεδο προφανώς από ό,τι το ΣΑΕ το οποίο έχει νομοθετική κατοχύρωση.

Σε ό,τι αφορά το Συμβούλιο Απόδημου Ελληνισμού, ξέρετε ότι υπάρχει μία νομοθετική πρόβλεψη. Εμείς το συμπεριλαμβάνουμε ρητά στο στρατηγικό σχέδιο, οπότε είναι προφανές ότι βούλησή μας είναι να υπάρξει ενεργοποίησή του, αλλά θα πρέπει να γίνει με τρόπο που θα έχει σοβαρή νομοθετική διοικητική και κοινοβουλευτική ροή, διότι εδώ πέρα ξέρετε ότι η διάταξη έχει πολλά στάδια τα οποία πρέπει να εφαρμοστούν.

Εμάς μας ενδιαφέρει, κύριε Καζαμία, να υπάρξει μια σοβαρή αντιπροσώπευση των Ελλήνων του εξωτερικού, όχι μόνο τυπικογενής. Μας ενδιαφέρει να υπάρξει μια σοβαρή εκπροσώπηση και γι’ αυτόν τον λόγο έχουμε ενεργοποιήσει όλα τα εργαλεία που έχουμε διαθέσιμα -μεταξύ αυτών και το ΣΑΕ-, ώστε να υπάρξει πραγματική φωνή όλων. Είναι και το φόρουμ που προβλέπεται και η ξεχωριστή πρόβλεψη για τους νέους της Διασποράς και το ΣΑΕ και το κομμάτι των εκλογών και της ψήφου των Ελλήνων εξωτερικού, είναι βασικά κομμάτια μέσω των οποίων μπορούν να εκφράζονται οι Έλληνες του εξωτερικού.

Συνεπώς θα έχουμε την ευκαιρία και στην αρμόδια επιτροπή αύριο πιο εκτενώς να συζητήσουμε για τις προβλέψεις. Πάντως εγώ αυτό που θέλω να κρατήσετε είναι ότι είναι ένα σχέδιο συγκροτημένο, συντεταγμένο με σοβαρή στοχοθεσία, με νέες δράσεις, με ενίσχυση και πρόβλεψη επίλυσης των πραγματικών προβλημάτων για τους Έλληνες της Διασποράς.

Είμαστε εδώ, ώστε οποιαδήποτε πρόταση υπάρξει και στο μέλλον να την υιοθετήσουμε, διότι το στρατηγικό σχέδιο δεν είναι το ιερό ευαγγέλιο των πολιτικών. Προφανώς μπορούμε να το προσαρμόζουμε με βάση τα ετήσια σχέδια που έχουν τα Υπουργεία κάθε χρόνο.

Καλοδεχούμενη, λοιπόν, οποιαδήποτε πρόταση. Όπως έχουμε αποδείξει, το κάνουμε διότι τα θέματα του Ελληνισμού της Διασποράς, είναι θέματα τα οποία έχουν οικουμενικό, εθνικό χαρακτήρα και όχι κομματικό.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την πρώτη με αριθμό 198/14-11-2024 επίκαιρη ερώτηση δεύτερου κύκλου του Βουλευτή Δωδεκανήσου της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Γεωργίου Νικητιάδη προς τον Υπουργό Ανάπτυξης με θέμα: «Παραπλανητικές εκπτώσεις κατά την περίοδο της Black Friday».

Ελάτε, κύριε συνάδελφε.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, να εκφράσω τη χαρά μου που σας βλέπουμε εδώ. Ο κανόνας είναι να μας απαντά η κυρία Υφυπουργός, καθ’ όλα άξια βεβαίως, αλλά εσείς έχετε την πρωταρχική ευθύνη στο Υπουργείο σας και χαιρόμαστε που έρχεστε με αφορμή την επίκαιρη ερώτηση σε σχέση με τις παραπλανητικές διαφημίσεις που αφορούν την Black Friday, να μας απαντήσετε.

Φροντίσατε βέβαια, ήδη από την Παρασκευή, εν όψει προφανώς της συζήτησης της σημερινής, να πάτε στην Ερμού, να έρθουν τα κανάλια, να κάνετε δηλώσεις, να ανακοινώσετε ελέγχους που γίνονται, με τη μόνη διαφορά ότι αυτή κύριε Υπουργέ, παραμένει δυστυχώς η επικοινωνιακή πολιτική. Και σε αυτή την πολιτική η Νέα Δημοκρατία σε μεγάλο βαθμό φαίνεται να τα καταφέρνει. Έχει όμως σημασία αυτό; Στο τέλος-τέλος, εκείνο που έχει σημασία δεν είναι οι τιμές που θα δουν στα ράφια οι καταναλωτές; Δεν είναι η απίστευτη κατάσταση που έχει δημιουργηθεί σε κάθε ελληνικό νοικοκυριό να τελειώνει ο μισθός του στις δεκαεννέα μέρες του μήνα; Προφανώς.

Εγώ, λοιπόν, κατέθεσα αυτή την συγκεκριμένη ερώτηση με αφορμή μεγάλο ρεπορτάζ σε κεντρικό τηλεοπτικό σταθμό και αντίστοιχο ρεπορτάζ σε πολύ μεγάλη αθηναϊκή εφημερίδα, όπου καταγράφονταν συγκεκριμένα προϊόντα που ξαφνικά τώρα, τις παραμονές της Black Friday, οι τιμές τους άρχισαν να ανεβαίνουν. Συγκεκριμενοποιώ τα προϊόντα αυτά. Ένα iPhone είχε στις 9 Νοεμβρίου 911 ευρώ, στις 11 Νοεμβρίου έγινε 1.033 ευρώ. Ένα πλυντήριο είχε 321 ευρώ στις 7 Νοεμβρίου, στις 11 Νοεμβρίου έγινε 349 ευρώ. Μια τηλεόραση 65 ιντσών είχε στις 7 Νοεμβρίου 1.461 ευρώ, στις 8 Νοεμβρίου έγινε 1.399 ευρώ. Όμως, δεν είναι μόνο σε αυτά. Είναι και σε είδη υπόδησης, παπούτσια που είδαμε ξαφνικά να ανεβαίνουν οι τιμές τους.

Και αναρωτιόμαστε αυτοί, όταν θα έρθει η Black Friday ποιες τιμές θα εμφανίσουν; Και μήπως στο τέλος θα έχουν μεγαλύτερες τιμές από ότι ήταν οι αρχικές και θα πληρώσει ο καταναλωτής περισσότερα από ότι θα πλήρωνε χωρίς να υπήρχαν οι περίφημες εκπτώσεις;

Κάνουμε, λοιπόν, αυτά τα δύο ερωτήματα. Το ένα είναι αν είναι σε γνώση σας οι σχετικές καταγγελίες και αν έχετε κάνει κάτι προς αυτή την κατεύθυνση και το δεύτερο πόσους ελέγχους έχει κάνει η ΔΙΜΕΑ μέχρι στιγμής και τι αποτελέσματα είχαν σε σχέση με αυτές τις παραπλανητικές, προωθητικές διαφημίσεις εν όψει της Black Friday;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο Υπουργός Ανάπτυξης, κ. Τάκης Θεοδωρικάκος.

Ελάτε, κύριε Υπουργέ, έχετε τρία λεπτά για την πρωτολογία σας. Παρακαλώ.

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Ευχαριστώ πάρα πολύ, κύριε Πρόεδρε.

Ακούστε κύριε συνάδελφε, πιστεύω ότι το θέμα του κόστους ζωής, το θέμα του τι και πώς μπορούμε να κάνουμε για να αποκλιμακωθούν οι τιμές για να ενισχυθεί η αγοραστική δύναμη των πολιτών, για να ενισχυθεί το διαθέσιμο εισόδημα των πολιτών και επίσης, να δούμε τι μπορούμε να κάνουμε για εκείνο το τμήμα της κοινωνίας που είναι ολοφάνερο ότι δεν τα φέρνει βόλτα στην καθημερινότητά του. Όλο αυτό το θέμα για μας είναι απόλυτη προτεραιότητα και έχω τη γνώμη ότι θα πρέπει για όλο το πολιτικό σύστημα, για όλους τους ανθρώπους που βρισκόμαστε στον δημόσιο βίο, να είναι αντικείμενο σοβαρής συζήτησης, σοβαρού ελέγχου και σοβαρών προτάσεων και όχι κινήσεων εντυπωσιασμού και ερωτήσεων ως αυτοσκοπού.

Θα σας πω ευθέως ότι πιστεύω ότι δεν ενδιαφέρεστε για όλα αυτά, είμαι ευθύτατος. Δεν ενδιαφέρεστε, κύριε. Γράφετε διαφορά μέσα στην ερώτηση.

Όταν ο Πρωθυπουργός με τίμησε με τα πολύ υπεύθυνα καθήκοντα που έχω αναλάβει πριν από πέντε μήνες, είπα ότι τη μάχη για να μειωθούν οι τιμές και να ενισχυθεί η αγοραστική δύναμη των πολιτών, πρέπει να τη δώσουμε όλοι μαζί και η πολιτεία με τους ελέγχους και οι πολίτες με τις επιλογές τους και ιδιαιτέρως η επιχειρηματικότητα, η οποία πρέπει να κατεβάσει το μεσοσταθμικό της κέρδος και να πειθαρχήσει τη νομιμότητα. Και είπα ότι από αυτά που έχουμε νομοθετήσει ως Κυβέρνηση της Νέας Δημοκρατίας, θα παρατείνω τα μέτρα για ένα εξάμηνο, θα δούμε ποια δουλεύουν και θα τα συνεχίσουμε. Θα δούμε ποια θέλουν βελτιώσεις και θα τα βελτιώσουμε. Θα δούμε και ποια δεν δουλεύουν. Εγώ περιμένω να ακούσω κάποιες προτάσεις. Το μόνο που έχει νομοθετήσει ο Θεοδωρικάκος αυτό το εξάμηνο είναι ένα. Εξαπλασίασα το ανώτερο ύψος των προστίμων, το οποίο εσείς το καταψηφίσατε. Και θέλω ευθέως να σας ρωτήσω τι είναι αυτό που σας ενοχλεί και σας πειράζει τόσο πολύ που η Κυβέρνησή μας εξαπλασίασε τα ανώτερα πρόστιμα προς όσους παραβαίνουν την νομοθεσία, την πολύ αυστηρή νομοθεσία που έχουμε επιβάλει. Αυτό είναι το πρώτο.

Δεύτερον, λέτε ότι βγήκα βόλτα στην Ερμού για επικοινωνιακούς λόγους Πέντε μήνες που είμαι Υπουργός με έχετε δει πουθενά να βγαίνω βόλτες και να λέω τι συμβαίνει εδώ και εκεί; Θέλω να σας βεβαιώσω για κάτι. Πάω εγώ ο ίδιος στο σουπερμάρκετ χωρίς κανάλια, χωρίς τίποτα, χωρίς καν αστυνομικό, για να έχω προσωπική αντίληψη για το τι συμβαίνει. Το κάνω πάρα πολλές φορές. Δεν βγαίνω να κάνω ανακοινώσεις, κύριε συνάδελφε. Όμως δεν μπορείτε να με κατηγορείτε εμένα για επικοινωνιακές υποθέσεις.

Πάω στην ουσία. Αυτή τη στιγμή που μιλάμε η ΔΙΜΕΑ και οι υπηρεσίες της Γενικής Γραμματείας Εμπορίου κάνουν δέκα χιλιάδες ελέγχους. Τώρα που μιλάμε, είναι υπό έλεγχο δέκα χιλιάδες κωδικοί. Και για παραπλανητικές εκπτώσεις έχουμε ρίξει πρόστιμα το τελευταίο διάστημα 1,7 εκατομμύριο ευρώ. Αυτά είναι αλήθεια και πραγματικότητα και δεν είναι καθόλου επικοινωνιακά. Ούτε βγαίνουμε να κάνουμε ανακοινώσεις.

Ξέρετε γιατί, κύριε Νικητιάδη; Έχετε κάνει καθόλου στο νοίκι; Εγώ έχω ζήσει είκοσι χρόνια στο νοίκι. Τα χρόνια που ζούσα στο νοίκι, ειδικά όταν ήμουν νέος -είχα ξεκινήσει τότε τον επαγγελματικό μου βίο- τα έβγαζα και εγώ τότε δύσκολα πέρα. Ξέρω, λοιπόν, ότι το χειρότερο πρόβλημα που μπορεί να έχει κανείς, είναι αυτό του ενοικίου. Εγώ παραδέχομαι ότι τα ενοίκια αυτή την στιγμή, ειδικά στην Αθήνα, έχουν ανέβει πάρα πολύ ψηλά.

Αυτό είναι το πρώτο πράγμα που προβληματίζει και απασχολεί. Είναι ένα πολύ δύσκολο και σύνθετο πρόβλημα. Να κουβεντιάσουμε τι μπορεί να γίνει. Δεν είναι θέμα στενής αρμοδιότητας του Υπουργείου Ανάπτυξης, καθόλου. Είναι συνολικό θέμα, αλλά είναι πολύ σοβαρό θέμα και πρέπει να το δούμε, χωρίς εντυπώσεις, χωρίς υπερβολές, χωρίς επικοινωνιακές σκοπιμότητες. Όμως, αυτές τις ημέρες, έπρεπε να πάμε στην αγορά για να δώσουμε το στίγμα ότι θέλουμε να θερμάνουμε την αγορά. Δέκα χιλιάδες έλεγχοι είναι τώρα σε εξέλιξη από τη ΔΙΜΕΑ και από τις υπηρεσίες του Υπουργείου Ανάπτυξης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Νικητιάδης.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, αυτοί οι δέκα χιλιάδες έλεγχοι γίνονται ψηφιακά. Μη δίνετε την εντύπωση ότι έχουν βγει στην αγορά οι υπάλληλοι και ψάχνουν και έχουν καταφέρει να κάνουν δέκα χιλιάδες ελέγχους. Κάθονται στα κομπιούτερ τους και από εκεί κάνουνε τους ελέγχους.

Δεν μας είπατε, όμως, τι αποτελέσματα είχαν. Για τα συγκεκριμένα προϊόντα που κατονομάστηκαν, αν έχετε κάποια εικόνα; Μας λέτε ότι δεν κάνουμε σοβαρές προτάσεις. Εντάξει, έχει μαλλιάσει η γλώσσα μας να κάνουμε προτάσεις: μείωση του ΦΠΑ, ενίσχυση της Επιτροπής Ανταγωνισμού, ενίσχυση του καταναλωτικού κινήματος, δημιουργία ενιαίας Αρχής Καταναλωτή. Πόσες πια άλλες προτάσεις; Έχει μαλλιάσει η γλώσσα μας να λέμε εδώ πέρα τις προτάσεις μας. Αφού δεν ακούγονται και έχετε διαφορετική προσέγγιση. Εμείς, όμως, έχουμε αυτή την προσέγγιση και δεν πρόκειται να αλλάξουμε πρόταση, επειδή εσείς έχετε διαφορετική φιλοσοφία.

Είπατε ότι δεν ψηφίσαμε τη διάταξη για τα εξαπλάσια πρόστιμα. Όταν φέρνετε νομοθετήματα και υποχρεωνόμαστε να ψηφίσουμε το σύνολο του νομοθετήματος και δεν μπορούμε να διαφοροποιηθούμε, καταλαβαίνετε ότι δεν μπορούμε να ψηφίσουμε.

Όμως, εμάς η δική μας πρόταση ήταν «πόσα, κύριε, έβγαλες από την αισχροκέρδεια; Αυτά θα πληρώσεις και όχι εξαπλάσια, πενταπλάσια και τετραπλάσια». Σε αυτή την πρόταση, δεν έχουμε ακούσει απάντηση.

Εμάς δεν μας πείθετε. Θα σας πω ένα χαρακτηριστικό παράδειγμα, από τα εκατοντάδες που μπορείτε να εντοπίσετε και καταθέτω και στα Πρακτικά τη σχετική ανάρτηση που υπάρχει, για να δείτε πώς εξαπατούν τον καταναλωτή. Προσέξτε, ψηφίσατε έναν νόμο, με βάση τον οποίο κατά τη διάρκεια της έκπτωσης, η έκπτωση θα γίνεται στη χαμηλότερη τιμή των τελευταίων τριάντα ημερών. Σωστό.

Να δείτε πώς κοροϊδεύουν τους καταναλωτές και να δούμε και αυτά που σας δείχνω εδώ και καταθέτω και που είναι χιλιάδες. Λέει, λοιπόν: «94 ευρώ πουλάμε, 99 ευρώ η αρχική τιμή» σε ένα μπλουζάκι. Εμφανίζει, δηλαδή, μία τεράστια έκπτωση, την ώρα που η χαμηλότερη τιμή των τελευταίων τριάντα ημερών, ήταν 80 ευρώ. Από 80 ευρώ πήγε στα 94 ευρώ και μας λέει ότι κάνει έκπτωση. Κύριε Υπουργέ, τέτοια παραδείγματα υπάρχουν εκατοντάδες. Αυτοί που κάνουν αυτές τις πωλήσεις, κάνουν εκατοντάδες χιλιάδες πωλήσεις.

Θα σας πω και κάτι, επειδή αναφέρεστε σε προτάσεις. Θα σας κάνω μια συγκεκριμένη πρόταση. Καταθέτω εδώ μελέτη από την γνωστή πλατφόρμα Skroutz. Αυτή είναι μια μεγάλη πλατφόρμα, που το 2023 έκανε εξακόσιες είκοσι χιλιάδες πωλήσεις. Αυτοί, λοιπόν, οι άνθρωποι καθίσανε και έκαναν μια μελέτη, για να δούνε στην Black Friday πόσα προϊόντα πουλήθηκαν φθηνότερα, πόσα ακριβότερα και πόσα με την ίδια τιμή. Σας καταθέτω και του 2023, αλλά και του 2019 που είναι πολύ πιο ενδιαφέρουσα.

(Στο σημείο αυτό ο Βουλευτής κ. Γεώργιος Νικητιάδης καταθέτει για τα Πρακτικά την προαναφερθείσα μελέτη, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι βγάλανε αυτοί οι άνθρωποι; Βγάλανε ότι μόλις 20% των προϊόντων είχαν μειωμένη τιμή, κατά τη διάρκεια του Black Friday. Μόλις 20%! Υπήρχαν δε και προϊόντα που ήταν 10% αυξημένη η τιμή τους μέσα στο Black Friday. Τα καταθέτω εδώ αυτά, για να σας πω ότι εμείς σας υποβάλουμε μία πρόταση:

Έχετε τις υπηρεσίες για κάθε εκπτωτική περίοδο να πραγματοποιείτε μία σοβαρή μελέτη, για να δείτε τα εξής: Είχε αποτελέσματα η Black Friday; Και εάν δεν είχε, γιατί δεν είχε; Είχε αποτελέσματα η θερινή περίοδος; Εάν δεν είχε, γιατί δεν είχε; Για να μην λέτε ότι δεν κάνουμε προτάσεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ.

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Ελπίζω να τα επεξεργαστείτε λίγο περισσότερο, κύριε συνάδελφε, για να είστε πιο χρήσιμος στον τομέα που έχετε απέναντι στον Αρχηγό του κόμματός σας, καθώς πλέον είστε επισήμως η Αξιωματική Αντιπολίτευση στον τόπο. Με αυτή την έννοια το λέω.

Κοιτάξτε τώρα, γιατί η πραγματικότητα απαντά σε αυτά που είπατε. Είπατε να ενισχύσουμε την Επιτροπή Ανταγωνισμού. Το πρώτο πράγμα που έκανα όταν πήγα σε αυτό το Υπουργείο, ήταν να ασχοληθώ με αυτό το θέμα. Συνάντησα τρεις φορές την κυρία Πρόεδρο και ρυθμίσαμε το θέμα του να ενισχυθεί η Επιτροπή Ανταγωνισμού με πενήντα πρόσθετα στελέχη. Πρόκειται για τεράστια ενίσχυση, για να μπορεί να κάνει τη δουλειά της. Διότι, χωρίς να λειτουργεί ο υγιής ανταγωνισμός, χωρίς να αντιμετωπίζονται τα καρτέλ στην αγορά, δεν μπορεί να υπάρξει αντιμετώπιση του προβλήματος των τιμών. Αυτό νομίζω ότι είναι πανθομολογούμενο. Όμως, αυτό είναι αρμοδιότητα της Επιτροπής Ανταγωνισμού. Δεν είναι αρμοδιότητα του Υπουργείου. Άρα αυτό το θέμα το έχουμε φροντίσει και έχουμε κάνει ό,τι περνούσε και ό,τι περνάει από το χέρι μας.

Δεύτερον, είπατε ως ποινή το ποσό της αισχροκέρδειας. Μα ουσιαστικά το έκανα «αισχροκέρδεια επί τέσσερα». Διότι υπήρχε ένας μαθηματικός τύπος πριν, επί του προκατόχου μου, του κ. Σκρέκα, ο οποίος πολύ σωστά είχε νομοθετήσει και είχε συναρτήσει την ποσότητα που θα επωλείτο παραβιάζοντας τον νόμο και αυτό εμείς το κάναμε επί τέσσερα, για να μην σκέφτεται κανείς να το κάνει.

Επειδή πολύ σωστά λέτε ότι χρειάζονται περισσότεροι έλεγχοι, είμαι ο πρώτος, ξέρετε, που λέω ότι χρειαζόμαστε συνεχώς ελέγχους. Το νούμερο δέκα χιλιάδες που σας είπα πριν, που, ναι, είναι ψηφιακοί έλεγχοι, και πρέπει να γίνονται γιατί είναι αποτελεσματικότατοι -είναι πολύ πιο αποτελεσματικοί, ξέρετε, από το να στέλνεις τα συνεργεία στους δρόμους-, ούτε αυτό μου φτάνει. Θα ήθελα να είναι επί πολύ μεγαλύτερο αριθμό, γιατί μιλάμε για ένα θέμα που δεν θα εξαντλήσουμε ποτέ το οπλοστάσιό μας, για να το αντιμετωπίσουμε.

Αυτό σας έλεγα πριν, ότι όταν βρίσκεται κανείς στη δυσχερή θέση, τότε καταλαβαίνει ότι θέλει απτά αποτελέσματα. Εμείς εργαζόμαστε για αυτόν τον σκοπό και αυτό ακριβώς το πράγμα κάνουμε και έχουμε αποτελέσματα σε αυτά, τα οποία σας παρουσίασα και νωρίτερα.

Κάτι ακόμα, γιατί ακούω όλη αυτή την κουβέντα για την Black Friday. Μου γράψατε κιόλας ότι νομοθετήσαμε «στο πόδι». Κύριε Νικητιάδη, δεν το ξέρετε καλά το θέμα. Η Black Friday είναι μια διεθνής συνήθεια εκπτωτικού χαρακτήρα, για να πολλαπλασιάζεται η κατανάλωση εκείνη τη συγκεκριμένη μέρα. Στην Ελλάδα είχαμε νομοθετήσει, λοιπόν, ότι στο πλαίσιο αυτό μένουν ανοιχτά τα καταστήματα την τελευταία Κυριακή του Νοεμβρίου μετά την Black Friday. Επειδή φέτος η επόμενη Κυριακή αμέσως μετά την Black Friday είναι 1η Δεκεμβρίου, έπρεπε να νομοθετήσουμε. Μας το ζήτησε ο εμπορικός κόσμος στα τέλη Οκτωβρίου και το κάναμε αμέσως πραγματικότητα.

Άρα δεν ήταν καθόλου θέμα πρόχειρης νομοθέτησης. Ήταν θέμα ανταπόκρισης στα αιτήματα του εμπορικού κόσμου, με τον οποίο συνεργαζόμαστε, γιατί είναι κοινή μέριμνα όλων η προστασία του καταναλωτή με όλους τους δυνατούς τρόπους.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τη δεύτερη υπ’ αριθμόν 199/14-11-2024 επίκαιρη ερώτηση πρώτου κύκλου Βουλευτή Α΄ Ανατολικής Αττικής της Κ.Ο. του ΣΥΡΙΖΑ – Προοδευτική Συμμαχία κ. Γεώργιου Καραμέρου προς τον Υπουργό Υποδομών και Μεταφορών με θέμα: «Τα ηχητικά του «112» εκθέτουν την Κυβέρνηση για τα Τέμπη και το μοιραίο φορτίο».

Ελάτε κύριε συνάδελφε, έχετε τον λόγο.

**ΓΕΩΡΓΙΟΣ ΚΑΡΑΜΕΡΟΣ:** Κύριε Υπουργέ, με αφορμή δημοσιεύματα στην έντυπη και ηλεκτρονική έκδοση της εφημερίδας «DOCUMENTO», δόθηκε στη δημοσιότητα ηχητικό περιεχόμενο από την κλήση που πραγματοποίησαν αυτόματα τα κινητά τηλέφωνα των θυμάτων της τραγωδίας των Τεμπών στο «112».

Η σύντομη καταγραφή μαρτυρά, με βάση και τις εκθέσεις δύο πραγματογνωμόνων που εμπεριέχονται στα δημοσιεύματα του μέσου, την ύπαρξη καύσης μεγάλου φορτίου υδρογονανθράκων στο δυστύχημα που προκάλεσε έκρηξη, πυρκαγιά και τον θάνατο πολλών από όσα άτομα επιβίωσαν από τη μετωπική σύγκρουση.

Σύμφωνα με τα στοιχεία, ο χρόνος εξάπλωσης της πυρκαγιάς δεν τεκμαίρεται ότι οφείλεται σε εύφλεκτη ύλη που μπορεί να βρισκόταν στο υλικό κατασκευής των αμαξοστοιχιών. Συγκεκριμένα, η κλήση διάρκειας περίπου τριών λεπτών, την οποία έχει απομαγνητοφώνηση στο Εθνικό Συντονιστικό Κέντρο για τη Διαχείριση Κρίσεων, αναφέρει ότι τα θύματα στερήθηκαν οξυγόνο που κατανάλωνε μία ταχέως αναπτυσσόμενη πυρκαγιά. Το συγκεκριμένο περιστατικό σε συνδυασμό με τη διαπιστωμένη τήξη του αλουμινίου σε ανοικτό αέρα, μαρτυρά κάμψη που μπορεί να προέλθει μόνο από υδρογονάνθρακες.

Οι εν λόγω πληροφορίες και η ιατροδικαστική εξέταση που αποκλείει άλλη αιτία θανάτου για ορισμένους επιβάτες, πέραν της απανθράκωσης, επιβεβαιώνουν την έκθεση του ειδικού πραγματογνώμονα σε θέματα πυρκαγιών και πρώην Αξιωματικού του Πυροσβεστικού Σώματος κ. Βασίλη Κοκοτσάκη, που μιλάει για παρουσία επικίνδυνων εκρηκτικών υλικών, όπως βενζόλιο και ξυλόλιο, πέραν του ελαίου σιλικόνης που εμπεριέχεται στο επίσημο πόρισμα των αρχών και σύμφωνα με άλλες έρευνες δεν μπορεί να πρόκαλεσε έκρηξη τέτοιου μεγέθους.

Ρωτάμε, κύριε Υπουργέ, πώς αξιοποίησαν οι δημόσιες αρχές που διερευνούν το δυστύχημα τα ηχητικά δεδομένα που συμπεριλαμβάνονται στις απομαγνητοφωνήσεις του ΕΣΚΕΔΙΚ και γιατί αποκλείστηκε η παρουσία εύφλεκτων υλικών, πέραν των ευρισκόμενων στα κατασκευαστικά υλικά της αμαξοστοιχίας, τα οποία ενδέχεται να προκάλεσαν την έκρηξη στο δυστύχημα των Τεμπών;

Επίσης, σας ρωτάμε και σας ρωτά η ελληνική κοινωνία, ποιο ήταν το πραγματικό φορτίο χημικών της εμπορικής αμαξοστοιχίας 63503 και ποιος ο εντολέας ιδιοκτήτης του φορτίου της μοιραίας αμαξοστοιχίας;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υφυπουργέ, έχετε τον λόγο.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Κύριε Καραμέρο, πραγματικά, για να πω την αλήθεια, ήμουν σε μια εκπομπή την ώρα που παρουσιάστηκε αυτό το δημοσίευμα της εφημερίδας και μάλιστα, είχαμε σχολιάσει αυτό το δημοσίευμα, καθώς η ίδια εφημερίδα αναγνώριζε ότι οι συνομιλίες αυτές εμπεριέχονταν στη δικογραφία και είναι υλικό της στην ανάκριση που γίνεται αυτή τη στιγμή, που συνεχίζεται, καθώς είναι σε εξέλιξη η δικαστική διαδικασία και η διερεύνηση αυτού του τραγικού δυστυχήματος.

Η Κυβέρνηση, λοιπόν, αντιμετωπίζει αυτό το τραγικό δυστύχημα με απόλυτη σοβαρότητα και δέσμευση για πλήρη διαφάνεια και λογοδοσία. Τα ηχητικά αυτά δεδομένα είναι, λοιπόν, μέσα στη δικογραφία και στην εν εξελίξει έρευνα, υπό τον αρμόδιο εισαγγελέα και τους ειδικούς ανακριτές.

Στο πρώτο ερώτημά σας, λοιπόν, πώς αξιοποιούν τα ηχητικά δεδομένα οι δημόσιες αρχές, δηλαδή οι δικαστικές αρχές, το έχουν συμπεριλάβει και εκτιμώ και νομίζω ότι όλοι πιστεύουμε ότι θα αξιολογήσουν αυτά τα δεδομένα, τα οποία έχουν στη διάθεσή τους.

Ως προς αυτό που λέτε γιατί αποκλείστηκε η παρουσία εύφλεκτων υλικών πέραν των κατασκευαστικών, ουδείς το έχει αποκλείσει. Ίσα-ίσα και ο Κυβερνητικός Εκπρόσωπος, αλλά και όλοι οι παράγοντες και η Κυβέρνηση έχει πει ότι κάθε διαθέσιμο στοιχείο το οποίο έρχεται εις γνώσιν θα λαμβάνεται υπ’ όψιν και θα συνεισφέρει κάθε στοιχείο στη διατύπωση της τελικής αλήθειας, την οποία όλοι αναζητούμε, η ελληνική κοινωνία, η Κυβέρνηση, τα κόμματα. Όλοι πιστεύουμε ότι πρέπει και θέλουμε να λάμψει πλήρως η αλήθεια για τη μνήμη αυτών των αδικοχαμένων συνανθρώπων μας, αλλά και για να μην έχουμε ξανά τέτοια τραγικά δυστυχήματα.

Η δική μας ευθύνη, ως Κυβέρνηση, είναι η ευθύνη τού να μην έχουμε ξανά τέτοια τραγικά δυστυχήματα. Και τα πορίσματα των ερευνών αυτών είμαι σίγουρος ότι θα βοηθήσουν απόλυτα σε αυτή την κατεύθυνση.

Στο δεύτερο ερώτημα, ποιο ήταν το πραγματικό φορτίο της εμπορικής αμαξοστοιχίας και ο εντολέας ιδιοκτήτης, η 63503 εμπορική αμαξοστοιχία μετέφερε φορτία που καταγράφηκαν και ελέγχθηκαν σύμφωνα με τους εθνικούς και διεθνείς κανονισμούς για τη σιδηροδρομική μεταφορά. Το καταγεγραμμένο φορτίο περιλαμβάνει προϊόντα, όπως παρασκευάσματα διατροφής, μπίρες και σύρματα από σίδηρο. Οι δηλωθέντες πελάτες και οι διαμεταφορείς συνεργάστηκαν πλήρως με τις αρμόδιες αρχές, ενώ δεν έχει διαπιστωθεί απόκρυψη ή παραποίηση των δηλωθέντων στοιχείων. Δηλαδή, είναι καταγεγραμμένα ποια είναι τα στοιχεία του φορτίου και βέβαια, είναι καταγεγραμμένοι και ποιο είναι οι εντολείς ιδιοκτήτες αυτών των φορτίων. Είναι όλα καταγραμμένα στη διαδικασία και νομίζω ότι ουδείς μπορεί να κρυφτεί.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ, κύριε Υπουργέ, για τον χρόνο.

Κύριε συνάδελφε, έχετε τον λόγο.

**ΓΕΩΡΓΙΟΣ ΚΑΡΑΜΕΡΟΣ:** Θα είμαι σύντομος, κύριε Πρόεδρε.

Κύριε Υπουργέ, είναι καταγεγραμμένο -και δεν το λέω με καμμία διάθεση, το θέμα είναι πολύ σοβαρό- ότι οι μπίρες έκαψαν τους ανθρώπους που δεν σκοτώθηκαν από τη σύγκρουση; Διότι αυτά λένε οι εκθέσεις των πραγματογνωμόνων.

Είπατε ότι δεν έχει διαπιστωθεί απόκρυψη υλικών. Μα, εδώ είναι ξεκάθαρο το ερώτημα και από τις δικαστικές αρχές. Το βίντεο -αφήστε τα ηχητικά- δείχνει το τι συνέβη εκείνο το βράδυ. Για ποιον λόγο το βίντεο τη στιγμή της φόρτωσης της αμαξοστοιχίας 63503, ένα βίντεο που θα μπορούσε να ρίξει φως στο ακριβές φορτίο της εμπορικής αμαξοστοιχίας, δεν παραδόθηκε ποτέ στις δικαστικές αρχές από την εταιρεία που διαχειρίζεται τις κάμερες;

Εδώ, λοιπόν, από διάφορες πλευρές υπάρχει προσπάθεια απόκρυψης του πραγματικού φορτίου της αμαξοστοιχίας και όχι τι μπορεί να γράφει ένα χαρτί. Και όταν οι δικαστικές αρχές ζήτησαν το βιντεοληπτικό υλικό από την εταιρεία που διαχειρίζεται τις κάμερες και δείχνει σε εικοσιτετράωρη βάση, εκτιμώ, τι ακριβώς συμβαίνει στον σταθμό μεταφόρτωσης, το υλικό αυτό εξαφανίστηκε, δεν πήγε ποτέ στις δικαστικές αρχές. Και μη μου πείτε ότι αυτό είναι θέμα της δικαιοσύνης!

Οι υπηρεσίες του δημοσίου, αρμοδιότητας του δικού σας Υπουργείου, δεν παρέδωσαν ένα κρίσιμο βίντεο. Και το ερώτημα είναι: Πού εξαφανίστηκε και ποιος έχει την ευθύνη που εξαφανίστηκε το συγκεκριμένο βίντεο, που θα μας έδειχνε ποιο είναι το πραγματικό φορτίο που μετέφερε η μοιραία αμαξοστοιχία 63503, η μετωπική σύγκρουση της οποίας με την επιβατική αμαξοστοιχία προκάλεσε τον θάνατο σε πρώτη φάση κάποιων ανθρώπων και συνολικά, με την έκρηξη και την πυρκαγιά, τον θάνατο πενήντα επτά, ως επί το πλείστον, νέων ανθρώπων;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Σας ανέφερα, κύριε συνάδελφε, τα στοιχεία τα οποία κατεγράφησαν στην πρώτη φάση των ερευνών.

Είναι φανερό ότι έρχονται και καινούργια στοιχεία και καινούργια δεδομένα τα οποία δεδομένα θα διερευνηθούν. Αποφάσισαν να επανεξετάσουν το ενδεχόμενο ύπαρξης εύφλεκτων ή χημικών υλικών του φορτίου του τρένου οι ανακριτές και η έρευνα ενισχύθηκε με τη δέσμευση για εξειδικευμένες αναλύσεις σε εργαστήρια του εξωτερικού, όπως στον Καναδά, για να εξακριβωθούν τα αίτια της κρίσης με μεγαλύτερη ακρίβεια.

Αυτό σημαίνει, λοιπόν, ότι δεν είναι στατική η έρευνα. Το θέμα ξέρετε ποιο είναι; Αν υπάρχει η διάθεση να βρούμε την αλήθεια και να δούμε τι έγινε πραγματικά. Αυτή τη στιγμή, η διαβεβαίωση από τη μεριά της Κυβέρνησης είναι ότι έχουμε απόλυτη τέτοια διάθεση να βρεθεί η αλήθεια και οι υπεύθυνοι, όπου και αν βρίσκονται, να τιμωρηθούν, εφόσον υπάρξουν και στοιχειοθετηθούν οι ευθύνες τους. Τα στοιχεία προχωρούν. Ό,τι υπάρχει στη διάθεση της δικαιοσύνης δεν μπορεί να κρυφτεί. Υπάρχουν οι συνήγοροι, οι οποίοι ελέγχουν τα πράγματα. Η ποινική δικονομία είναι πολύ συγκεκριμένη και δίνει τις δυνατότητες και τα όπλα σε όλες τις πλευρές να κινηθούν. Δεν είναι τα ζητήματα τυφλά ούτε είναι ζητήματα που λειτουργούν αυθαίρετα. Υπάρχει η ποινική δικονομία, διαμορφώνει το πλαίσιο πώς θα λειτουργήσει η κάθε πλευρά.

Άρα, λοιπόν, επειδή υπάρχει τεράστιο ενδιαφέρον και πολύ καλά κάνει και η κοινή γνώμη, επειδή υπάρχει ενδιαφέρον από τα μέσα μαζικής ενημέρωσης, επειδή υπάρχει ενδιαφέρον πολιτικό -όλοι είναι πάνω από αυτή την υπόθεση- δεν υπάρχει περίπτωση, κατά την άποψή μου, να μπορέσει κανένας να κρύψει τίποτα. Απλώς, θέλει λίγη υπομονή, γιατί είναι έτσι αυτές οι δικαστικές διαδικασίες, αργόσυρτες πολλές φορές, δεν έρχονται στον χρόνο που πρέπει. Τα βλέπουμε με σειρά τέτοιων περιπτώσεων που απασχολούν την κοινή γνώμη και έρχονται στην αίθουσα του δικαστηρίου μετά από ένα και δύο και τρία χρόνια.

Θέλω να πιστεύω ότι συντόμως θα κινηθούμε, λοιπόν, στη δικαστική διερεύνηση. Εκεί όλα τα θέματα θα τεθούν και αν κάποιος προσπαθήσει να μη δώσει απαντήσεις, υπάρχει η πλευρά των συνηγόρων και των κατηγόρων οι οποίοι θέλουν να βρουν την αλήθεια και θα βρουν τον τρόπο. Είμαι σίγουρος. Τα στοιχεία, αν υπάρχουν, θα βγουν στην επιφάνεια. Κανένας δεν μπορεί να κρύψει τίποτα είπε.

Διατύπωσε η συγκεκριμένη εφημερίδα ότι αυτά τα στοιχεία τα φέραμε στην επιφάνεια, γιατί προσπαθούσαν να τα κρύψουν. Τι να κρύψουμε; Ήταν μέσα στη δικογραφία! Όμως, όπως γνωρίζετε, η δικογραφία έχει το στοιχείο της μυστικότητας και δεν μπορεί να γίνεται δημόσια συζήτηση για την ανάκριση.

Τέλος πάντων, όπως σας είπα, λίαν συντόμως θα έρθουν τα θέματα στην αίθουσα του δικαστηρίου και εκεί ουδείς θα μπορέσει να κρυφτεί.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω μια ανακοίνωση προς το Σώμα.

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Ψηφιακής Διακυβέρνησης: «Ενσωμάτωση της Οδηγίας (ΕΕ) 2022/2555 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2022, σχετικά με μέτρα για υψηλό κοινό επίπεδο κυβερνοασφάλειας σε ολόκληρη την Ένωση, την τροποποίηση του Κανονισμού (ΕΕ) 910/2014 και της Οδηγίας (ΕΕ) 2018/1972, και την κατάργηση της Οδηγίας (ΕΕ) 2016/1148 (Οδηγία NIS 2) και άλλες διατάξεις».

Συνεχίζουμε με τη συζήτηση της τέταρτης με αριθμό 192/12-11-2024 επίκαιρης ερώτησης της Βουλευτού Β2΄ Δυτικού Τομέα Αθηνών της Κ.Ο. «ΕΛΛΗΝΙΚΗ ΛΥΣΗ» κ. Μαρίας Αθανασίου προς τον Υπουργό Παιδείας, Θρησκευμάτων και Αθλητισμού, με θέμα: «Πανεπιστημιοποίηση της Ανώτατης Σχολής Παιδαγωγικής και Τεχνολογικής Εκπαίδευσης (ΑΣΠΑΙΤΕ) χωρίς συνθήκες υποβάθμισής της».

Κυρία συνάδελφε, έχετε τον λόγο για δύο λεπτά.

**ΜΑΡΙΑ ΑΘΑΝΑΣΙΟΥ:** Ευχαριστώ κύριε Πρόεδρε.

Κυρία Υπουργέ, από την ίδρυσή της το 1959, η τότε ΣΕΛΕΤΕ είχε ως σκοπό να παράγει εκπαιδευτικούς για την τεχνική εκπαίδευση.

Η Σχολή ΑΣΠΑΙΤΕ, σε δικές της εγκαταστάσεις σήμερα, λειτουργεί πενταετή τμήματα, που εντάσσονται στον τεχνολογικό τομέα της τριτοβάθμιας εκπαίδευσης, τα οποία ωστόσο, αν και πενταετή, δεν αναγνωρίζονται ως Intergrated Master, γεγονός που δημιουργεί ανισότητες στον κλάδο των εκπαιδευτικών τεχνικών ειδικοτήτων με αποκλεισμό στην πράξη των πτυχιούχων της ΑΣΠΑΙΤΕ από τους διορισμούς των εκπαιδευτικών.

Επιπρόσθετα, ακόμα και η «πανεπιστημιοποίηση» της ΑΣΠΑΙΤΕ, αν και φαίνεται θετική εξέλιξη, στην πραγματικότητα προβληματίζει, διότι προωθείται η ένταξή της στο ΕΚΠΑ ως τμήμα σχολής τετραετούς φοίτησης και όχι ως αυτόνομη σχολή πενταετούς φοίτησης, όπως λειτουργεί αυτή τη στιγμή.

Κατόπιν των ανωτέρω, ερωτάται η κυρία Υπουργός:

Γιατί η ΑΣΠΑΙΤΕ πενταετούς φοίτησης, με τέσσερα τμήματα διακριτών ειδικοτήτων, μετατρέπεται με την «πανεπιστημιοποίησή» της σε ένα τμήμα τετραετούς φοίτησης, περιορίζοντας με τον τρόπο αυτόν και τις προοπτικές διεύρυνσης των τμημάτων της, σύμφωνα με τις ανάγκες της επαγγελματικής εκπαίδευσης, για εκπαιδευτικό προσωπικό, σε σημαντικούς τομείς, για την ανάπτυξη της χώρας, όπως ο γεωτεχνικός και ο τομέας υγείας, πρόνοιας και ευεξίας; Επίσης, πώς ένα Τμήμα Εκπαιδευτικών Μηχανικών θα λειτουργεί προγράμματα σε όλη την Ελλάδα, παρέχοντας παιδαγωγική επάρκεια σε πτυχιούχους άλλων ειδικοτήτων;

Δεύτερον, πώς η τετραετής φοίτηση θα εξασφαλίζει την επάρκεια των πτυχιούχων, τόσο στην εκάστοτε τεχνολογική ειδικότητα, όσο και στην παιδαγωγική επιστήμη, έτσι ώστε να διατηρηθεί ο σχετικός λιτός χαρακτήρας των σημερινών τμημάτων της ΑΣΠΑΙΤΕ και πώς θα διασφαλιστεί με την τετραετή φοίτηση της πανεπιστημιακής σχολής της τελευταίας η ισότιμη αντιμετώπιση στους διορισμούς διδασκόντων αφ’ ενός των εκπαιδευτικών πτυχιούχων της ΑΣΠΑΙΤΕ και αφ’ ετέρου των αντίστοιχης ειδικότητας πτυχιούχων των πολυτεχνικών σχολών, των οποίων το πτυχίο αναγνωρίζεται ως Intergrated Master;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κυρία Υπουργός.

Αν μπορείτε στον χρόνο σας παρακαλώ.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε. Θα προσπαθήσω και νομίζω ότι θα το πετύχω.

Κυρία συνάδελφε, η ΑΣΠΑΙΤΕ, η Ανώτατη Σχολή Παιδαγωγικής και Τεχνολογικής Εκπαίδευσης, είναι νομικό πρόσωπο δημοσίου δικαίου και είναι πλήρως αυτοδιοικούμενο.

Ιδρύθηκε το 2002 με τον ν.3027 και στεγάζεται σε κτηριακές εγκαταστάσεις στο Μαρούσι. Έχει, δε, τα εξής τμήματα: Tο Τμήμα Εκπαιδευτικών Ηλεκτρολόγων Μηχανικών και Εκπαιδευτικών Ηλεκτρονικών Μηχανικών, με τις αντίστοιχες εισαγωγικές κατευθύνσεις, το Τμήμα Εκπαιδευτικών Μηχανολόγων Μηχανικών και το Τμήμα Εκπαιδευτικών Πολιτικών Μηχανικών. Συμπληρώνονται, δε, και από το Παιδαγωγικό Τμήμα. Έχει παραπρογράμματα που λειτουργούν και σε έντεκα άλλες πόλεις -Θεσσαλονίκη, Πάτρα, Γιάννενα, Ηράκλειο, Βόλο, Σάπες, Ρόδο, Μυτιλήνη, Κοζάνη, Λειβαδιά και Άργος- και παρέχει το πτυχίο που χορηγούν τα τμήματα της ΑΣΠΑΙΤΕ, σύμφωνα με τον ν.3027/2002 και παιδαγωγική επάρκεια και επαγγελματικά δικαιώματα, οπότε και διδάσκουν και δουλεύουν και ο βαθμός είναι ενιαίος.

Χορηγείται το πτυχίο αυτό μετά από σπουδές δέκα ακαδημαϊκών εξαμήνων. Σε αυτά τα εξάμηνα περιλαμβάνεται και το εξάμηνο της εκπόνησης της πτυχιακής εργασίας και της εκτέλεσης της πρακτικής άσκησης. Με τον ν.4957/22 εντάσσεται πλέον στα ανώτατα εκπαιδευτικά ιδρύματα.

Αυτή τη χρονική στιγμή -για να απαντήσω στα ερωτήματα, τα οποία μου θέτετε- οι διοικήσεις της ΑΣΠΑΙΤΕ και του ΕΚΠΑ είναι σε μια αγαστή συνεργασία για να βρεθεί η βέλτιστη λύση για την ένταξη της ΑΣΠΑΙΤΕ στο ΕΚΠΑ και το μεγαλύτερο δυνατό όφελος και για τα δύο ιδρύματα.

Αυτό έχει ως στόχο να υπάρχει ποιοτική ολοκληρωμένη εκπαίδευση, όπως επιτάσσει η επιστήμη, η τεχνολογία και οι διεθνείς επιστημονικές πρακτικές.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πάρα πολύ καλά! Ευχαριστούμε.

Κυρία Αθανασίου, έχετε τον λόγο.

**ΜΑΡΙΑ ΑΘΑΝΑΣΙΟΥ:** Κυρία Υπουργέ, σύμφωνα με το δελτίο Τύπου της Ένωσης Τεχνολόγων Εκπαιδευτικών, η Ανώτατη Σχολή Παιδαγωγικής και Τεχνολογικής Εκπαίδευσης ΑΣΠΑΙΤΕ, συνεχίζει να λειτουργεί ως το μοναδικό ΤΕΙ της χώρας μας και, μάλιστα, με πενταετές πρόγραμμα σπουδών.

Η Κυβέρνηση της Νέας Δημοκρατίας, από το 2019 έως σήμερα, αρκέστηκε στον διορισμό διοικούσας επιτροπής της αρεσκείας της και αρνήθηκε την ένταξη της ΑΣΠΑΙΤΕ στο ΕΚΠΑ ως αυτόνομη Παιδαγωγική Σχολή Εκπαιδευτικών, απαξιώνοντάς την.

Η σχολή απαξιώνεται έτι περαιτέρω στις προκηρύξεις διορισμών του ΑΣΕΠ, όταν καταδικάζονται οι πτυχιούχοι ΑΣΠΑΙΤΕ στην πράξη να μην ασκούν το λειτούργημα του εκπαιδευτικού τεχνικής εκπαίδευσης, για το οποίο σπούδασαν πέντε ολόκληρα χρόνια. Με τον τρόπο αυτόν, παραπλανώνται οι μαθητές, που επιλέγουν την ΑΣΠΑΙΤΕ στο μηχανογραφικό, προσδοκώντας σε αυτούς τους δύσκολους καιρούς την επαγγελματική τους αποκατάσταση.

Την ίδια στιγμή, όμως, το Υπουργείο σας ιδρύει νέες σχολές σε πανεπιστήμια, εξομοιώνει τμήματά του με αντίστοιχα πολυτεχνικών σχολών, νομιμοποιεί τη λειτουργία κολλεγίων και ιδιωτικών πανεπιστημίων.

Να σημειωθεί, επίσης, ότι στις βιομηχανικά ανεπτυγμένες χώρες, όπως Γαλλία, Γερμανία, Αγγλία, ΗΠΑ η κατάρτιση των εκπαιδευτικών της επαγγελματικής και τεχνικής εκπαίδευσης γίνεται σε σχολές ανώτατου επιπέδου.

Η μετατροπή της από μια σχολή με τέσσερα πενταετή τμήματα διακριτών ειδικοτήτων, σε ένα τμήμα τετραετές ενταγμένο σε σχολή του ΕΚΠΑ, θέτει εν αμφιβόλω, όχι μόνο την ελκυστικότητα και τη βιωσιμότητά της, αλλά και την ίδια της την ταυτότητα.

Επαναλαμβάνουμε ότι από την ίδρυσή της προοριζόταν να δημιουργήσει τους κατ’ εξοχήν εκπαιδευτικούς τεχνικής και επαγγελματικής εκπαίδευσης, τους πλέον καταρτισμένους. Με τη ραγδαία εξέλιξη κάθε τομέα της σύγχρονης ζωής τα τέσσερα έτη σπουδών που προτείνονται στη νέα μορφή της ως τμήμα του ΕΚΠΑ δεν μπορούν να διασφαλίσουν την επάρκεια των πτυχιούχων σε ειδικότητα και παιδαγωγική επιστήμη οπότε αμφισβητείται ο διττός της χαρακτήρας.

Στο ΕΚΠΑ αλλά και στα υπόλοιπα πανεπιστημιακά τμήματα της χώρας που έχουν ως βασική αποστολή τους την παραγωγή εκπαιδευτικών, οι απόφοιτοι ενός τμήματος εντάσσονται σε συγκεκριμένο και μοναδικό κλάδο εκπαιδευτικού προσωπικού. Στο ΕΚΠΑ λειτουργεί άλλωστε η μονοτμηματική Σχολή Επιστήμης Φυσικής Αγωγής και Αθλητισμού που οι απόφοιτοί του εντάσσονται όλοι στον κλάδο ΠΕ11.

Σε τι ακριβώς διαφοροποιείται η περίπτωση της ΑΣΠΑΙΤΕ που ενώ τώρα είναι αυτόνομη σχολή, με τις δικές της εγκαταστάσεις, μετατρέπεται σε τμήμα, αντί της ορθολογικής λύσης της ένταξη της ΑΣΠΑΙΤΕ ως μιας νέας σχολής του ΕΚΠΑ με αποστολή την παραγωγή εκπαιδευτικών για τους πολυάριθμους κλάδους της επαγγελματικής εκπαίδευσης μέσω της σταδιακής ίδρυσης αντίστοιχων τμημάτων σε τομείς εξόχως σημαντικούς για την ανάπτυξη της χώρας.

Ακολούθως, σχετικά με την απορρόφηση των πτυχιούχων ΑΣΠΑΙΤΕ στην τεχνική εκπαίδευση να τονίσουμε ότι παραδόξως η επιτυχής ολοκλήρωση του πενταετούς προγράμματος σπουδών πρώτου κύκλου δεν οδηγεί, όπως θα περίμενε κανείς σύμφωνα με το άρθρο 78 ν.4957/2022, στην απονομή ενιαίου και αδιάσπαστου τίτλου σπουδών μεταπτυχιακού επιπέδου, Intergrated Master, στην ειδικότητα του τμήματος. Αυτό το γεγονός προάγει άνιση μεταχείριση των πτυχιούχων της ΑΣΠΑΙΤΕ σε σχέση με όλους τους πτυχιούχους όλων των άλλων τμημάτων μηχανικών της χώρας, οι οποίοι -έχοντας αναγνωρισμένο το Intergrated Master- εντάσσονται σε ίδιους κύκλους εκπαιδευτικού προσωπικού.

Τέλος, η εισαγωγή, λοιπόν, των φοιτητών στα τεχνολογικά τμήματα της ΑΣΠΑΙΤΕ γίνεται με την ισχύουσα διαδικασία εισαγωγής φοιτητών στις σχολές της τριτοβάθμιας εκπαίδευσης. Το πτυχίο που χορηγούν τα τεχνολογικά τμήματα της ΑΣΠΑΙΤΕ παρέχει δικαίωμα διδασκαλίας στην ειδικότητα στη δευτεροβάθμια εκπαίδευση, ενώ αποτελεί και πτυχίο επαγγελματικής ειδικότητας, το οποίο ως προς τα επαγγελματικά δικαιώματα είναι ισότιμο και αντίστοιχο με αυτό των ΤΕΙ.

Ολοκληρώνω, κύριε Πρόεδρε.

Το πτυχίο φέρει και τους δύο τίτλους, αυτόν του εκπαιδευτικού και αυτό της επαγγελματικής ειδικότητας, χορηγείται μετά από σπουδές δέκα ακαδημαϊκών εξαμήνων, στα οποία περιλαμβάνεται το εξάμηνο εκπόνησης πτυχιακής εργασίας και εκτέλεση πρακτικής άσκησης στην ειδικότητα.

Συμπερασματικά, μήπως εν τέλει εξυπηρετεί στον πραγματικό σκοπό ίδρυσης της Ανώτατης Σχολής Παιδαγωγικής και Τεχνολογικής Εκπαίδευσης ΑΣΠΑΙΤΕ και τον διττό της χαρακτήρα, αλλά είναι και δικαιότερο για τους σπουδαστές η ένταξή της στο ΕΚΠΑ με την υφιστάμενή της μορφή τελικά, δηλαδή ως αυτόνομης σχολής πενταετούς φοίτησης;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει η κυρία Υπουργός.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Και στην πρωτολογία μου σας είπα πως δεν υπάρχει κάτι ανακοινώσιμο. Ακούω με πολύ ενδιαφέρον και προσοχή αυτά που μεταφέρετε εδώ. Προφανώς είναι ανησυχίες είτε αποφοίτων, είτε σπουδαστών. Ισχύει και εξακολουθεί να ισχύει ο διττός χαρακτήρας του πτυχίου, δηλαδή δίνει και παιδαγωγική επάρκεια και επαγγελματικά δικαιώματα. Ίσχυε ήδη από το 1985 με το ν.1566, επικαιροποιήθηκαν αυτά και βελτιώθηκαν. Τώρα, οι απόφοιτοι της ΑΣΠΑΙΤΕ εντάσσονται στους εκπαιδευτικούς κλάδους ΠΕ81 Πολιτικών Μηχανικών-Αρχιτεκτόνων, ΠΕ82 Μηχανολόγων, ΠΕ83 Ηλεκτρολόγων, ΠΕ84 Ηλεκτρονικών προτάσσοντας τους αξιολογικούς πίνακες κατάταξης τόσο αυτούς της γενικής εκπαίδευσης, όσο και της ειδικής αγωγής και εκπαίδευσης ακριβώς λόγω του ότι είναι εξ ορισμού κάτοχοι παιδαγωγικής και διδακτικής επάρκειας. Είναι οι αξιολογικοί πίνακες από τους οποίους, κατά φθίνουσα σειρά, γίνονται οι διορισμοί και οι προσλήψεις.

Σας είπα λοιπόν τι ίσχυε, τι εξακολουθεί να ισχύει και θα επαναλάβω ότι η διοίκηση της ΑΣΠΑΙΤΕ και το ΕΚΠΑ είναι σε αγαστή συνεργασία για να συμπεριληφθεί στο Πανεπιστήμιο.

Αυτή τη στιγμή που μιλάμε η διοίκηση της ΑΣΠΑΙΤΕ δεν έχει καταθέσει καμμία συγκεκριμένη πρόταση. Σε κάθε περίπτωση, όταν ολοκληρωθούν οι μεταξύ τους συνομιλίες θα υποβληθούν, θα αξιολογηθούν, θα κριθούν και θα οριστικοποιηθεί το τυχόν αποτέλεσμα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε και παρακαλώ στον ίδιο χρόνο να ολοκληρωθούν και οι υπόλοιπες ερωτήσεις.

Η επόμενη ερώτηση είναι η έβδομη, με αριθμό 215/18-11-2024, επίκαιρη ερώτηση δεύτερου κύκλου του Βουλευτή Κιλκίς της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Στέφανου Παραστατίδη προς τον Υπουργό Παιδείας, Θρησκευμάτων και Αθλητισμούμε θέμα: «Παρατάσεις, καθυστερήσεις, παλινωδίες σχετικά με τη διαδικασία συγγραφής, αξιολόγησης και εισαγωγής του πολλαπλού βιβλίου στα σχολεία της χώρας».

Κύριε συνάδελφε, έχετε τον λόγο.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Κύριε Πρόεδρε, κυρία Υπουργέ, παρατάσεις, καθυστερήσεις και παλινωδίες σχετικά με τη διαδικασία συγγραφής, αξιολόγησης και εισαγωγής του πολλαπλού βιβλίου με φέρνουν ξανά εδώ, μετά από τον Νοέμβριο του 2023 και τον Ιούλιο του 2024, να επαναλαμβάνω τα προβλήματα, τα οποία υπάρχουν για το πολλαπλό βιβλίο και τα οποία, όπως φαίνεται, επιτείνονται με νέα ζητήματα.

Ειδικότερα, τα εξήντα από τα τριακόσια σχολικά βιβλία που κατατέθηκαν από εκδότες και ομάδες συγγραφέων προς έγκριση στο ΙΕΠ, δεν συμφωνούν με τις προδιαγραφές της προκήρυξης. Η εκ των υστέρων διαπίστωση αυτή από τη μεριά του ΙΕΠ δημιουργεί εύλογα ερωτήματα για την παραλαβή και ανάθεση ελλιπών διδακτικών πακέτων καθώς και για την αναστολή των συμβάσεων των εκπαιδευτικών που εργάστηκαν για την αξιολόγηση των συγκεκριμένων διδακτικών πακέτων. Δεν έχει κατατεθεί καμμία πρόταση για δεκαεπτά διδακτικά βιβλία και μία μόνο για είκοσι πέντε διδακτικά βιβλία, πράγμα που θα οδηγήσει σε νέα προκήρυξη και πιθανόν σε ακόμη μία νέα παράταση.

Επίσης, σύμφωνα με ανακοίνωση μεγάλου φροντιστηριακού ομίλου, που είναι μάλιστα καταχωρημένη στην ιστοσελίδα του αλλά και με σχετική δημοσίευση του ΣΕΒ και δημοσιεύσεις στον ηλεκτρονικό Τύπο, ο όμιλος έχει υποβάλει στο Ινστιτούτο Εκπαιδευτικής Πολιτικής προτάσεις για εβδομήντα δύο διδακτικά πακέτα για το δημοτικό, το γυμνάσιο και το λύκειο. Στο ρεπορτάζ αναφέρεται ότι από τα συνολικά εκατόν ενενήντα δύο νέα σχολικά βιβλία νηπιαγωγείου, δημοτικού, γυμνασίου και Α΄ λυκείου, που εγκρίθηκαν αρχικά και είναι υπό αξιολόγηση του περιεχομένου τους από το ΙΕΠ, τα σαράντα τέσσερα είναι των εκδόσεων γνωστής αλυσίδας φροντιστηρίων.

Κατόπιν τούτου, ερωτάται το αρμόδιο Υπουργείο, πρώτον, αν υπάρχει ακριβές χρονοδιάγραμμα και ποιο είναι αυτό για το πολλαπλό βιβλίο, για την υλοποίηση αυτής της μεταρρύθμισης και δεύτερον, αν ισχύουν τα δημοσιεύματα του Τύπου σύμφωνα με τα οποία το ένα στα τέσσερα νέα σχολικά βιβλία είναι εκδόσεων γνωστής αλυσίδας φροντιστηρίων. Τι μέτρα προτίθεται να λάβει, για το σοβαρό θέμα ανταγωνισμού που προκύπτει, καθώς στα νέα βιβλία -αν και όταν εκδοθούν- θα υπάρχει το όνομα του ομίλου, οπότε προκύπτει θέμα προβολής και διαφήμισης, τη στιγμή που βρίσκονται σε ισχύ οι αντίστοιχες εγκύκλιοι, σύμφωνα με τις οποίες σε καμμία περίπτωση η παρουσίαση και η προβολή των εκδόσεων στα σχολεία δεν πρέπει να μετατραπεί σε αφορμή και αιτία πώλησης των αντίστοιχων μορφωτικών αγαθών -βιβλίων και ψηφιακών δίσκων- εντός του σχολείου, γιατί, ακριβώς, ο χώρος του σχολείου δεν είναι και δεν πρέπει να γίνεται χώρος εμπορικής δραστηριότητας.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε πάρα πολύ για τη συνέπεια στον χρόνο.

Ορίστε, κυρία Υπουργέ, έχετε τον λόγο.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Όπως ξέρουμε, κύριε συνάδελφε, πράγματι είναι η τρίτη φορά που ρωτάτε γι’ αυτό το θέμα. Ήταν μία γραπτή ερώτηση, μια άλλη επίκαιρη και τώρα είναι η δεύτερη επίκαιρη που καταθέτετε. Είχαμε, ήδη από την προηγούμενη τετραετία, εκατόν εξήντα έξι νέα προγράμματα σπουδών πρωτοβάθμιας και δευτεροβάθμιας, τα οποία συμπληρώνονται με το πολλαπλό βιβλίο, γιατί αυτό είναι για εμάς μια κομβική μεταρρύθμιση.

Τον Απρίλιο του 2023 εκδόθηκε η πρόσκληση εκδήλωσης ενδιαφέροντος για να υποβληθούν αιτήσεις συμμετοχής στις διαδικασίες του πολλαπλού βιβλίου. Ανταποκρινόμενα στην πρόσκληση αυτή εβδομήντα τρία συγγραφικά σχήματα κατέθεσαν εξακόσιες τριάντα έξι αιτήσεις. Εξεδήλωσαν ενδιαφέρον τα συγγραφικά σχήματα για να συγγράψουν διδακτικά πακέτα, δηλαδή βιβλία μαθητή, τετράδιο εργασιών, βιβλίο αναφοράς, τόσο της πρωτοβάθμιας όσο και της δευτεροβάθμιας εκπαίδευσης. Σημειώνω ότι βάσει της πρόσκλησης ενδιαφέροντος τα συγγραφικά σχήματα μπορούσαν να είναι φυσικά πρόσωπα, νομικά πρόσωπα ή ενώσεις φυσικών προσώπων.

Θα δώσω και ορισμένα ενδιαφέροντα αριθμητικά στοιχεία με βάση την ενημέρωση που έχω από το ΙΕΠ. Από τις εξακόσιες τριάντα έξι αιτήσεις συμμετοχής, εγκρίθηκαν καταρχάς οι πεντακόσιες ενενήντα. Αυτές οι πεντακόσιες πενήντα αιτήσεις συμμετοχής έγιναν από εξήντα συγγραφικά σχήματα, στα οποία εμπλέκονται πάνω από χίλιοι συγγραφείς. Από τις πεντακόσιες ενενήντα κατ’ αρχάς εγκεκριμένες αιτήσεις, οι τετρακόσιες τριάντα εννέα αφορούν στα βιβλία πρωτοβάθμιας εκπαίδευσης, γυμνασίου και Α΄ λυκείου. Τα διδακτικά πακέτα που τελικώς, όμως, που υποβλήθηκαν για την πρωτοβάθμια, το γυμνάσιο και την Α΄ λυκείου, ήταν διακόσια εξήντα ένα. Αυτή είναι η ενημέρωση που έχω από το ΙΕΠ και είναι σημερινή.

Τα συγγραφικά σχήματα, λοιπόν, ετοίμασαν τα διδακτικά πακέτα για τις βαθμίδες αυτές που ανέφερα. Τα ανάρτησαν στο σύστημα υποβολής βιβλίων για να αξιολογηθούν στη συνέχεια. Παρενθετικά πρέπει να πούμε ότι την ευθύνη της ανάπτυξης, της διαχείρισης, της λειτουργίας και της τεχνικής υποστήριξης του συστήματος υποβολής βιβλίων την έχει το ΙΤΥΕ «Διόφαντος».

Για τις υπόλοιπες τάξεις, επειδή και το χρονοδιάγραμμα είναι διαφορετικό, δηλαδή για τη Β΄ και τη Γ΄ λυκείου, τα συγγραφικά πακέτα θα υποβληθούν σε μεταγενέστερο χρόνο.

Υποβλήθηκαν, λοιπόν, τα διακόσια εξήντα εννέα τακτικά πακέτα και ξεκίνησε η αξιολόγησή τους. Η αξιολόγηση γίνεται από επιστημονικές επιτροπές των οποίων αναγνωστικό αντικείμενο έχει συγκροτήσει το ΙΕΠ μετά από την έκδοση σχετικής πρόσκλησης. Ούτε το ΙΕΠ επεμβαίνει και πολύ περισσότερο το Υπουργείο Παιδείας.

Αυτή τη στιγμή η διαδικασία είναι σε εξέλιξη. Όταν ολοκληρωθούν, όσα πακέτα διδακτικά αξιολογηθούν θετικά, θα ενταχθούν στο μητρώο διδακτικών βιβλίων, στην ψηφιακή βιβλιοθήκη διδακτικών βιβλίων από τις αρμόδιες επιστημονικές επιτροπές και από κανέναν άλλον.

Θα γίνουν καινούργιες διαδικασίες, όμως, πρόσκλησης για την συγγραφή διδακτικών πακέτων για τα δεκαεπτά πακέτα, τα οποία δεν κατατέθηκε πρόταση –το αναφέρετε και εσείς-, για τα είκοσι πέντε διδακτικά πακέτα που κατατέθηκε μόνο μία πρόταση και για όσα γνωστικά αντικείμενα έχουν κατατεθεί διδακτικά πακέτα, αλλά τυχόν δεν θα αξιολογηθούν θετικά και ή δεν θα υπάρχει κανένα πακέτο για τα γνωστικά αυτά αντικείμενα ή υπάρχει μόνον ένα.

Λέτε στην ερώτησή σας, το λέτε και στην επικεφαλίδα και το λέτε και με κάθε ευκαιρία ότι δόθηκαν παρατάσεις, γιατί υπάρχει προχειρότητα και κακός σχεδιασμός. Υπεβλήθησαν, κύριε συνάδελφε, στο ΙΕΠ αιτήματα παράτασης για λόγους που κάποιες φορές ήταν και λόγοι ανωτέρας βίας, για να υπάρχει πληρότητα και επάρκεια στα παραδοτέα. Και ξέρετε τι ενδιαφέρει το Υπουργείο; Εγώ πραγματικά σας ακούω με ενδιαφέρον και ξέρω και ότι γνήσια σας απασχολεί το θέμα αυτό. Δεν είναι, όμως, μόνο ο χρόνος της παράδοσης που είναι πολύ σημαντικός. Είναι και η ποιότητα είναι και το σύνολο όλων των παραδοτέων που πρέπει να ανταποκρίνονται στις σύγχρονες παιδαγωγικές ανάγκες. Δηλαδή, ενδιαφερόμαστε για την ταχύτητα, αλλά δεν την προτάσσουμε σε βάρος της ποιότητας, γιατί πρώτος εσείς θα έρθετε μετά να διαπιστώσετε ότι υπάρχει έκπτωση και θα μας ελέγξετε και θα έχετε κάθε δίκιο.

Το πολλαπλό βιβλίο είναι, λοιπόν, μία διαδικασία σύνθετη, πολυπαραγωγική. Το ΙΕΠ και το «Διόφαντος» εμπιστευόμαστε απολύτως τους εποπτευόμενους φορείς. Και ενδεχομένως αύριο, αλλιώς σίγουρα μέσα στην εβδομάδα, θα έρθουν και άλλες διατάξεις που έχει ετοιμάσει το Υπουργείο μας, ώστε να διευκολυνθεί και να γίνει ακόμη καλύτερη η διαδικασία υποβολής αιτήσεων συμμετοχής για το πολλαπλό βιβλίο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Ούτε εγώ αμφισβητώ την πρόθεσή σας, κυρία Υπουργέ, προφανώς. Είπαμε για την ολοκλήρωση αυτής της μεταρρύθμισης, αλλά δεν είναι θέμα καλής πρόθεσης, είναι θέμα υλοποίησης. Και είναι προφανές ότι έχουμε καθυστερήσει πάρα πολύ.

Λέω, λοιπόν, ότι και οι πολίτες ακόμη, πέρα από εμάς, θέλουν να γνωρίζουν πότε θα υλοποιηθεί η μεταρρύθμιση. Το καταλαβαίνω και, βεβαίως, θα πρέπει να δούμε και την ποιότητα. Δεν είναι θέμα ταχύτητας και μόνο. Αλλά όταν ξεκινά μια τέτοια διαδικασία, πρέπει να έχει αρχή, μέση και τέλος, χρονικά να γνωρίζουμε ποιο έτος, γιατί. Από κει και πέρα, αν πέσετε έξω για τον χ ή ψ λόγο, να το δούμε. Εδώ, όμως, δεν γνωρίζουμε πότε θα τελειώσει και αν θα τελειώσει. Αυτός είναι ο προβληματισμός πια και έχουμε φτάσει το 2024.

Τώρα, σας έκαναν μία αναφορά για γνωστό φροντιστηριακό όμιλο, ο οποίος μπήκε σε μια διαδικασία. Το λέω, γιατί προφανώς θα το πείτε στη δευτερολογία σας, αλλά θέλω να πω ότι εμείς δεν θέλουμε να κάνουμε ούτε τους ντετέκτιβ ούτε σε κυνήγι μαγισσών επιδιδόμαστε -είναι προφανές αυτό-, ούτε καχύποπτοι είμαστε, για να το ξεκαθαρίσουμε. Δεν προδικάσαμε ούτε προδικάζουμε την εξέλιξη της διαδικασίας και τη δεσπόζουσα θέση φροντιστηριακού ομίλου στη συγγραφή και έκδοση βιβλίων.

Είναι, όμως, ο ίδιος ο φροντιστηριακός όμιλος, ο οποίος ισχυρίζεται σε ανακοινώσεις του ότι καταλαμβάνει πλέον έναν κραταιό ρόλο στον χώρο της παιδείας, διαφημίζοντας με μεγάλα γράμματα τόσο τη συγγραφή των σχολικών βιβλίων, παράλληλα με την ίδρυση ενός νέου ιδιωτικού σχολείου υπό την επωνυμία του. Εμείς δεν έχουμε κανένα πρόβλημα ούτε με την επιχειρηματικότητα προφανώς ούτε με τους ιδιώτες. Το πρόβλημα είναι ότι η προκήρυξη, στη βάση της οποίας οργανώθηκε η όλη διαδικασία, δεν απέτρεψε τη δημιουργία μιας κατάστασης που οδηγεί σε νόθευση του ανταγωνισμού.

Τέλος, τα επιχειρήματα τα οποία προκύπτουν ουσιαστικά από ανακοίνωση που διαβάσαμε από τον όμιλο, ότι άλλο εκδόσεις και άλλο φροντιστήριο του ίδιου ομίλου με την ίδια επωνυμία που θα αναγράφεται πάνω στα βιβλία, όχι μόνο δεν πείθουν κανέναν, αλλά συνιστούν και απόπειρα εμπαιγμού.

Άρα ένα ζήτημα είναι αυτό το οποίο πιθανώς θα πείτε ότι δεν έχει ολοκληρωθεί η διαδικασία, αλλά γνωρίζουμε όλοι καλά ότι τα πακέτα αυτά του ομίλου έχουν περάσει από την πρώτη φάση αξιολόγησης. Είναι προδιαγεγραμμένο ότι θα εγκριθούν και στη δεύτερη. Προφανώς, δεν θέλω να έρθω και για τρίτη φορά να καταθέσω επίκαιρη ερώτηση για την γ΄ ή για την επόμενη φάση.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κυρία Υπουργέ, έχετε τον λόγο.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Δεν ξέρω τι γνωρίζετε. Εγώ δεν γνωρίζω, γιατί σας είπα ότι δεν έχει εμπλοκή το Υπουργείο. Δεν έχει καν το ίδιο το ΙΕΠ ούτε οι επιστημονικές επιτροπές. Θα σας απαντήσω λοιπόν σε αυτή την ερώτηση, ότι η διαδικασία για τη συγγραφή των διδακτικών πακέτων είναι μια ανοικτή διαδικασία. Δεν είναι κλειστή διαδικασία και δεν απαγορεύεται οποιαδήποτε μορφή συγγραφικού σχήματος, φυσικό πρόσωπο, νομικό πρόσωπο ή ένωση προσώπων. Δεν υπάρχει αποκλεισμός, γιατί θέλουμε καλά και επιστημονικά έγκυρα βιβλία.

Αυτή είναι μια συνήθης πρακτική εδώ και πάνω από είκοσι έτη και θέλω να σας πω επίσης ότι σε αυτά τα είκοσι χρόνια στα οποία κυβέρνησε και το ΠΑΣΟΚ –και δεν το λέω για συμψηφισμό, αλλά προς ενημέρωση- υπήρχαν βιβλία από ιδιωτικά σχολεία, από ιδιωτικούς εκδοτικούς οίκους, οι οποίοι εξέδιδαν μάλιστα και τα βοηθήματα, αυτά που λέγαμε «λυσάρια» στα δικά μου χρόνια και δεν υπήρξε καμμία αντίδραση και καμμία καχυποψία, όπως αυτή που έχω διαγνώσει στη δική σας ερώτηση.

Μέχρι το 1995, κύριε συνάδελφε, ο Οργανισμός Εκδόσεων Διδακτικών Βιβλίων καλούσε τους συγγραφείς να συγγράψουν τα βιβλία και δεν εξέδιδε πρόσκληση, κάτι το οποίο δεν θεωρώ εγώ τουλάχιστον σωστό. Από το 1999 έως το 2000 προκηρυσσόταν δημόσιος διαγωνισμός που συμμετείχαν είτε φυσικά είτε νομικά πρόσωπα και σε αυτά περιλαμβάνονται και οι εκδοτικοί οίκοι που μπορούσαν με οποιαδήποτε νομική μορφή να συμμετέχουν.

Το 2003 το Παιδαγωγικό Ινστιτούτο εξέδωσε πρόσκληση για τη συγγραφή διδακτικών βιβλίων, όπου μπορούσαν επίσης να συμμετέχουν φυσικά πρόσωπα, νομικά πρόσωπα, κοινοπραξίες, ενώσεις προσώπων, όπως ίσχυσε από το 1999 και ισχύει και μέχρι τώρα. Η πρόσκληση του 2003 έγραφε ότι μπορούν να συμμετέχουν φυσικά πρόσωπα που διέθεταν επιστημονική και εκπαιδευτική εμπειρία συναφή με το υπό εκπόνηση εκπαιδευτικό υλικό ή νομικά πρόσωπα ή κοινοπραξίες ή ενώσεις προσώπων, των οποίων οι δραστηριότητες θα έπρεπε να είναι σχετικές και συναφείς με το υπό εκπόνηση εκπαιδευτικό υλικό.

Το ίδιο και το 2014, το Ινστιτούτο Εκπαιδευτικής Πολιτικής εξέδωσε αντίστοιχη πρόσκληση. Για οικονομία του χρόνου δεν επαναλαμβάνω τι περιλάμβανε και στην πρόσκληση εγγραφής του 2023, που εκδόθηκε από το Υπουργείο Παιδείας, η δυνατότητα συμμετοχής παρέμενε ίδια όπως όλα τα τελευταία χρόνια χωρίς να υπάρχουν αυτές οι ανησυχίες που έχετε εκφράσει.

Άρα, λοιπόν, πάντοτε και τώρα συμμετέχουν εκδοτικοί οίκοι, είτε ως φυσικά είτε ως νομικά πρόσωπα και μπορούν να συγγράψουν διδακτικά βιβλία. Πάντοτε δε όλα τα διδακτικά βιβλία στην πρώτη τους σελίδα έφεραν το λογότυπο του δικαιούχου της συγγραφής. Δεν είναι πρωτοτυπία δική μας, δεν είναι δική μας πρωτοβουλία. Γινόταν πάντοτε, επαναλαμβάνω πάντοτε και επί των ημερών σας.

Η πρόσκληση δίνει τη δυνατότητα σε όσους έχουν συναφή δραστηριότητα. Η απάντηση όπως είπα έχει δοθεί εδώ και μια εικοσαετία και το αυτονόητο –με το οποίο και ολοκληρώνω, κύριε Πρόεδρε- είναι το ΙΕΠ δια των επιστημονικών επιτροπών, με αυστηρούς κανόνες αξιολόγησης θα διασφαλίσει την ποιότητα και του πολλαπλού βιβλίου. Είναι διαφορετικό πράγμα να υποβάλλω, είναι διαφορετικό πράγμα να εγκριθεί και να διδάσκεται, σε κάθε περίπτωση μόνον με επιστημονικά κριτήρια και με κανένα άλλο κριτήριο, καμμία υπόνοια.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και εμείς ευχαριστούμε.

Συνεχίζουμε με την πέμπτη με αριθμό 210/18-11-2024 επίκαιρη ερώτηση πρώτου κύκλου του Βουλευτή Α΄ Αθηνών της Κ.Ο. «ΝΕΑ ΑΡΙΣΤΕΡΑ» κ. Δημητρίου Τζανακόπουλου προς τον Υπουργό Ψηφιακής Διακυβέρνησης, με θέμα: «Αδιέξοδο με την καταληκτική ημερομηνία 30 Νοεμβρίου 2024 υποβολής δηλώσεων στο Κτηματολόγιο».

Κύριε συνάδελφε, έχετε τον λόγο για δύο λεπτά.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υφυπουργέ, κύριε Κυρανάκη, πριν από μερικές εβδομάδες σας είχαμε επισημάνει κατά τη συζήτηση για το Κτηματολόγιο ότι με τις νέες ρυθμίσεις, τις οποίες φέρατε ήδη με τον νόμο 5142, μεταλλάσσεται εκ βάθρων η διαδικασία της κτηματολόγησης στην Ελλάδα. Στην ουσία καταργείται η διαδικασία της δήλωσης προανάρτησης, ανάρτησης και στη συνέχεια της μεταφοράς στο λειτουργούν Κτηματολόγιο, η οποία αποτελούσε και ένα εχέγγυο ώστε να γίνεται ένας προέλεγχος της ορθότητας των στοιχείων.

Αυτό που θα γίνεται τώρα είναι ότι οι δηλώσεις θα μεταφέρονται απευθείας χωρίς προέλεγχο στο λειτουργούν Κτηματολόγιο, με αποτέλεσμα, πρώτον ότι ο έλεγχος θα γίνεται ad hoc, κατά τη φυσική ροή των δικαιοπραξιών και άρα θα υπάρξει ανασφάλεια δικαίου τεράστια. Δεύτερον, θα επιβαρυνθεί το Κτηματολόγιο με έναν τεράστιο όγκο εργασιών, τον οποίο δεν θα μπορεί να φέρει εις πέρας. Τρίτον, θα υπάρξει οικονομική επιβάρυνση των πολιτών. Και τέταρτον, θα έχουμε τελικά καθυστέρηση της τελικής και πραγματικής ολοκλήρωσης του έργου, διότι ξέρετε είναι εντελώς διαφορετικό πράγμα να λες ότι ένα έργο ολοκληρώνεται και εντελώς διαφορετικό να ολοκληρώνεται πραγματικά. Είναι άλλο πράγμα να ισχυρίζεται κανείς ότι είναι ο Πάπας και άλλο πράγμα να είναι πράγματι ο Πάπας!

Εν πάση περιπτώσει, τα αντιπαρέρχομαι όλα αυτά και έρχομαι στα συγκεκριμένα της ερώτησης. Σας είχαμε επίσης ήδη επισημάνει από τότε ότι η καταληκτική ημερομηνία της 30ής Νοέμβρη σε ό,τι αφορά την κατάθεση των εκπρόθεσμων και εμπρόθεσμων δηλώσεων δεν είναι ρεαλιστική. Δυστυχώς έχουμε επιβεβαιωθεί και με το παραπάνω. Και τούτο διότι όχι μόνο η ημερομηνία δεν ήταν ρεαλιστική από την αρχή, αλλά και διότι από την ημέρα ψήφισης του νομοσχεδίου και ήδη νόμου 5142, δεν έχετε κάνει τίποτα απολύτως για την ενημέρωση των πολιτών, εκτός από ένα δελτίο Τύπου στις 22 Νοεμβρίου, το οποίο βγάλατε μετά την κατάθεση της ερώτησης την προηγούμενη Δευτέρα 18 Νοέμβρη και εκτός από ένα βανάκι που έχετε βάλει στην Κρήτη να γυρνάει δήθεν για να ενημερώσει τους πολίτες και μετά σας «μάρανε» η τεχνητή νοημοσύνη.

Σας ρωτώ λοιπόν ευθέως: Θεωρείτε ότι έχετε αναλάβει τις απαραίτητες πρωτοβουλίες για την ενημέρωση των πολιτών;

Δεύτερον, γνωρίζετε ότι η αύξηση των δηλώσεων αυτή τη στιγμή είναι περίπου στο 2% με 3% και σε πάρα πολλές περιπτώσεις δεν συμπληρώνεται το 55% που αποτελεί το συμβατικό όριο και την προϋπόθεση για να ξεκινήσουν οι μελέτες;

Και τέλος -για να κλείσω και θα επανέλθω- αληθεύει ότι για να αντιμετωπίσετε το αλαλούμ, καλείτε προφορικά τους πολίτες να καταθέσουν δηλώσεις χωρίς δικαιολογητικά με επιφύλαξη μεταγενέστερης προσκόμισης, όπως αναφέρει ο Δικηγορικός Σύλλογος των Χανίων;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ, έχετε τον λόγο. Σας παρακαλώ εντός του χρόνου σας.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Δεν ισχύουν τα στοιχεία τα οποία αναφέρετε, κύριε Τζανακόπουλε. Μετά την ψήφιση του ν.5142 στον οποίο προβάλλατε αρκετές ενστάσεις δίνεται η δυνατότητα γι’ αυτό που είπατε, αναλόγως με την πορεία, τη ροή και την ποιότητα μιας μελέτης.

Με άλλα λόγια, για να το πω απλά, αν μία μελέτη σε μια περιοχή λιμνάζει επί πάρα πολλά χρόνια και έχουμε συνεχείς παρατάσεις τις οποίες έδιναν οι προηγούμενες κυβερνήσεις, έχουμε φαινόμενα σαν αυτά τα οποία συνέβησαν στο Αργοσαρωνικό, όπου μετά τη διαδικασία της προανάρτησης υπήρξαν πολίτες, υπήρξε ένα κύκλωμα πολιτών και επαγγελματιών που εκμεταλλεύτηκε κενά και την αμέλεια κάποιων πολιτών και του δημοσίου για να πάει να δηλώσει χρησικτησία και, με μεταχρονολογημένες τροποποιημένες δηλώσεις Ε9, περιουσίες που προφανώς δεν τους ανήκουν.

Έρχομαι λοιπόν στα στοιχεία. Στο Ρέθυμνο από την ψήφιση μέχρι και σήμερα ο αριθμός των δηλώσεων έχει αυξηθεί επί δεκαέξι. Δεκαεξαπλασιάστηκε δηλαδή. Στα Χανιά επί δώδεκα, στο βόρειο Ηράκλειο επί δεκαπέντε, στην Κέρκυρα και στη Θεσπρωτία επί επτά. Μάλιστα σε σχέση με τις ανακοινώσεις που έχουν βγάλει διάφορα κόμματα της Αντιπολίτευσης για την Κέρκυρα και τη Θεσπρωτία, τόσο ο απόλυτος αριθμός δηλώσεων όσο και το ποσοστό έχει σχεδόν τριπλασιαστεί σε σχέση με τα στοιχεία τα οποία επικαλείστε στην κριτική σας.

Εν πάση περιπτώσει, εμείς τι θέλουμε να κάνουμε; Θέλουμε να ξέρει ο κόσμος ότι αυτή είναι μια διαδικασία η οποία κατοχυρώνει την περιουσία του. Σήμερα είναι στον αέρα οι περιουσίες αυτές. Οι διαδικασίες κτηματογράφησης τον βοηθάνε να κατοχυρώσει την περιουσία του και του λέμε ότι και με τα εργαλεία τα οποία ψηφίσαμε στον ν.5142 ακόμη και ένα ακίνητο το οποίο σε μια διοικητική διαδικασία, όπως η κτηματογράφηση, δεν θα δηλωθεί, αν ο πραγματικός ιδιοκτήτης προσκομίσει τον τίτλο του, το μεταγεγραμμένο τίτλο του ή την αποδοχή κληρονομιάς ή στο λειτουργούν Κτηματολόγιο μία δικαστική απόφαση χρησικτησίας, μπορεί και εγγράψει περιουσιακό δικαίωμα και κατοχυρώνεται.

Άρα λοιπόν, δεν ισχύει αυτό το οποίο γράφετε στην ερώτησή σας και το οποίο λέγεται από την τοπική κοινωνία, ότι η Κυβέρνηση θέλει να πάρει τα σπίτια και θέλει να πάρει τα οικόπεδα και τις ιδιοκτησίες. Δίνουμε δυνατότητα και στην Αθήνα και σε αστικά κέντρα που έχει κλείσει το Κτηματολόγιο εδώ και πάρα πολύ καιρό να χρησιμοποιεί ο κόσμος αυτή τη δυνατότητα, να πάει το «αγνώστου» να το εγγράψει σε «γνωστού», εφόσον έχει μεταγεγραμμένο τίτλο στο παλιό Υποθηκοφυλακείο.

Άρα λοιπόν, προτείνω από κοινού –γιατί δεν είναι κομματικό το ζήτημα- να μην τρομοκρατούμε τον κόσμο, να τον ενθαρρύνουμε να συμμετάσχει κανονικά στη διαδικασία.

Εξυπακούεται ότι δεν έχουμε καμμία πρόθεση να ανακόψουμε τον ρυθμό των δηλώσεων, εφόσον έχει κινητοποιηθεί η τοπική κοινωνία, και φυσικά εδώ είμαστε να συζητήσουμε και λύσεις σε κάθε φάση κτηματογράφησης.

Αυτά για την ώρα και επανέρχομαι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε συνάδελφε. Έχετε τρία λεπτά. Σας παρακαλώ να είστε εντός του χρόνου.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κοιτάξτε, εγώ έθεσα τρεις πολύ συγκεκριμένες ερωτήσεις στον κύριο Υφυπουργό, στον κ. Κυρανάκη, για τις οποίες δεν πήρα απολύτως καμμιά απάντηση.

Ρωτώ πολύ συγκεκριμένα και επαναλαμβάνω. Από την ημέρα ψήφισης του νομοσχεδίου ποιες πρωτοβουλίες έχει πάρει για την ενημέρωση των πολιτών, εκτός από το δελτίο Τύπου το οποίο εξέδωσε στις 22 Νοεμβρίου, δηλαδή οκτώ μέρες πριν από τη λήξη της προθεσμίας. Ρωτώ αν αληθεύει αυτό το οποίο λέγεται από τον Δικηγορικό Σύλλογο Χανίων συγκεκριμένα ότι παρουσιάζεστε και καλείτε τον κόσμο…

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Εμείς;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Εσείς ο ίδιος.

Παρουσιάζεστε εσείς ο ίδιος και καλείτε, όπου εμφανίζεστε, προφορικά τον κόσμο να κάνει δηλώσεις χωρίς τα απαραίτητα δικαιολογητικά, λέγοντας ότι μπορεί να δηλώσει επιφύλαξη για μεταγενέστερη προσκόμισή τους. Το έχετε πει αυτό; Καλείτε τους πολίτες να ακολουθήσουν αυτήν τη διαδικασία, δηλαδή να καταθέσουν δηλώσεις χωρίς τα δικαιολογητικά έτσι ώστε να δημιουργηθεί το απόλυτο αλαλούμ;

Τρίτον, μου απαντήσατε με κάποια στοιχεία επιμέρους από συγκεκριμένες περιοχές. Εγώ σας λέω ότι στο σύνολο ο ρυθμός αύξησης είναι τέτοιος που δεν θα επιτρέψει τη συμπλήρωση του συμβατικού ορίου του 55% για να προχωρήσουν μελέτες και αυτό θα οδηγήσει –προσέξτε- στην αναγκαστική, με βάση τον δικό σας νόμο, μεταφορά στο λειτουργούν Κτηματολόγιο, πράγμα το οποίο θα καθυστερήσει εκ των πραγμάτων την ολοκλήρωση του έργου. Διότι σας είπα ότι ένα έργο δεν ολοκληρώνεται όταν η κυβέρνηση αποφασίσει και νομοθετήσει ότι το έργο ολοκληρώθηκε. Ολοκληρώνεται όταν πραγματικά και στην πράξη και στη διοίκηση ολοκληρωθεί.

Πώς θα αντιμετωπίσετε το πρόβλημα ότι θα είναι τόσο μεγάλη η αμφισβήτηση των δηλώσεων αυτών οι οποίες θα έχουν κατατεθεί χωρίς δικαιολογητικά και χωρίς προέλεγχο και πώς δεν θα επιβαρυνθούν οικονομικά οι πολίτες, οι οποίοι στη συνέχεια θα πρέπει να επιδιώξουν την επίλυση του προβλήματος με δική τους ευθύνη και ad hoc κατά τη φυσική ροή των δικαιοπραξιών; Αυτό σας ρωτάμε.

Εν πάση περιπτώσει, θέλουμε να μας πείτε αν θεωρείτε ότι τα πράγματα πάνε έτσι όπως τα είχατε σχεδιάσει και αν ισχύει αυτό, για ποιον λόγο δεν δίνετε συγκεκριμένα χρονοδιαγράμματα στους μελετητές, με βάση τη δική σας εξαγγελία, ότι δηλαδή θα ολοκληρωθεί το Κτηματολόγιο εντός του 2025;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Γιατί δεν λέτε: «Τότε θα πρέπει να έχετε ολοκληρώσει τις μελέτες» και τηρείτε σιγή ιχθύος; Αυτό είναι το πολιτικό ερώτημα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Ελάτε, κύριε Υφυπουργέ, έχετε τρία λεπτά.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Στο πρώτο ερώτημα, κύριε Τζανακόπουλε, που επίσης δεν ισχύει ότι δεν έχουμε κάνει καμμία ενέργεια, από το καλοκαίρι κιόλας έχουμε κάνει τα εξής. Προφανώς δεν ισχύει ότι έχουμε βγάλει ένα μόνο δελτίο Τύπου. Η ενημέρωση από τον επίσημο ιστότοπο είναι συνεχής, αλλά εγώ δεν το βάζω καν αυτό στο τραπέζι των ενεργειών που έχουμε κάνει, διότι μπορεί ένας πολίτης απλά να μην πηγαίνει στην ιστοσελίδα του Κτηματολογίου.

Έχω κάνει εγώ προσωπικά σειρά επισκέψεων σε αυτές τις τέσσερις προβληματικές περιοχές. Και γιατί τις λέω προβληματικές; Διότι οι υπόλοιπες έχουν ξεπεράσει κατά πολύ το συμβατικό όριο του 55%. Άρα λοιπόν σας ανέφερα τα ποσοστά αύξησης του ρυθμού σε βόρειο Ηράκλειο, Ρέθυμνο, Χανιά, Κέρκυρα, Θεσπρωτία, διότι αυτές είναι οι περιοχές που αυτήν τη στιγμή βρίσκονται κάτω από το όριο του 55% και είναι τα επίμαχα, εκεί έχουμε και τις περισσότερες αντιδράσεις και υπέθεσα ότι σε αυτές αναφέρεστε.

Έρχομαι λοιπόν σε αυτές τις περιοχές. Έχουμε κάνει ενημερωτικές πολύωρες συνεδριάσεις με τους τοπικούς φορείς, δηλαδή το ΤΕΕ, τον δικηγορικό σύλλογο, τον συμβολαιογραφικό σύλλογο και δήμους σε Κέρκυρα, Θεσπρωτία, Ηράκλειο, Χανιά και Ρέθυμνο.

Κατόπιν αυτής της διαβούλευσης, συγκεκριμένα στην Κρήτη, μας είπαν εκεί οι δήμαρχοι ότι θέλουμε να μας δώσετε τη δυνατότητα να υποβάλουμε ατελώς, διότι υπάρχει στην Κρήτη μια πολύ μεγάλη κατάτμηση στον κλήρο και οι δήμοι έχουν στα χέρια τους ή ισχυρίζονται ότι έχουν, εν πάση περιπτώσει, πάρα πολλά, χιλιάδες ακίνητα για τα οποία θα είχαν μια πολύ μεγάλη χρέωση, θα επιβάρυναν τους δημότες με επιπλέον τέλη κ.λπ..

Φέραμε λοιπόν εμείς μια διάταξη το καλοκαίρι η οποία έλεγε: «Ατελής δήλωση για τους δήμους σε όλη τη χώρα μέχρι τις 15 Σεπτεμβρίου». Και επειδή όντως ήταν καλός ο ρυθμός των δηλώσεων από τους δήμους, ήρθαμε στις 15 Σεπτεμβρίου και είπαμε για παράταση σε αυτήν την ατελή δήλωση και πήγαμε μέχρι τις 15 Οκτωβρίου. Υπάρχουν λοιπόν κάποιοι δήμοι και περιφέρειες, όχι στην Κρήτη, οι οποίοι αμέλησαν και αυτήν την ατελή δυνατότητα την οποία είχαν, επιβαρύνοντας προφανώς τους δημότες στην περιοχή τους. Το ξέρουν αυτοί που είναι.

Κάναμε διαφημιστική καμπάνια σε ιστοσελίδες, ραδιόφωνα, εφημερίδες, social media, google ads σε αυτές περιοχές. Κάναμε μια κινητή μονάδα κτηματογράφησης, την οποία εσείς μπορεί να ειρωνεύεστε, πάντως πολίτες σε κάθε πλατεία κάθε χωριού της Κρήτης έχουν ενημερωθεί από τους εθελοντές και τους υπαλλήλους αυτής της κινητής μονάδας κτηματογράφησης, οι οποίοι έχουν πάει κυριολεκτικά σε κάθε μικρή πλατεία αυτών των περιοχών για να κάνουν ενημερώσεις και πάρα πολλοί άνθρωποι, οι οποίοι δεν είχαν ιδέα ότι συνέβαινε η διαδικασία κτηματογράφησης, όντως έχουν ενημερωθεί από την κινητή μονάδα.

Έχουμε κάνει δύο τηλεδιασκέψεις με τις τεχνικές υπηρεσίες των δήμων, δηλαδή τους τοπογράφους και τους μηχανικούς των δήμων για το πώς μπορούν να δηλώσουν μαζικά μέσω των νέων διαδικτυακών εργαλείων και έχουμε φτιάξει μια πλατφόρμα που λέγεται dilosi.ktimatologio.gr, η οποία ισχύει μόνο για τις προβληματικές περιοχές, η οποία ναι, για να απαντήσω και στο δεύτερο ερώτημά σας, δίνει τη δυνατότητα, εφόσον έχετε αιτηθεί ένα έγγραφο από δικαστική αρχή και άρα όχι με δική σας ευθύνη, αλλά με ευθύνη της δικαστικής αρχής καθυστερεί, ή ένα έγγραφο από μια άλλη δημόσια αρχή ή από το υποθηκοφυλακείο, για παράδειγμα, έχετε ζητήσει αντίγραφο μερίδας, γιατί είστε ένας νέος τριάντα χρονών και θέλετε να δείτε τι είχε ο παππούς σας στην Κέρκυρα -λέω ένα παράδειγμα- ή έχετε για παράδειγμα αδυναμία εντοπισμού σαν έναν ελαιώνα στην Κέρκυρα, διότι δεν έχει ανοιχτεί ο δρόμος, μια σειρά από λόγους ή πέμπτος λόγος, δεν έχω τη δυνατότητα να προσκομίσω μέχρι 30 Νοεμβρίου τοπογραφικό, διότι υπάρχουν λίγοι τοπογράφοι σε αυτές τις περιοχές.

Γι’ αυτές τις πέντε περιπτώσεις λοιπόν, ο πολίτης τσεκάρει πάνω στο dilosi.ktimatologio.gr και λέει: «Δεν έχω δυνατότητα να προσκομίσω αυτά τα δικαιολογητικά μέχρι τις 30 του μηνός, δηλώνω ό,τι έχω μέχρι σήμερα και τα υπόλοιπα θα έχω επαρκή χρόνο για να ολοκληρώσω, να έχω μια ολοκληρωμένη δήλωση».

Άρα λοιπόν οι σωστοί λόγοι για τους οποίους έχει ζητήσει παραπάνω χρόνο ο δικηγορικός σύλλογος που επικαλείστε κιόλας στην ερώτησή σας αυτοί οι λόγοι μπαίνουν μέσα στη δυνατότητα της ηλεκτρονικής δήλωσης και θα δώσουν παραπάνω χρόνο, επαρκέστατο χρόνο, για να φτάσουμε στο 55%, το οποίο αναφέρετε και εσείς στην ερώτησή σας.

Άρα λοιπόν εγώ προσωπικά στα Χανιά ειδικά να έχω πάει και να έχω πει σε πολίτη ή σε οποιονδήποτε άλλον: «Πηγαίνετε στο γραφείο κτηματογράφησης και πάρτε απλά έναν αριθμό πρωτοκόλλου» δεν ισχύει. Ισχύει αυτό που έχω πει για την ηλεκτρονική δήλωση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με την έκτη με αριθμό 217/18-11-2024 επίκαιρη ερώτηση δεύτερου κύκλου της Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Ψηφιακής Διακυβέρνησης με θέμα: «Επιτακτική ανάγκη παράτασης της διαδικασίας κτηματογράφησης στην Κέρκυρα».

Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υφυπουργέ, μέχρι να καταθέσω την επίκαιρη ερώτηση προς τον Υπουργό που έστειλε εσάς, έχω κάνει αμέτρητες παρεμβάσεις στην Ολομέλεια της Βουλής, στην Επιτροπή Δημόσιας Διοίκησης, Δημόσιας Τάξης και Δικαιοσύνης, στο συνέδριο της ΚΕΔΕ, σε κάθε ευκαιρία.

Η ερώτησή μου αφορά την κτηματογράφηση των ακινήτων στην Κέρκυρα. Γνωρίζετε πάρα πολύ καλά, γιατί ήσασταν στην Κέρκυρα και την 1η του μήνα, την 1η Νοεμβρίου, ότι στο υπέροχο αυτό νησί και στα γύρω από αυτό νησιά κινδυνεύουν οι κάτοικοι και οι ιδιοκτήτες να μείνουν εκτός κτηματογράφησης, με βάση τον δικό σας προγραμματισμό. Διότι έχετε θέσει προθεσμία για τη δήλωση και κτηματογράφηση 30 Νοεμβρίου και με δική σας υπαιτιότητα, επειδή από την πολλή μεταρρύθμιση έχετε απορρυθμίσει τα πάντα, η Κυβέρνησή σας, αυτό είναι ανέφικτο να γίνει. Σήμερα έχουν δηλωθεί και μπορούν να ελπίζουν ότι θα αναρτηθούν σωστά μόνο το 30% των ιδιοκτησιών.

Η Κέρκυρα έχει τις ιδιαιτερότητες. Εγώ επισκέφθηκα το νησί πρόσφατα. Είχα συνάντηση με τον Δικηγορικό Σύλλογο Κέρκυρας και έχω έκτοτε συνεχή επικοινωνία με τους συναδέλφους μου. Είχα συνάντηση με τον Δήμαρχο Κέρκυρας επίσης. Είδα και άλλους δημάρχους του νησιού στη Ρόδο, στη συνεδρίαση της ΚΕΔΕ. Τι ακριβώς δεν καταλαβαίνει η Κυβέρνησή σας; Εάν παρέλθει η 30η Νοεμβρίου χωρίς να δώσετε παράταση, θα μείνουν εκτός κτηματογράφησης τουλάχιστον 70% των ιδιοκτησιών.

Θέλετε να δηλωθούν ως αγνώστου ιδιοκτήτη; Θέλετε να επικρατήσει ένα μπάχαλο; Επιδιώκετε αυτήν την ανασφάλεια στην οποία έχετε περιαγάγει πολίτες, ιδιοκτήτες, αυτοδιοικητικούς εκπροσώπους, δικηγόρους, συμβολαιογράφους, μηχανικούς;

Ξέρετε πολύ καλά ότι η κτηματογράφηση στην Κέρκυρα άρχισε πριν από έναν χρόνο, τον Νοέμβριο, ενώ σε άλλες περιοχές διαρκεί χρόνια και χρόνια. Ξέρετε ότι μέσα σε αυτό το διάστημα, από τον περασμένο Νοέμβριο, έκλεισαν τα περιφερειακά υποθηκοφυλακεία της Κέρκυρας, του Όρους, των Επιλιμνίων, της Μέσης, της Λευκίμμης, των Παξών και συγχωνεύθηκαν με δικές σας αποφάσεις στο Κτηματολογικό Γραφείο Ιονίων Νήσων, το οποίο όμως δεν είχε χώρο για να παραλάβει τα αρχεία τους και άρα παρέμειναν τα αρχεία εδώ και εκεί.

Ξέρετε επίσης ότι στο Όρος, και στη Μέση, και στους Αγίους Δούλους, και στους Καστελάνους Μέσης λειτουργούν τα αρχεία δύο φορές η μία φορά την εβδομάδα για λίγες ώρες, άρα δεν μπορεί να γίνει ούτε η προπαρασκευή, προκειμένου να γίνει η διαδικασία της δήλωσης. Ξέρετε ότι τον Σεπτέμβριο του 2024 κλείσατε και τα ειρηνοδικεία, με αποτέλεσμα πάλι να δυσχεραίνεται η διαδικασία της κτηματογράφησης. Και ξέρετε, επίσης, ότι στην Κέρκυρα δεν έχετε προβλέψει διαδικασία προανάρτησης και διορθώσεων, αλλά οριστικής ανάρτησης.

Έχουνε κάνει διαβήματα προς εσάς όλοι οι σύλλογοι και όλοι οι φορείς. Επισκεφθήκατε το νησί και έμαθα ότι υπήρξε τεράστια ένταση ανάμεσα σε εσάς και τους φορείς. Τώρα αναφέρομαι σε εσάς, τον παριστάμενο Υφυπουργό, αλλά έκανα τα ίδια ερωτήματα και στον Υπουργό σας, τον κ. Παπαστεργίου, στην επιτροπή, ο οποίος μου έλεγε εξυπνάδες, ουσιαστικά τίποτα.

Σήμερα αναγκάζεται ο Δικηγορικός Σύλλογος της Κέρκυρας και απευθύνει επιστολή προς τον ίδιο τον Πρωθυπουργό και κρούει τον κώδωνα του κινδύνου και του λέει «παρέμβετε εσείς». Υποθέτω, με δεδομένο ότι έχει πια τεθεί το θέμα στον Πρωθυπουργό με επιστολή του Δικηγορικού Συλλόγου της Κέρκυρας, ότι αυτά που θα μας πείτε είναι η απάντηση του Πρωθυπουργού και ότι σας έχει ενημερώσει για το πώς σκοπεύει ο Πρωθυπουργός, που ήρθε εδώ να πει ότι το Κτηματολόγιο είναι μια μεγάλη μεταρρύθμιση, πώς σκοπεύει να λύσει αυτή τη φοβερή απορρύθμιση, τον αποσυντονισμό, το γενικό μπάχαλο που έχετε δημιουργήσει στην Κέρκυρα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υφυπουργέ, έχετε τον λόγο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Αντιπαρέρχομαι τις ειρωνείες της συναδέλφου και θέλω να την καλέσω την επόμενη φορά που θα επισκεφθεί την Κέρκυρα να κάνει μια βόλτα στο Κτηματολογικό Γραφείο Ιονίων Νήσων και να ζητήσει να δει εκεί από τους υπαλλήλους, που εργάζονται και δίνουν τον καλύτερό τους εαυτό, να δείτε τα αρχεία τα οποία παρέλαβαν από τα κατηργημένα υποθηκοφυλακεία, αυτό το Υποθηκοφυλακείο Όρους, το οποίο αναφέρατε, ή το Επιλιμνίων.

Θέλω να τους ζητήσετε, κυρία Κωνσταντοπούλου, να δείτε τα βιβλία, τους τόμους, τα ευρετήρια σε τι κατάσταση τα παρέλαβαν. Να δείτε σκισμένες σελίδες σε κομματάκια για τα οποία ο απλός δικηγόρος της Κέρκυρας πρέπει να πάει και να ενώσει κομμάτια από χαρτί για να δει το όνομα και το επίθετο ενός ανθρώπου. Όταν θα πάτε λοιπόν να τα δείτε ίσως καταλάβετε ποια ήταν η ανάγκη της κατάργησης των παλαιών υποθηκοφυλακείων και της ανευθυνότητας κάποιων ανθρώπων, συγκεκριμένων ανθρώπων, για να έρθει επιτέλους ένα έργο ψηφιοποίησης αρχείων, το οποίο θα δώσει τη δυνατότητα στον δικηγόρο από όλη την Ελλάδα να μπορεί να κάνει έρευνα τίτλων από τον υπολογιστή του χωρίς να χρειάζεται να πάει πουθενά. Γι’ αυτό και όλα λοιπόν τα αρχεία θα μεταφερθούν -έχουν ήδη μεταφερθεί κάποια και θα μεταφερθούν και τα υπόλοιπα- στο Κτηματολογικό Γραφείο Ιονίων Νήσων, το οποίο διενεργεί ήδη έργο ψηφιοποίησης, για να μπορέσει αυτή η τριτοκοσμική εικόνα να τελειώσει.

Ξέρετε πολύ καλά ότι, αν κάποιος θέλει να βρει το συμβόλαιο του, δεν χρειάζεται οπωσδήποτε να πάει στο υποθηκοφυλακείο ή στο αρχειοφυλακείο. Μπορεί να πάρει και αντίγραφο του συμβολαίου του από τον συμβολαιογράφο του. Αξιοποιείται αυτή η δυνατότητα; Γελάτε; Είναι αστείο;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν είναι αστείο. Είναι τραγικό αυτό που λέτε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Δεν μπορεί να πάρει αντίγραφο από τον συμβολαιογράφο του;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Συνεχίστε και θα σας απαντήσω. Θέλετε τώρα; Μπορεί;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Μπορεί, φυσικά μπορεί.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έτσι λέτε;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Έτσι λέω, ναι. Έτσι λέει ο νόμος και το πρωτότυπο αρχείο που τηρείται σε κάθε συμβολαιογράφο.

Εν πάση περιπτώσει όμως, κυρία Κωνσταντοπούλου, εμείς είπαμε στον Δικηγορικό Σύλλογο, και το είπα εγώ προσωπικά στον κ. Κοντό, αφού λοιπόν υπάρχει μία δυσκολία να βρει ένας πολίτης ή να αιτηθεί ένα αντίγραφο από ένα υποθηκοφυλακείο ή ένα αρχειοφυλακείο και του λείπει αυτό το συγκεκριμένο δικαιολογητικό, τι δυνατότητα δώσαμε;

Μέχρι τις 30 Νοεμβρίου ας καταθέσει αυτά τα οποία έχει, ας καταθέσει ό,τι έχει σήμερα, και αν του λείπει λοιπόν αυτό το οποίο δεν μπορεί, γιατί λειτουργεί δύο μέρες την εβδομάδα το αρχειοφυλακείο σε μία από τις περιοχές που αναφέρατε, ας το προσκομίσει και μετά και θα μπορέσει να δοθεί και επαρκέστατος χρόνος.

Αξιοποιείται αυτή η δυνατότητα; Αξιοποιείται, κυρία Κωνσταντοπούλου. Διότι εσείς μας λέτε, και μας είπατε και στη Βουλή, ότι 85% των περιουσιών έχουν αποκλειστεί.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τώρα είναι 70%.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Τώρα είναι 65%, με βάση το ποσοστό ολοκληρωμένων δηλώσεων, και έχουμε δεκάδες χιλιάδες δηλώσεις μέσω της ηλεκτρονικής δυνατότητας από το dilosi.ktimatologio.gr με πολίτες οι οποίοι έχουν δεσμευτεί ότι θα προσκομίσουν αυτά τα οποία τους λείπουν στη συνέχεια.

Και έτσι λοιπόν θα δοθεί επαρκέστατος χρόνος στη συνέχεια για να μπορέσεις είτε το τοπογραφικό σου, αν σου λείπει, είτε ένα αρχείο το οποίο ψάχνουν στο υποθηκοφυλακείο, είτε τον εντοπισμό σου, επειδή, όπως ανέφερα και στον κ. Τζανακόπουλο, κάποιοι πολίτες δυσκολεύονται και μου το είπαν αυτό στη σύσκεψη που έκανα την 1η Νοέμβριου στην Κέρκυρα, δυσκολεύονται να πάνε, λόγω μη διάνοιξης δρόμου, στην περιοχή στην οποία βρίσκεται ο ελαιώνας τους, είτε για μία σειρά από λόγους που δικαιολογημένα οι πολίτες ζητούν περισσότερο χρόνο. Αυτός ο οποίος μένει εκτός διαδικασίας είναι ο παντελώς αδιάφορος.

Παρ’ όλα αυτά με την αντιπαράθεση την οποία έχετε δημιουργήσει και εσείς εδώ, στη Βουλή, να ξέρετε ότι και εσείς, ενδεχομένως χωρίς να το θέλετε, έχετε κινητοποιήσει τους πολίτες και δεκάδες χιλιάδες άνθρωποι έχουν προσέλθει μόλις τις τελευταίες εβδομάδες.

Εδώ είμαστε λοιπόν και σήμερα, και στις 30 Νοεμβρίου, και μετά τις 30 Νοέμβριου μαζί με τους τοπικούς φορείς, όπως το έχουμε κάνει σε όλη την Ελλάδα, για να βρούμε λύσεις και κανένας Κερκυραίος, ο όποιος έχει δίκιο και έχει τίτλο κτήσης για το ακίνητό του, να μην μείνει εκτός αυτής της διαδικασίας και να μην μπορέσει να κατοχυρώσει τα δικαιώματά του.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υφυπουργέ, πρώτα απ’ όλα εννοείται ότι εμείς θα ενεργοποιήσουμε τους πολίτες με κάθε τρόπο, αλλά η επιδίωξη μας είναι να ενεργοποιήσουμε εσάς. Κι εσάς φαίνεται να μην σας ενεργοποιούμε και τον κύριο Πρωθυπουργό ιδίως φαίνεται να μην τον ενεργοποιούμε.

Εμένα με απασχολεί πάρα πολύ που χαίρεστε ότι το 65%, όπως λέτε, το 70%, όπως λέει ο Δικηγορικός Σύλλογος Κέρκυρας είναι ακόμα εκτός κτηματογράφησης σήμερα 25 Νοεμβρίου και η προθεσμία λήγει στις 30, ημέρα Σάββατο. Με απασχολεί πάρα πολύ και απορώ που δεν απασχολεί εσάς. Με απασχολεί πάρα πολύ που μου λέτε να πάω να ρωτήσω τους υπαλλήλους στο Κτηματολογικό Γραφείο Ιονίων Νήσων, γιατί εμείς ζητήσαμε να έρθουν εδώ οι υπάλληλοι του Κτηματολογίου και αποκλείσατε εσείς, η παράταξή σας η Νέα Δημοκρατία το ένα από τα δύο σωματεία, το πολυπληθέστερο, γιατί δεν θέλατε να ακουστεί.

Με απασχολεί ότι μου λέτε σήμερα σε ποια κατάσταση ήταν τα συμβόλαια τα οποία φυλάσσονταν στα υποθηκοφυλακεία, διότι τι θέλετε να πείτε κύριε Κυρανάκη; Υπό τίνος την ευθύνη λειτουργούσαν τα υποθηκοφυλακεία; Το κράτος δεν ήταν υπεύθυνο; Ποιος έκανε τη νομοθεσία κατάργησης των υποθηκοφυλακείων; Ποιος έκανε τη νομοθεσία κατάργησης των ειρηνοδικείων; Ο αγρότης και ο ψαράς και ο κτηνοτρόφος και ο έμπορος της Κέρκυρας τα έκαναν αυτά;

Με απασχολεί πάρα πολύ ότι λέτε ότι μπορεί ένας πολίτης αντί να πάει στην επίσημη δομή του κράτους -ακούστε, κύριε Πρόεδρε κι εσείς, ακούστε να επιμορφώνεστε για το τι λέει η Κυβέρνηση- η Κυβέρνηση λέει, γιατί κύριε Κερκυραίε και Κερκυραία θέλεις να ανταποκριθεί το κράτος και οι δομές του να λειτουργούν; Γιατί να πας στο υποθηκοφυλακείο για να κάνεις έλεγχο τίτλων ή να βρεις το συμβόλαιό σου; Δεν μπορείς να το πάρεις από τον συμβολαιογράφο σου; Μα σοβαρά μιλάτε; Πρώτα απ’ όλα, δεν ξέρετε ότι στο υποθηκοφυλακείο είναι το συμβόλαιο που έχει μεταγραφεί και η απλή ύπαρξη ενός συμβολαίου σε συμβολαιογράφο δεν αποδεικνύει μεταγραφή; Δεν γνωρίζετε ότι πολλοί συμβολαιογράφοι πεθαίνουν και τα αρχεία τους αλλάζουν συμβολαιογράφο; Δεν γνωρίζετε ότι υπάρχουν πάρα πολλοί άνθρωποι που δεν θυμούνται τι συμβόλαιο έκαναν και πρέπει κάποιος -ο δικηγόρος εν προκειμένω- να το αναζητήσει; Δεν τα ξέρετε όλα αυτά; Δεν έχετε ιδέα πώς λειτουργεί η διαδικασία του ελέγχου τίτλων και θα κάνουμε τώρα εδώ «βου και α, βα». Με συγχωρείτε πάρα πολύ.

Είναι δυνατόν να λέτε στους πολίτες, κάνε τώρα μια ψευδοδήλωση -γιατί αυτό τους λέτε- με ό,τι έχεις, ακόμα και λευκά χαρτιά και θα το συμπληρώσεις μετά. Είστε κράτος εσείς; Είναι κράτος αυτό; Μπορεί να το εμπιστευθεί κανείς; Η Βουλευτίνα μας, η κ. Καραγεωργοπούλου που είναι τώρα στην επιτροπή επάνω, σας έχει κάνει εκατό ερωτήσεις και εκατό επισημάνσεις για την εντελώς επισφαλή διαδικασία της μεταφοράς των αρχείων, για τους τόμους που κόβονται, για την ψεύτικη ψηφιοποίηση που δεν είναι ψηφιοποίηση, είναι φωτογράφηση, αλλά πληρώνεται αδρότατα με απευθείας αναθέσεις και με επικεφαλής, κατά παρέκκλιση όλων των διατάξεων του Κτηματολογίου, τον πρώην διευθυντή του Γραφείου σας, κ. Σακαρέτσιου. Θέλετε όλα αυτά σήμερα να τα λουστούν οι Κερκυραίοι;

Εγώ το μόνο που θέλω να μου απαντήσετε ειλικρινά, είναι αν αυτά τα οποία λέτε -δηλαδή ας κάνουν ψευδοδηλώσεις και τα συμπληρώνουμε μετά- τα λέει και ο Πρωθυπουργός. Αν τον έχετε ενημερώσει ότι θα έρθετε σήμερα. Πιστεύω πως ναι. Δεν σας θεωρώ τόσο αυτενεργούντα και πρωτοβουλιακό. Πιστεύω πως ναι. Πιστεύω πως ο κ. Μητσοτάκης ήρθε εδώ σε πλήρη γνώση ότι το Κτηματολόγιο είναι σε αυτή την σμπαραλιασμένη κατάσταση. Ήρθε παρ’ όλα αυτά να πει ότι κάνετε μια φοβερή μεταρρύθμιση, γιατί κάνοντας αυτή την ομιλία στη Βουλή ενεργοποιεί την εκταμίευση κονδυλίων από το Ταμείο Ανάκαμψης και είστε τόσο αδίστακτοι, ώστε είστε πανέτοιμοι να πάρετε τα λεφτά από το Ταμείο Ανάκαμψης, χωρίς να κάνετε κτηματογράφηση και εγκαταλείποντας τους πολίτες στο έλεος και ενοχοποιώντας σήμερα, ποιους ακούσαμε ότι ενοχοποιήσατε; Ενοχοποιήσατε τους αχαΐρευτους πολίτες, οι οποίοι αντί να βρουν το συμβόλαιο από τον συμβολαιογράφο τους, σας ταλαιπωρούν εσάς και σας ζητάνε να λειτουργούν τα υποθηκοφυλακεία και τα αρχειοφυλακεία. Ενεργοποιήσατε τους κατοίκους των νησιών γύρω γύρω από την Κέρκυρα, από τους από τους Παξούς μέχρι τα μικρότερα νησιά, όπου δεν υπάρχει, όπως ξέρετε, ούτε ακτοπλοϊκή σύνδεση. Και αυτοί φταίνε! Δεν φταίτε εσείς που όλη την αποκέντρωση την αναστρέψατε και την διαλύσατε.

Ενοχοποιήσατε τους υποθηκοφύλακες γιατί αυτοί φταίνε που είναι κομματάκια τα αρχεία. Μα ποιος ευθύνεται για την όποια μεταφορά; Παρεμπιπτόντως αυτά που λέτε ότι μεταφέρθηκαν, η δική μου ενημέρωση -ολοκληρώνω, κύριε Πρόεδρε, είναι πολύ σοβαρό το θέμα- είναι ότι δεν μεταφέρθηκαν. Όμως, επειδή πολύ πρόσφατα ήμουν στην Ευελπίδων και έβλεπα τις ιδιωτικές εταιρείες να μεταφέρουν τα αρχεία των δικαστηρίων -άλλη μεγάλη μεταρρύθμιση- και να έρχονται τα διάφορα φορτηγά μέσα στην Ευελπίδων και να μεταφέρουν -οδηγοί ανίδεοι για το τι μεταφέρουν σε συνθήκες αδιανόητες- πρέπει να σας πω ότι αυτά τα οποία λέτε, πρώτον δεν είναι απάντηση, δεύτερον δεν λύνουν το πρόβλημα και τρίτον, δυστυχώς, υπογραμμίζουν ότι είστε εντελώς μα, εντελώς αδίστακτοι -το είπα πριν και το ξαναλέω- διότι δεν ορρωδείτε ούτε καν προ ενός πολύ σοβαρού αδιεξόδου, το οποίο θα δημιουργηθεί σε μια περιοχή ιστορική, τουριστική, ιδιαίτερου φυσικού κάλλους με κατοίκους οι οποίοι στερούνται πάρα πολλά δυστυχώς, υγεία, παιδεία και πάρα πολλές δομές. Κι ενώ έχετε έγκαιρες, επανειλημμένες, θεσμικές προειδοποιήσεις, διαβήματα και κοινοβουλευτικές οχλήσεις.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υφυπουργέ, έχετε τον λόγο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Επαναλαμβάνω και τονίζω, δεν απαιτείται να κάνει κάποιος έρευνα τίτλων για να υποβάλλει το δικό του συμβόλαιο για την κτηματογράφηση. Αυτό αν δεν το γνωρίζετε, είστε επικίνδυνη εσείς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είμαι, είμαι. Είναι γνωστό.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Αυτό που απαιτείται από τον κάθε πολίτη, είναι γνωστό στους επαγγελματίες του νησιού. Εμείς, λοιπόν, τους λέμε ότι αν για «Χ» λόγους, τους οποίους μας έχετε εκθέσει, τεκμηριώσει, εισφέρει με όλους τους τρόπους, κάποιο από αυτά τα έγγραφα θέλετε περισσότερο χρόνο να το προσκομίσετε, θα έχετε περισσότερο χρόνο. Εσείς αυτό, κυρία Κωνσταντοπούλου, το απαξιώνετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Προφορικά τους το λέτε, κύριε Κυρανάκη;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Όχι.

Εσείς αυτό το απαξιώνετε και το ονομάζετε ψευδοδήλωση.

Δεκάδες χιλιάδες πολίτες, οι οποίοι έχουν συμμετάσχει με αυτόν τον τρόπο στο dilosi.ktimatologio.gr, ευτυχώς δεν σας ακούν. Σε αυτούς τους πολίτες, λοιπόν, οι οποίοι έχουν καταθέσει τα δικαιολογητικά και τα στοιχεία, τα οποία έχουν σήμερα και τους λείπει, όχι με δική τους ευθύνη -ή ακόμα και με δική τους ευθύνη, θα πω εγώ- κάτι από όλα αυτά, κάποια από όλα αυτά και μετά τις 30 Νοεμβρίου θα έχουν επαρκή χρόνο να το προσκομίσουν.

Άρα, κανείς δεν μένει έξω από τη διαδικασία. Καμμία υφαρπαγή περιουσίας δεν υπάρχει. Αντιθέτως, υπάρχουν τρόποι για να μπορέσουν αυτοί οι πολίτες να προσκομίσουν αυτά τα οποία τους λείπουν σε εύλογο χρόνο.

Έρχομαι τώρα στα χυδαία τα οποία είπατε ότι εμείς δήθεν αποκλείουμε τους συλλόγους. Κατ’ αρχάς, αναφέρατε και καλέσατε συλλόγους του Κτηματολογίου σε νομοσχέδιο για την NIS 2, για την κυβερνοασφάλεια. Καμμία σχέση δεν είχε το βασικό αντικείμενο του νομοσχεδίου. Τους έχουμε καλέσει σε όλα τα νομοσχέδια.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μα, ένας σύλλογος ήρθε...

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Και πέραν της Βουλής, κυρία Κωνσταντοπούλου, έχουμε συνεχή επικοινωνία με τους συλλόγους και με τους δύο. Άρα, κανένας αποκλεισμός δεν υπάρχει. Το αν εσείς θέλετε να κάνετε στη Βουλή, κάθε λίγο και λιγάκι, ένα σόου για να μονοπωλήσετε το ενδιαφέρον, είναι δικό σας θέμα. Πάντως, οι σύλλογοι έχουν συνεχή επικοινωνία, πολύ περισσότερο από ότι είχαν επί ημερών σας.

Επί ημερών σας, επί ημερών ΣΥΡΙΖΑ, μάλλον για να είμαι ακριβής, επειδή ρωτήσατε πότε ψηφίστηκε αυτός ο νόμος των υποθηκοφυλακείων, αυτός ο κακός νόμος που καταργεί τα υποθηκοφυλακεία, ρωτήσατε πότε ψηφίστηκε. Το 2018.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ δεν ήμουν, κύριε, τότε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ήταν ο ΣΥΡΙΖΑ, τον οποίο βοηθήσατε εσείς να έρθει στην Κυβέρνηση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ δεν ήμουν κύριε, τότε. Εγώ τότε συγκρούστηκα…

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Έχετε ευθύνη, κυρία Κωνσταντοπούλου! Πήγατε στον ελληνικό λαό εσείς -σαν πρόσωπο πήγατε, με το πρόσωπό σας και το όνομά σας και τη φωνή σας- και είπατε στον κόσμο τον απλό «Ψηφίστε ΣΥΡΙΖΑ. Εμπιστευτείτε τους».

Αυτός, λοιπόν, ο ΣΥΡΙΖΑ έφερε έναν νόμο το 2018, τον ν.4512/2018, ο οποίος έλεγε ότι καταργούνται τα υποθηκοφυλακεία και τώρα κατηγορείτε εμάς γι’ αυτό. Μάλιστα, αδιάβαστη πάλι, κυρία Κωνσταντοπούλου.

Τι έλεγε αυτός νόμος; Καταργούνται τα υποθηκοφυλακεία, αλλά δεν έρχεται προσωπικό υποθηκοφυλακείων για να υποστηρίξει τη μετάβαση, τη μετάπτωση αρχείου, αρμοδιότητας, συναλλαγών. Τόσο πρόχειρος ήταν ο νόμος του ΣΥΡΙΖΑ, τον οποίον εσείς στηρίξατε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μα, είστε καλά; Εγώ τον στήριξα;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Άρα, κυρία Κωνσταντοπούλου, αναζητήστε ευθύνες εκεί.

Εμείς όταν παραλάβαμε αυτόν τον νόμο και έπρεπε να εκτελέσουμε γρήγορα αυτή τη μεταρρύθμιση, πήραμε μέτρα και για να ψηφιοποίησουμε το αρχείο, για το οποίο δεν πληρώνει ούτε 1 ευρώ ο Έλληνας φορολογούμενος. Επειδή αφήσατε υπονοούμενο για τις μεταφορές, τα αρχεία αυτά σκίστηκαν επί καθεστώτος παλαιών υποθηκοφυλακείων. Όταν λέω παλιά, εννοώ πολύ παλιά. Άρα, λοιπόν, πηγαίντε σε έναν εισαγγελέα, αν θέλετε και να αναζητήσετε ευθύνες εκεί που υπάρχουν.

Οι υπάλληλοι του Κτηματολογίου της Κέρκυρας, οι οποίοι δίνουν καθημερινό αγώνα για να εξυπηρετήσουν τον δικηγόρο, ο όποιος πηγαίνει όχι για να κάνει κτηματογράφηση, αλλά για να κάνει έρευνα τίτλων για μια συναλλαγή στο «Λειτουργούν»- πρέπει, το ξαναλέω, να ενώσουν χαρτάκια για να βρουν στο ευρετήριο το όνομα με το επίθετο μαζί.

Αυτή είναι η τριτοκοσμική κατάσταση, λοιπόν, την οποία η Βουλευτής σας κ. Καραγεωργοπούλου θέλει να κρατήσει με νύχια και με δόντια. Δεν ξέρω, πραγματικά, τι κόλλημα έχει η συνάδελφός σας με το χαρτί. Να διατηρηθεί το καθεστώς του χαρτιού, να διατηρηθεί το καθεστώς του παλιού υποθηκοφυλακείου, αυτό λέει σε κάθε ερώτηση. Ανεξήγητο!

Να την πάτε μια εκδρομή στο Κτηματολογικό Γραφείο Ιονίων Νήσων και να της το δείξετε. Εάν αυτό το θεωρείτε αξιοπρεπή εικόνα για τον δικηγόρο της Κέρκυρας, ελάτε να μας το πείτε.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σειρά έχει τώρα η με αριθμό 218/18-11-2024 επίκαιρη ερώτηση…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γιατί τα ψέλνετε, κύριε Αντιπρόεδρε; Πείτε καλά την ερώτηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Για εσάς, θα σας κάνω το χατίρι να το διαβάσω από την αρχή. Το κάνω μόνο για εσάς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το ήξερα ότι θα μου κάνατε τη χάρη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα συζητηθεί η όγδοη με αριθμό 218/18-11-2024 επίκαιρη ερώτηση δεύτερου κύκλου της Προέδρου της Κ.Ο. «ΠΛΕΥΣΗ ΕΛΕΥΘΕΡΙΑ» και Βουλευτού Β1 Βορείου Τομέα Αθηνών κ. Ζωής Κωνσταντοπούλου προς τον Υπουργό Δικαιοσύνης, με θέμα: «Στις πόσες γυναικοκτονίες θα κάνετε κάτι;».

Ελάτε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Έφυγε, βέβαια, άρον-άρον ο προηγούμενος Υφυπουργός, αλλά ήθελα να του απαντήσω ότι εγώ, ως Πρόεδρος της Βουλής, το 2015 συγκρούστηκα με την Κυβέρνηση, κάτι που δεν έχει κάνει Πρόεδρος της Βουλής και φυσικά, αντιτάχθηκα στο τρίτο μνημόνιο, το οποίο εφάρμοσε και η κυβέρνηση Τσίπρα και η κυβέρνηση Μητσοτάκη στη συνέχεια. Η Νέα Δημοκρατία τότε ψήφισε με την κυβέρνηση Τσίπρα όλα αυτά τα οποία ήρθε εδώ ο κύριος Υφυπουργός να τα καταγγείλει. Είναι τρομακτικές οι κυβιστήσεις που παρακολουθούμε.

Αυτό το σχόλιο ήθελα εισαγωγικά να πω. Μπαίνω τώρα στον κανονικό μου χρόνο και στο ερώτημα το οποίο έχω θέσει στον κύριο Υπουργό Δικαιοσύνης.

Κύριε Μπούγα, κύριε Υφυπουργέ, καλοσύνη σας που ήρθατε. Βέβαια, δεν υπήρχε άλλη επιλογή, μετά από είκοσι εννέα επίκαιρες ερωτήσεις στον κ. Μητσοτάκη, που δεν μου απαντάει. Και δεν μου απαντάει επιδεικτικά και μου δήλωσε το καλοκαίρι, τον Ιούλιο, ότι «Καταθέστε καμμία άλλη ερώτηση. Καταθέτετε όλο την ίδια».

Δεν θέλει ο κ. Μητσοτάκης να απαντήσει εάν θα ποινικοποιήσει η Κυβέρνησή σας τις γυναικοκτονίες. Δεν θέλει να απαντήσει πόσες γυναίκες πρέπει να δολοφονηθούν από σύντροφο, σύζυγο, πρώην σύντροφο, πρώην σύζυγο, οικείο, ο οποίος ασκεί επάνω τους εξουσία ζωής ή θανάτου, επειδή είναι γυναίκες. Δεν θέλει ο κ. Μητσοτάκης να απαντήσει. Δεν θέλει και ο κ. Φλωρίδης να απαντήσει. Επειδή, όμως, δεν έχετε την επιλογή που έχει ο κ. Μητσοτάκης να μην έρχεται, την επιλογή που δίνει ο ίδιος στον εαυτό του βέβαια, αναγκαστικά ήρθατε εσείς. Εγώ σας ευχαριστώ, όπως και να έχει, διότι εκών άκων βρίσκεστε εδώ.

Σήμερα είναι η ημέρα, η Διεθνής Ημέρα κατά της Έμφυλης Βίας και από τις 27 Νοεμβρίου 2023 μέχρι σήμερα, 25 Νοεμβρίου 2024, τριακόσιες εξήντα πέντε ημέρες, ζητάω επιτακτικά από τον Πρωθυπουργό αυτό που ζητώ τώρα και σε εσάς: Απάντηση τι θα κάνετε για την ποινικοποίηση των γυναικοκτονιών ως αυτοτελών ποινικών αδικημάτων και δη κακουργημάτων. Γιατί δεν κάνετε κάτι; Γιατί δεν βλέπετε ότι η μη ποινικοποίηση και η επίδειξη εφεκτικότητας, η παράλειψη ποινικοποίησης ακόμα και η άρνηση απάντησης, δίνουν ένα μήνυμα ανοχής στον γυναικοκτόνο, στον κακοποιητή, στον δράστη της έμφυλης βίας;

Το ίδιο μήνυμα δίνει ο κ. Μητσοτάκης, όταν αρνείται να μου απαντήσει. Το ίδιο μήνυμα δίνει ο κ. Μητσοτάκης, όταν λέει ότι οι γυναικοκτονίες είναι τα «εγκλήματα πάθους», όπως λέγαμε κάποτε. Το ίδιο μήνυμα δίνει ο κ. Μητσοτάκης, όταν λέει ότι δεν έχουμε περισσότερη έμφυλη βία, απλώς οι γυναίκες καταγγέλλουν περισσότερο, γιατί αισθάνονται ασφαλείς να καταγγείλουν. Και ποιο είναι το αποτέλεσμα; Ότι καταγγέλλουν οι γυναίκες και δολοφονούνται μετά την καταγγελία, διότι το κράτος δεν τις προστατεύει!

Τρομακτική η υπόθεση της Κυριακής Γρίβα, της κοπέλας αυτής, η οποία πήγε στο Αστυνομικό Τμήμα των Αγίων Αναργύρων για να προστατευθεί και την έδιωξαν από το τμήμα. Της είπαν «Πάρε το 100» και βγήκε από το τμήμα και πήρε τηλεφωνικά το «100» και λέει «Μου είπαν να σας πάρω. Με καταδιώκει». Και της απαντούσαν «Κάτσε, μισό λεπτό, να σημειώσω» και τους λέει «Τον βλέπω. Είναι εδώ». Και της λένε «Τι θέλει να κάνει που είναι εκεί;». Τι να θέλει να κάνει; Να τη σκοτώσει ήθελε. «Θα μπορέσατε να με πάτε σπίτι μου με ένα περιπολικό;». «Το περιπολικό δεν είναι ταξί, κυρία μου».

Δολοφονήθηκε αυτή η γυναίκα και δολοφονήθηκε με πλήρη ευθύνη της πολιτείας, του κράτους και της Κυβέρνησής σας.

Εγώ από την πρώτη ημέρα που μπήκε η Πλεύση Ελευθερίας εδώ στη Βουλή σάς το θέτω. Ξέρετε πάρα πολύ καλά ότι το έθεσα στις προγραμματικές δηλώσεις. Το έθεσα στο πρώτο νομοσχέδιο που έφερε το Υπουργείο σας, το Υπουργείο Δικαιοσύνης, για τη Δικαστική Αστυνομία. Το έθετα σε κάθε ευκαιρία και δεν έχω πάρει μία απάντηση!

Συμμερίζεστε την άποψη του κ. Βαρτζόπουλου, του Υφυπουργού Υγείας, ότι οι γυναικοκτονίες είναι βιολογικό ζήτημα, οι γυναίκες είναι αδύναμες και τις σκοτώνουν και οι άντρες είναι δυνατοί βιολογικά και σκοτώνουν; Συμμερίζεστε αυτό; Συμμερίζεστε αυτά που είπε σήμερα η κ. Συρεγγέλα, ότι είναι υπερβολή να ποινικοποιήσουμε τη γενοκτονία, γιατί ούτως ή άλλως είναι ισόβια η ποινή της ανθρωποκτονίας;

Περιμένω, κύριε Υφυπουργέ, την απάντησή σας.

Επίσης, θα ήθελα να καταγράψετε στο σημείο αυτό το εισαγωγικό, για να έχετε τη δυνατότητα να μου απαντήσετε και την εντονότατη διαμαρτυρία μου για το γεγονός ότι δεν έχει έρθει ο κ. Μητσοτάκης, για το γεγονός ότι δεν έχει έρθει ο κ. Φλωρίδης, αλλά και για το γεγονός ότι αυτή ακριβώς την ώρα που συζητάμε εδώ -είναι η ώρα που εσείς επιλέξατε να γίνει η συζήτηση, εγώ έχω καταθέσει την ερώτηση από την προηγούμενη Δευτέρα, μπορούσε να γίνει την Τετάρτη, μπορούσε να γίνει την Παρασκευή-, επιλέξατε σήμερα, λοιπόν, και επιλέξατε και την ώρα -και χαίρομαι που επιλέξατε αυτήν την ώρα-, είναι η ώρα που συγκεντρώνονται οι φεμινιστικές οργανώσεις, οι οργανώσεις γυναικών, οι πρωτοβουλίες του πεδίου κατά της έμφυλης βίας.

Δεκατρείς γενοκτονίες είχαμε μόνο το 2024. Αυτή ακριβώς την ώρα κάνετε κάποια πανηγυρική εκδήλωση για το θέμα της έμφυλης βίας. Γι’ αυτό εγώ διαμαρτύρομαι, γιατί θα έπρεπε την όποια εκδήλωση να την κάνετε με τη συμμετοχή των φορέων και όχι κόντρα στους φορείς, για να διασπάσετε και τους ανθρώπους που ενδιαφέρονται και το ενδιαφέρον το ίδιο. Περιμένω την απάντησή σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ευχαριστώ.

Κυρία Πρόεδρε, πράγματι, επέλεξα συμβολικά να απαντήσω σήμερα, διότι συμπίπτει η σημερινή μέρα με την ημέρα για την εξάλειψη της βίας κατά των γυναικών.

Πρόκειται για ένα διεθνές φαινόμενο που διαρκώς επιδεινώνεται. Και αυτά δεν είναι λόγια δικά μου. Είναι λόγια του γενικού γραμματέα του ΟΗΕ. Όλες οι μορφές της έμφυλης βίας ή της βίας κατά των γυναικών -από την ψυχολογική βία, τη σεξουαλική καταπίεση, τη σωματική κακοποίηση, τους βιασμούς- συνιστούν μια κατάφωρη παραβίαση των ανθρωπίνων δικαιωμάτων.

Ραγδαία αύξηση, σύμφωνα με τα στοιχεία της Ελληνικής Αστυνομίας, παρουσιάζει το φαινόμενο της βίας και στη χώρα μας. Συγκεκριμένα, τους πρώτους δέκα μήνες του 2023, σημειώθηκαν εννιά χιλιάδες οκτακόσια εξήντα περιστατικά, ενώ το πρώτο δεκάμηνο του τρέχοντος έτους, τα περιστατικά αυξήθηκαν σε δεκαοκτώ χιλιάδες πεντακόσια περίπου.

Αντίστοιχα μεγάλη είναι και η διαφορά και στις συλλήψεις, όπου ολόκληρο το 2023, συνελήφθησαν έξι χιλιάδες τετρακόσια πενήντα τρία άτομα, ενώ από τον Ιανουάριο μέχρι τον Οκτώβριο του τρέχοντος έτους, οι συλλήψεις έχουν ανέλθει στις έντεκα χιλιάδες τριακόσιες οκτώ.

Μου δίνετε την ευκαιρία, κυρία Πρόεδρε, με την ερώτησή σας να υπενθυμίσω τα μέτρα τα οποία έχει λάβει η Κυβέρνηση, διά του Υπουργείου Δικαιοσύνης, και έχουν νομοθετηθεί με τον ν.5090/2024 για τη βία κατά των γυναικών και την ενδοοικογενειακή βία, όπου θυμάστε -και πολλές από τις διατάξεις αυτές τις έχει ψηφίσει και το κόμμα σας- ότι προβλέπεται ενημέρωση θυμάτων από τους εισαγγελείς ενδοοικογενειακής βίας, η οποία περιλαμβάνει τη χορήγηση των στοιχείων σχετικά με τα δικαιώματά τους, τις νομικές ενέργειες στις οποίες δικαιούνται να προβούν, καθώς και πληροφορίες σχετικά με τα καταφύγια στα οποία μπορούν πρόσκαιρα και τις πρώτες ημέρες μετά από την εκδήλωση του περιστατικού ενδοοικογενειακής βίας να φιλοξενηθούν. Επίσης, χορηγείται κατάλογος των αρμοδίων φορέων για την ψυχολογική βία, καθώς και δωρεάν νομική και οικονομική ενίσχυση των θυμάτων.

Προβλέπεται η δυνατότητα της ποινικής διαμεσολάβησης μεταξύ θύματος και δράστη, ακόμα και στο πλαίσιο της αστυνομικής προανάκρισης. Καθιερώνεται η υποχρέωση των αστυνομικών αρχών να ενημερώνουν άμεσα και ανεξαρτήτως πρωτοβουλίας του το θύμα και τους αρμόδιους φορείς, ώστε να του παρέχεται βοήθεια σε κάθε περίπτωση. Διευρύνεται το πλαίσιο προσφοράς θεραπευτικών και συμβουλευτικών προγραμμάτων.

Για πρώτη φορά θεσμοθετήθηκε η διαδικασία αποζημίωσης του θύματος, όταν δράστης και θύμα βρίσκονται σε πρόδηλη οικονομική αδυναμία, με εφαρμογή των αντίστοιχων διατάξεων του ν.3811/2009. Διευρύνθηκαν οι κατηγορίες των επαγγελματιών που υποχρεούνται -έχουν νομική πλέον και όχι ηθική υποχρέωση- να αναφέρουν περιστατικά ενδοοικογενειακής βίας ή έμφυλης βίας που υποπίπτουν στην αντίληψή τους, ενώ παράλληλα θεσπίζεται το ειδικό ακαταδίωκτο γι’ αυτές τις κατηγορίες επαγγελματιών που έχουν υποχρέωση αναφοράς περιστατικών ενδοοικογενειακής βίας στις αρχές.

Προβλέπεται, επίσης, μια εξατομικευμένη για κάθε περίπτωση και με βάση την προσωπικότητα του θύματος διαχείριση, σύμφωνα με τις ανάγκες της κάθε υπόθεσης ενδοοικογενειακής βίας και υπενθυμίζω πως οι υποθέσεις αυτές εκδικάζονται κατά πλήρη προτεραιότητα από τα δικαστήρια. Υπάρχει, μάλιστα και σχετική εγκύκλιος της εισαγγελέως του Αρείου Πάγου.

Υπενθυμίζω, επίσης, κυρία Πρόεδρε, κυρίες και κύριοι συνάδελφοι, τη γενική διάταξη του άρθρου 82Α του Ποινικού Κώδικα, που τιμωρεί αυστηρότερα το έγκλημα με ρατσιστικά χαρακτηριστικά σε βάρος ανηλίκου ή αδυνάμου προσώπου.

Επομένως, όλα τα εγκλήματα, είτε αυτά τελούνται σε βαθμό πλημμελήματος είτε σε βαθμό κακουργήματος, μπορεί να διωχθούν και να αντιμετωπιστούν αποτελεσματικότερα, εφόσον το θύμα είναι γυναίκα.

Σε ό,τι αφορά ειδικότερα στο ζήτημα της γυναικοκτονίας, το οποίο θέτετε πράγματι επανειλημμένα και με κάθε ευκαιρία και στις συνεδριάσεις της επιτροπής, αλλά και όταν συζητούνται στην Ολομέλεια του Σώματος νομοσχέδια του Υπουργείου Δικαιοσύνης, για την ελληνική πολιτεία, κυρία Πρόεδρε -νομίζω ότι το ξέρετε πολύ καλά- η ανθρώπινη ζωή χωρίς καμμία διάκριση έχει την ίδια αξία και προστατεύεται ακριβώς με τον ίδιο τρόπο. Αυτό, άλλωστε, επιτάσσουν και οι θεμελιώδεις διατάξεις του άρθρου 2 και του άρθρου 5 παράγραφος 2 του Συντάγματος, που κατοχυρώνουν δικαίωμα καθενός, όχι απλώς των Ελλήνων πολιτών, αλλά οποιουδήποτε βρίσκεται στην ελληνική επικράτεια και βεβαίως, αντίστοιχη υποχρέωση του ελληνικού κράτους για απόλυτη προστασία της ζωής, της τιμής και της ελευθερίας του, χωρίς καμμία απολύτως διάκριση.

Ο όρος «γυναικοκτονία» είναι, όντως, σημαντικό να χρησιμοποιείται στην κοινωνία μας, προκειμένου να καταδικάζει αποτρόπαιες συμπεριφορές, να ευαισθητοποιεί και να εκπαιδεύει, δημιουργώντας υγιή κοινωνικά πρότυπα που σέβονται τις γυναίκες.

Η ανθρωποκτονία, κυρία Πρόεδρε, οποιουδήποτε ανθρώπου ανεξαρτήτως φύλου πρέπει να επιφέρει -και επιφέρει κατά το Ελληνικό Δίκαιο- την επαχθέστατη ποινή των ισοβίων.

Ήδη από το 2021 -σας υπενθυμίζω- η Κυβέρνηση της Νέας Δημοκρατίας, τροποποιώντας τη διάταξη του άρθρου 299 του Ποινικού Κώδικα, που, σύμφωνα με όσα είχε ψηφίσει ο ΣΥΡΙΖΑ -το θυμάστε πολύ καλά- η ανθρωποκτονία με δόλο τιμωρούταν ακόμα και με πρόσκαιρη κάθειρξη τουλάχιστον δέκα ετών, αυστηροποίησε το πλαίσιο ποινής του 299 και η ανθρωποκτονία με δόλο τιμωρείται πλέον μόνο με την ποινή της ισόβιας κάθειρξης και με δυνατότητα αποφυλάκισης μετά από δεκαοκτώ έτη πραγματικής έκτισης της ποινής.

Οτιδήποτε άλλο, κυρία Πρόεδρε, σχετικά με την ανθρωποκτονία σε ποινικό επίπεδο θεωρούμε ότι μάλλον υποβαθμίζει το ζήτημα και είναι αναντίστοιχο και ασύμβατο προς τις διατάξεις του Συντάγματος τις οποίες σας ανέφερα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Υφυπουργέ και θα σας απαντήσω για να σας πείσω.

Πρώτα από όλα, επειδή αυτό το ψευδεπίγραφο επιχείρημα του αν η γυναικοκτονία δεν είναι ανθρωποκτονία το χρησιμοποιεί συνήθως ο κ. Μητσοτάκης, θέλω να είμαι πάρα πολύ ξεκάθαρη. Ο κ. Μητσοτάκης ήδη το 2022 έκανε την εξής εξυπνακίστικη και προσβλητική ερώτηση: «Έχει», λέει, «μεγαλύτερη αξία η ζωή μιας γυναίκας από τη ζωή ενός παιδιού ή τη ζωή ενός γέροντα;». Και η απάντηση είναι αυτονόητη: Η ανθρώπινη ζωή έχει την υπέρτατη αξία.

Υπάρχουν, όμως, πάρα πολλοί στην κοινωνία που πιστεύουν ότι η ζωή μιας γυναίκας έχει μικρότερη αξία από τη ζωή ενός άλλου ανθρώπου και αφαιρούν τη ζωή της γυναίκας, επειδή είναι γυναίκα. Για αυτόν ακριβώς τον λόγο, επειδή καλείστε να αποδείξετε ότι, πράγματι, θεωρείτε ότι η ζωή της γυναίκας έχει ίση αξία με οποιουδήποτε άλλου ανθρώπου, οφείλετε να προβείτε στην αυτοτελή ποινικοποίηση της γυναικοκτονίας, που είναι ένα συγκεκριμένο ειδικό εγκληματικό φαινόμενο το οποίο βρίσκεται σε έξαρση, για το οποίο έχουν λάβει μέτρα ποινικοποίησης πολλές χώρες της Ευρωπαϊκής Ένωσης. Είναι, άραγε, αυτές οι χώρες-κράτη αρνητές της ίσης αξίας της ζωής; Το λέτε αυτό για την Κύπρο, ας πούμε, που έχει ποινικοποιήσει τη γυναικοκτονία ως αυτοτελές κακούργημα; Δεν νομίζω.

Είναι η ανάγκη της κατάστασης, η συνθήκη, το γεγονός ότι οι γυναίκες δολοφονούνται η μία μετά την άλλη. Δεκατρείς, ξαναλέω, μέσα στο 2024 και είχαμε την τραυματική εμπειρία πριν λίγες ημέρες να έχουμε δύο θύματα γυναικοκτονίας την ίδια ημέρα. Μια κοπέλα που υπέκυψε μετά από ημέρες στα τραύματα και μια γυναίκα που δολοφονήθηκε εκείνη την ημέρα. Πριν λίγες ημέρες έγιναν αυτά.

Πώς μπορεί να επιχαίρει η Κυβέρνηση Μητσοτάκη ότι τα έχει κάνει όλα καλά; Πώς μπορεί να λέτε ότι αυτά τα μέτρα στα οποία αναφερθήκατε είναι επαρκή, όταν γνωρίζετε, πρώτον, ότι σας έχουμε θέσει και από τον προηγούμενο Φλεβάρη, με πρόσκληση φορέων, μια σειρά μέτρων και παραμέτρων που πρέπει να ληφθούν υπ’ όψιν, προκειμένου να νομοθετηθεί ικανή προστασία;

Σας έχουμε θέσει προ της ευθύνης σας για το γεγονός ότι δεν προστατεύεται η καταγγέλλουσα, για το γεγονός ότι δεν υπάρχει πλαίσιο πραγματικής προστασίας. Δεν είναι λόγια! Αν δείτε ένα προς ένα τα θύματα, μία προς μία τις γυναίκες που δολοφονήθηκαν, κύριε Υφυπουργέ, είχαν καταγγείλει άλλες στην Αστυνομία ξανά και ξανά και άλλες είχαν πάει και στη δικαιοσύνη και στην εισαγγελία και στα δικαστήρια. Δεν είναι αυτό ικανό για να πείσει ότι δεν έχουμε επαρκές πλαίσιο; Αν μια γυναίκα πηγαίνει στην Αστυνομία, παίρνει panic button, πηγαίνει στην εισαγγελία, πηγαίνει στο δικαστήριο και παρ’ όλα αυτά δολοφονείται, δεν πείθεστε ότι πρέπει να κάνετε και ακόμα περισσότερα πράγματα; Φυσικά, η ποινικοποίηση της γυναικοκτονίας δεν είναι το μόνο, αλλά είναι το ελάχιστο και το πρώτο.

Εμείς σήμερα προτείναμε -και θα έχετε την ευκαιρία, μάλλον εσείς πάλι, να μου το απαντήσετε, γιατί κατέθεσα επίκαιρη ερώτηση και στον Υπουργό Δικαιοσύνης και στον Υπουργό Προστασίας του Πολίτη και στον κύριο Πρωθυπουργό- εάν είστε διατεθειμένοι να θεσμοθετήσετε ειδικό μηχανισμό καταγραφής των γυναικοκτονιών με βάση την οποία μπορεί να ληφθούν καλύτερα μέτρα χαρτογράφησης και πρόληψης. Το έχουν κάνει δεκαοκτώ κράτη-μέλη της Ευρωπαϊκής Ένωσης. Θα το κάνει η Ελλάδα; Το ρωτάμε.

Είναι μια ακόμα πρωτοβουλία που παίρνει η Πλεύση Ελευθερίας για να σας κινητοποιήσει, για να σας παρακινήσει, για να σας αφυπνίσει και κυρίως, για να προστατεύσει το επόμενο θύμα.

Εγώ το λέω και το ξαναλέω και συγκλονίζομαι: Αυτή τη στιγμή που μιλάμε, η ευθύνη μας είναι να προστατεύσουμε το επόμενο θύμα, την επόμενη γυναίκα. Δεν μπορώ να κάθομαι ήσυχη, όταν αντί να προστατεύονται οι γυναίκες, δολοφονούνται. Δεν θα έπρεπε να κοιμάται ήσυχος και ο κ. Μητσοτάκης.

Σας παρακαλώ, λοιπόν, εκτός από την κατάφαση, στην οποία προβήκατε ότι είναι ένα μείζον θέμα η έμφυλη βία -ναι, βεβαίως, είναι μείζον- αλλά είναι μείζον θέμα και ότι η Κυβέρνηση προσπαθεί να το «κουκουλώσει» και ότι, κυρίως, η Κυβέρνηση προσπαθεί να «κουκουλώσει» τις ευθύνες της και ότι, δυστυχώς, υπάρχουν μέσα στην Κυβέρνηση αντιλήψεις βαθύτατα αντιδραστικές σε σχέση με τη γυναίκα, αντιλήψεις που εκφράζονται και στις αντιδράσεις της Κοινοβουλευτικής Ομάδας της Νέας Δημοκρατίας κάθε φορά που θέτω το θέμα της ποινικοποίησης της γυναικοκτονίας. Όποτε υπάρχουν από κάτω Βουλευτές -τώρα δεν είναι κανένας- όποτε υπάρχουν από κάτω άνδρες Βουλευτές της Νέας Δημοκρατίας αντιδρούν. Αντιδρούν οι Υπουργοί. Γιατί αντιδράτε; Όχι εσείς. Εσείς απαντήσατε με νηφάλιο και κόσμιο τρόπο.

Όμως, υπάρχει σοβαρότατο πρόβλημα και απέναντι σε αυτό το πρόβλημα θα βρείτε εμάς να ζητάμε λύση και να προτείνουμε λύσεις. Διότι αυτό οφείλουμε στην κοινωνία που εκπροσωπούμε.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ευχαριστώ πολύ, κύριε Πρόεδρε.

Κυρία Πρόεδρε, σας απήντησα πως σε ό,τι αφορά στα πλημμελήματα, αλλά και στα κακουργήματα, πλην της ανθρωποκτονίας, εφόσον αυτά τελούνται σε βάρος γυναικών, τιμωρούνται αυστηρότερα. Γνωρίζετε τις διατάξεις. Δεν θέλω να επανέλθω.

Νομίζω, όμως, ότι η πραγματική, όντως, αγωνία σας για τα εγκλήματα σε βάρος γυναικών με την πρότασή σας για τη θεσμοθέτηση του εγκλήματος της γενοκτονίας, δηλαδή ενός ιδιώνυμου εγκλήματος, είναι ατελέσφορη. Είναι ατελέσφορη, και ειλικρινά νομίζω ότι θα πειστείτε γι’ αυτό, επειδή δεν οδηγεί ούτε σε αυστηρότερη ούτε σε αποτελεσματικότερη τιμωρία ή εξιχνίαση του εγκλήματος.

Κατά συνέπεια, προτείνουμε έναν διαφορετικό όρο, για να τιμωρήσουμε το ίδιο έγκλημα με την ίδια ποινή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, με αυστηρότερη ποινή.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Μα, αυστηρότερη της ισοβίου καθείρξεως δεν υπάρχει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όμως, υπάρχει η επιβαρυντική περίσταση…

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Η θανατική ποινή, όπως γνωρίζετε, έχει καταργηθεί εδώ και δεκαετίες. Κατά συνέπεια, δεν μπορούμε να το τιμωρήσουμε αυστηρότερα από ό,τι σήμερα προβλέπεται και τιμωρείται.

Πέραν των όσων διατάξεων σας ανέφερα και έχουν θεσμοθετηθεί σε ποινικό επίπεδο με νόμο τον οποίον έχει εισηγηθεί το Υπουργείο Δικαιοσύνης, έχουμε ένα ακόμα πλέγμα, μια δέσμη διατάξεων, οι οποίες σε πολύ σύντομο χρονικό διάστημα -ελπίζω την επόμενη βδομάδα- θα αναρτηθούν σε δημόσια διαβούλευση, προκειμένου να ενισχύσουμε το θεσμικό οπλοστάσιο, για τη γρήγορη αντιμετώπιση περιστατικών ενδοοικογενειακής βίας ή βίας σε βάρος γυναικών.

Σας αναφέρω επιγραμματικά ότι μεταξύ των διατάξεων αυτών θα προβλέπονται: Η άμεση εκτέλεση της ποινής με βάση την πρωτόδικη απόφαση, χωρίς να υπάρχει ανασταλτικό αποτέλεσμα στην έφεση. Αύξηση του πλαισίου ποινής για τους υπότροπους δράστες. Δυνατότητα επιβολής προσωρινής κράτησης ακόμα και σε πλημμελήματα τα οποία τιμωρούνται κατ’ ελάχιστο με ένα έτος φυλάκιση. Παροχή δυνατότητας στον εισαγγελέα να απορρίψει συμφωνία διαμεσολάβησης μεταξύ δράστη και θύματος, όταν κατά την κρίση του είναι προϊόν απειλής ή εκφοβισμού. Δυνατότητα επιβολής, με σύμφωνη γνώμη του Προέδρου Πρωτοδικών, περιοριστικών όρων ακόμα και πριν την άσκηση της ποινικής δίωξης προκειμένου να προστατευθεί το θύμα. Εντάσσεται, επίσης, στους περιοριστικούς όρους η παράδοση των όπλων που ενδεχομένως κατέχει ο δράστης της ενδοοικογενειακής βίας ή της βίας κατά γυναίκας και, βεβαίως, η ηλεκτρονική επιτήρηση, το «βραχιολάκι». Απαλλάσσουμε το θύμα ενδοοικογενειακής βίας από την ψυχοφθόρα διαδικασία της εμφάνισης ενώπιον του Ποινικού Δικαστηρίου και διευρύνουμε τον κύκλο των επαγγελματιών υπόχρεων σε αναφορά που διαπιστώνουν ευρήματα ενδοοικογενειακής βίας.

Σε αυτό δε το οποίο είπατε στη συγκεκριμένη καταγραφή των περιπτώσεων κατατείνει και η δυνατότητα εκτίμησης της επικινδυνότητας σε κάθε συγκεκριμένη περίπτωση, δηλαδή η εξατομικευμένη προσέγγιση από τον εισαγγελέα με βάση τα περιστατικά κάθε υπόθεσης ενδοοικογενειακής βίας και εντός των ημερών θα έχουμε και τη σχετική κοινή υπουργική απόφαση.

Εν κατακλείδι, κυρία Πρόεδρε, το ζήτημα της ενδοοικογενειακής βίας και της βίας κατά των γυναικών βρίσκεται πολύ ψηλά στις προτεραιότητες της Κυβέρνησης. Έχουμε λάβει και θα λάβουμε τα μέτρα τα οποία πολύ σύντομα σας εξέθεσα. Και βεβαίως, κατά τον κοινοβουλευτικό διάλογο, αλλά και τη δημόσια διαβούλευση είμαστε απολύτως ανοιχτοί και πρόθυμοι να ακούσουμε οποιαδήποτε πρόταση ενισχύει το θεσμικό οπλοστάσιο για την καταπολέμηση αυτής της σύγχρονης μάστιγας.

Σας ευχαριστώ, κύριε Πρόεδρε .

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε.

Δεν θα συζητηθεί λόγω αναρμοδιότητας η πρώτη, με αριθμό 193/12-11-2024, επίκαιρη ερώτηση πρώτου κύκλου του Βουλευτή Χαλκιδικής της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Απόστολου Πάνα προς τον Υπουργό Υποδομών και Μεταφορών με θέμα: «Ποιο το χρονοδιάγραμμα για την κατασκευή του Φράγματος του Χαβρία στη Χαλκιδική»;

Δεν θα συζητηθεί κατόπιν συνεννόησης η τρίτη, με αριθμό 211/18-11-2024, επίκαιρη ερώτηση δεύτερου κύκλου του Προέδρου της Κ.Ο. «ΝΕΑ ΑΡΙΣΤΕΡΑ» και Βουλευτή Μεσσηνίας κ. Αλέξανδρου Χαρίτση προς τον Υπουργό Αγροτικής Ανάπτυξης και Τροφίμων με θέμα: «Αδιαφορία της Κυβέρνησης για τις ζημιές στην ελαιοκαλλιέργεια λόγω της ανομβρίας».

Και τέλος, δεν θα συζητηθεί λόγω κωλύματος του Βουλευτή η πέμπτη, με αριθμό 206/15-11-2024, επίκαιρη ερώτηση δεύτερου κύκλου του Βουλευτή Ηλείας της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Μιχαήλ Κατρίνη προς τον Υπουργό Εθνικής Άμυναςμε θέμα: «Ανησυχία για το μέλλον των ΕΠΟΠ και ανάγκη νομοθετικής ρύθμισης».

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 19.08΄ λύεται η συνεδρίαση για αύριο, ημέρα Τρίτη 26 Νοεμβρίου 2024 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**